
# Text

sāndrānandāvabodhātmakamanupamitaṃ kāladeśāvadhibhyāṃ
nirmuktaṃ nityamuktaṃ nigamaśatasahasreṇa nirbhāsyamānam /
aspaṣṭaṃ dṛṣṭamātre punarurupuruṣārthātmakaṃ brahma tattvaṃ
tattāvad bhāti sākṣād gurupavanapure hanta bhāgyaṃ janānām // Nar_1,1.1

evaṃ durlabhyavastunyapi sulabhatayā hastalabdhe yadanyat
tanvā vācā dhiyā vā bhajati bata janaḥ kṣudrataiva sphuṭeyam /
ete tāvad vayaṃ tu sthirataramanasā viśvapīḍāpahatyai
niśśeṣātmānamenaṃ gurupavanapurādhīśamevāśrayāmaḥ // Nar_1,1.2

sattvaṃ yattat purābhyāmaparikalanato mirmalaṃ tena tāvad
bhūtairbhūtenidrayaiste vapuriti bahuśaḥ śrūyate vyāsavākyam /
tat svacchatvād yadacchāditaparasukhacidjarbhanirbhāsarūpaṃ
tasmin dhanyā ramante śrutimatimadhure sugrahe vigrahe te // Nar_1,1.3

niṣkampe nityapūrṇe niravadhi paramānandapīyūṣarūpe
nirlīnānekamuktāvalisubhagatame nirmalabrahmasindhau /
kallolollāsatulyaṃ khalu vimalataraṃ sattvamāhustadātmā
kasmānno niṣkalastvaṃ sakala iti vacastvatkalāsveva bhūman! // Nar_1,1.4

nirvyāpāro'pi niṣkāraṇamaja! bhajase yat kriyāmīkṣaṇākhyāṃ
tenaivodeti līnā prakṛtirasatikalpāpi kalpādikāle /
tasyāḥ saṃśuddhamaṃśaṃ kamapi tamatirodhāyakaṃ sattvarūpaṃ
sa tvaṃ dhṛtvā dadhāsi svamahimavibhavākuṇṭha! vaikuṇṭḥa! rūpam // Nar_1,1.5

tatte pratyagradhārādharalalitakalāyāvalīkelikāraṃ
lāvaṇyasyaikasāraṃ sukṛtijanadṛśāṃ pūrṇapuṇyāvatāram /
lakṣmīniśśaṅkalīlānilayanamamṛtasyandohamantaḥ
siñcat sañcintakānāṃ vapuranukalaye mārutāgāranātha! // Nar_1,1.6

kaṣtā te sṛṣṭiceṣṭā bahutarabhavakhedāvahā jīvabhājāmityevaṃ
pūrvamālocitamajita! mayā naivamadyābhijāne /
no cejjīvāḥ kathaṃ vā sadhurataramidaṃ tvadvapuścidrasārdraṃ
netraiḥ śrotraiśca pītvā paramarasasudhāmbhodhipūre rameran // Nar_1,1.7

namrāṇāṃ sannidhatte satatamapi purastairanabhyārthitānapyarthān
kāmānajasraṃ vitarati paramānandasāndrāṃ gatiṃ ca /
itthaṃ niśśeṣalabhyo niravadhikaphalaḥ pārijāto hare! tvaṃ
kṣudraṃ taṃ śakravāṭīdrumamabhilaṣati vyarthamarthivrajo'yam // Nar_1,1.8

kāruṇyāt kāmamanyaṃ dadati khalu pare svātmadastvaṃ viśeṣā-
daiśvaryādīśate'nye jagati parajane svātmano'pīśvarastvam /
tvayyuccairāramanti pratipadamadhure cetanāḥ sphītabhāgyāstvaṃ
cātmārām evetyatulaguṇagaṇādhāra! śaure! namaste // Nar_1,1.9

eśvaryaṃ śaṅkarādīśvaraviniyamanaṃ viśvatejoharāṇāṃ
tejassaṃhāri vīryaṃ vimalamapi yaśo nispṛhaiścopagītam /
aṅgāsaṅgā sadā śrīrakhilavidasi na kvāpi te saṅgavārtā
tad vātāgāravāsin! murahara! bhagavacchabdamukhyāśrayo'si // Nar_1,1.10

sūryaspardhikirīṭamūrdhvatilakaprodbhāsiphālāntaraṃ
kāruṇyākulanetramārdrahasitollāsaṃ sunāsāpuṭam /
gaṇḍodyanmakarābhakuṇḍalayugaṃ kaṇṭhojjvalatkaustubhaṃ
tvadrūpaṃ vanamālyahīrapaṭalaśrīvatsadīpraṃ bhaje // Nar_1,2.1

keyūrāṅgadakaṅkaṇottamamahāratnāṅgulīyāṅkitaśrīmadbāhucatuṣkasaṅgatagadāśaṅkhāripaṅkeruhām /
kāñcit kāñcinakāñcilācchitalasatpītāmbarālambinīmālambe vimalāmbujadyutipadāṃ mūrtiṃ tavārticchidam // Nar_1,2.2

yat trailokyamahīyaso'pi mahitaṃ sammohanaṃ mohanāt
kāntaṃ kāntinidhānato'pi madhuraṃ mādhuryadhuryādapi /
saundaryottarato'pi sundarataraṃ tvadrūpamāścaryato'pyāścaryaṃ
bhuvane na kasya kutukaṃ puṣṇāti viṣṇo! vibho! // Nar_1,2.3

tattādṛṅmadhurātmakaṃ tava vapuḥ samprāpya sampanmayī
sā devī paramotsukā cirataraṃ nāste svabhakteṣvapi /
tenāsyā bata kaṣṭamacyut! vibho! tvadrūpamānojñakapremasthairyamayādacāpalabalāccāpalyavārtodabhūt // Nar_1,2.4

lakṣmīstāvakarāmaṇīyakahṛtaiveyaṃ pareṣvasthiret
yasminnanyadapi pramāṇamadhunā vakṣyāmi lakṣmīpate! /
ye tvaddhynaguṇānukīrtanarasāsaktā hi bhaktā janās
teṣveṣā vasati sthiraiva dayitaprastāvadattādarā // Nar_1,2.5

evambhūtamanojñatānavasudhāniṣyandasandohanaṃ
tvadrūpaṃ paracidrasāyanamayaṃ cetoharaṃ śṛṇvatām /
sadyaḥ prerayate matiṃ madayate romāñcayatyṅgakaṃ
vyāsiñcatyapi śītabāṣpavisarairānandamūrcchodbhavaiḥ // Nar_1,2.6

evambhūtatayā hi bhaktyabhihito yogaḥ sa yogadvayat
karmajñānamayād bhṛśottamataro yogīśvarairgīyate /
saundaryaikarasātmake tvayi khalu premaprakarṣātmikā
bhaktirniḥśramameva viśvapuruṣairlabhyā ramāvallam! // Nar_1,2.7

niṣkāmaṃ niyatasvadharmacaraṇaṃ yat karmayogābhidhaṃ
tad dūretyaphalaṃ yadaupaniṣadajñānopalabhyaṃ punaḥ /
tat tvavyaktatayā sudurgamataraṃ cittasya tasmād vibho!
tvatpremātmakabhaktireva satataṃ svadīyasī śreyasī // Nar_1,2.8

atyāyāsakarāṇi karmapaṭalānyācarya niryanmalā
bodhe bhaktipathe'thavāpyuvitatāmāyānti kiṃ tāvatā /
kliṣṭvā tarkapathe paraṃ tava vapurbrahmākhyamanye punaś
cittārdratvamṛte vicintya bahubhiḥ sidhyanti janmāntaraiḥ // Nar_1,2.9

tvadbhaktistu kathārasāmṛtajñarīnirmajjanena svayaṃ
sidhyanti vimalapraṣodhapadavīmakleśatastanvatī /
sadyaḥ siddhikarī jayatyayi vibho! saivāstu me tvatpada-
premaprauḍhirasārdratā drutataraṃ vātālayādhīśvara! // Nar_1,2.10

paṭhanto nāmāni pramadabharasindhau nipatitāḥ
smaranto rūpaṃ te varada! kaṭhayanto guṇakaṭhāḥ /
caranto ye bhaktāstvapi khalu ramante paramamu-
nahaṃ dhanyān manye samadhigatasarvābhilaṣitān // Nar_1,3.1

gadakliṣṭaṃ kaṣṭaṃ tava caraṇasevārasabhare-
'pyanāsaktaṃ cittaṃ bhavati bata viṣṇo! kuru dayām /
bhavatpādāmbhojasmaraṇarasiko nāmanivahā-
nahaṃ gāyaṃgāyaṃ kuhacana vivatsyāmi vijane // Nar_1,3.2

kṛpā te jātā cet kimiva na hi labhyaṃ tanubhṛtāṃ
madīyakleśaughapraśamanadaśā nāma kiyatī /
na ke ke loke'sminnaniśamayi śokābhirahitā
bhavadbhaktā muktāḥ sukhagatimasaktā vidadhate // Nar_1,3.3

muniprauḍhā rūḍhā jagati khalu gūḍhātmagatayo
bhavatpādāmbhojasmaraṇavirujo nāradmukhāḥ /
carantīś! svairaṃ satataparinirbhātaparacit-
sadānandādvaitaprasaraparimagnāḥ kimaparam // Nar_1,3.4

bhavadbhaktiḥ sphītā bhavatu mama saiva praśamaye-
daśeṣakleśaughaṃ na khalu hṛdi sandehakaṇikā /
na ced vyāsasyoktistava ca vacanaṃ naigamavaco
bhavenmithyā rathyāpuruṣavacanaprāyamakhilam // Nar_1,3.5

bhavadbhaktistāvat pramukhamadhurā tvādguṇarasāt
mimapyārūḍhā cedakhilaparitāpapraśamanī /
pūnaścānte svānte vimalapari bodhodayamilan
mahānandādvaitaṃ diśati kimataḥ prārthyamaparam // Nar_1,3.6

vidhūya kleśān me kuru caraṇayugmaṃ dhṛtarasaṃ
bhavatkṣetraprāptau karamapi ca te pūjanavidhau /
bhavanmūrtyāloke nayanamatha te pādatulasī-
parighrāṇe ghrāṇaṃ śravaṇamapi te cārucarite // Nar_1,3.7

prabhūtādhivyādhiprasabhavalite māmakahṛdi
tvadīyaṃ tad rūpaṃ paramarasacidrūpamudiyāt /
udañcadromāñco galitabahuharṣāśrūnivaho
yathā vismaryāsaṃ durupaśamapīḍāparibhavan // Nar_1,3.8

marudgehādhīś! tvayi khalu parāñco'pi sukhino
bhavatsnehī so'haṃ subahu paritapye ca kimidam /
akīrtiste mā bhūd varada! gadabhāraṃ praśamayan
bhavatbhaktottaṃsaṃ jhaṭiti kuru māṃ kaṃsadamana! // Nar_1,3.9

kimuktairbhūyobhistava hi karuṇā yāvadudiyādahaṃ
tāvad deva! prahitavividhārtapralapitaḥ /
puraḥ klṛpte pāde varada! tava neṣyāmi divasān
yathāśakti vyaktaṃ natinutiniṣevā viracayan // Nar_1,3.10

kalyatāṃ mama kuruṣva tāvatīṃ kalyate bhavadupāsanaṃ yayā /
spaṣṭamaṣṭavidhayogacaryayā puṣṭayāśu tava tuṣṭimāpnuyām // Nar_2,4.1

bhrahmacaryadṛḍhatādibhiryamairāplvādiniyamaiśca pāvitāḥ /
kurmahe dṛḍhamamī sukhāsanaṃ paṅkajādyamapi vā bhavatparāḥ // Nar_2,4.2

tāramantaranucintya santataṃ prāṇavāyumabhiyamya nirmalāḥ /
indriyāṇi viṣayādathāpahṛtyāsmahe bhavadupāsanonmukhāḥ // Nar_2,4.3

asphuṭe vapuṣi prayatnato dhārayema dhiṣaṇāṃ muhurmuhuḥ /
tena bhaktirasamantarādratāmudvahema bhavadaṅghricintakāḥ // Nar_2,4.4

visphuṭāvayavabhedasundaraṃ tvadvapuḥ suciraśīlanāvaśāt /
aśramaṃ manasi cintayāmahe dhyānayoganiratāstvadāśrayāḥ // Nar_2,4.5

dhyāyatāṃ sakalamūrtimīdṛśīmunmiṣanmadhuratāhṛtātmanām /
sāndramodarasarūpamāntaraṃ brahma rūpamayi! te'vibhāsate // Nar_2,4.6

tatsamāsvadanarūpiṇīṃ sthitiṃ tvatsamādhimayi viśvanāyaka! /
āśritāḥ punarataḥ paricyutāvārabhemahi ca dhāraṇādikam // Nar_2,4.7

itthamabhyasananirbharollasattvatparātmasukhakalpitotsavāḥ /
muktabhaktakulamaulitāṃ gatāḥ sañcarema śukanāradādivat // Nar_2,4.8

tvatsamādhivijaye tu yaḥ punarmaṅkṣu mokṣarasikaḥ krameṇa vā /ṇ
yogavaśyamanilaṃ ṣaḍāśrayairunnayatyaja! suṣumṇayā śanaiḥ // Nar_2,4.9

liṅgadehamapi santyajannatho līyate tvayi pare nirāgrahaḥ /
ūrdhvalokakutukī tu mūrdhataḥ sārdhameva karaṇairnirīyate // Nar_2,4.10

agnivāsaravalarkṣapakṣagairuttarāyaṇajuṣā ca daivataiḥ /
prāpito ravipadaṃ bhavatparo modavān dhruvapadāntamīyate // Nar_2,4.11

āsthito'tha maharālaye yadā śeṣavaktradahanoṣmaṇārdyate /
īyate bhavadupāśrayastadā vedhasaḥ padamataḥ puraiva vā // Nar_2,4.12

tatra vā tava pade'thavā vasan prākṛtapralaya eti muktatām /
svecchayā khalu purāpi mucyate saṃcibhidya jagadaṇḍamojasā // Nar_2,4.13

tasya ca kṣitipayomahoniladyomahatprakṛtisaptakāvṛtī /
tattadātmakatayā viśan sukhī yāti te padamanāvṛtaṃ vibho! // Nar_2,4.14

arcirādigatimīdṛśīṃ vrajan vicyutiṃ na bhajate jagatpate! /
saccidītmaka! bhavadguṇodayānuccarantamanileśa! pāhi mām // Nar_2,4.15

vyaktāvyaktamidaṃ na kiñcidabhavat prāk prākṛtaprakṣaye
māyāyāṃ guṇasāmyaruddhavikṛtau tvayyāgatāyāṃ layam /
no mṛtyuśca tadāmṛtaṃ ca samabhūnnāhno na rātreḥ sthiti-
statraikastvamaśiṣyathāḥ kila parānandaprakāśātmanā // Nar_2,5.1

kālaḥ karma guṇāśca jīvanivahā viśvaṃ ca kāryaṃ vibho!
cillīlāratimeyuṣi tvayi tadā nirlīnatāmāyayuḥ /
teṣāṃ naiva vadantyasattvamayi bhoḥ! śaktyātmanā tiṣṭhatām
no cet kiṃ gaganaprasunasadṛśāṃ bhūyo bhavet sambhavaḥ // Nar_2,5.2

evañca dviparārdhakālavigatāvīkṣāṃ sisṛkṣātmikāṃ
bibhrāṇe tvayi cukṣume tribhuvanībhāvāya māyā svayam /
māyātaḥ khalu kālaśaktirakhilādṛṣṭaṃ svabhāvo'pi ca
prādurbhūya guṇān vikāsya vidadhustasyāḥ sahāyakriyām // Nar_2,5.3

māyāsannihito'praviṣṭavapuṣā sākṣīti gīto bhavān
bhedaistāṃ pratibimbato viviśivān jīvo'pi naivāparaḥ /
kālādipratibodhitātha bhavatā sañcoditā ca svayaṃ
māyā sā khalu buddhitattvamasṛjad yo'sau mahānucyate // Nar_2,5.4

tatrāsau triguṇātmako'pi ca mahān sattvapradhānaḥ svayaṃ
jīve'smin khalu nirvikalpamahamityudbodhaniṣpādakaḥ /
cakre' smin savikalpabodhakamahantattvaṃ mahān khalvasu
saṃpuṣṭaṃ triguṇaistamotibahulaṃ viṣṇo! bhavatpreraṇāt // Nar_2,5.5

so'haṃ ca triguṇakramāt trividhatāmāsādyavaikāriko
bhūyastaijasatāmasāviti bhavannādyena sattvātmanā /
devānidriyamānino'kṛta diśāvātārkapāśyaśvino
vahnīndrācyutamitrakān vidhuvidhiśrīrudraśārīrakān // Nar_2,5.6

bhūman! mānasabuddhyahaṅkṛtimilaccittākhyavṛttyanvitaṃ
taccāntaḥ karaṇaṃ vibho! tava balāt sattvāṃś evāsṛjat /
jātastaijasato daśendriyagaṇastattāmasāṃśāt puna-
stanmātraṃ nabhaso marutpurapate! śabdo'jani tvadbalāt // Nar_2,5.7

śabdād vyāma tataḥ sasarjitha vibho! sparśaṃ tato mārutaṃ
tasmād rūpamato maho'thaca rasaṃ toyaṃ gandhaṃ mahīm /
evaṃ mādhava! pūrvapūrvakalanādādyādyadharmānvitaṃ
bhūtagrāmamimaṃ tvameva bhagavan! prākāśayastāmasāt // Nar_2,5.8

ete bhūtagaṇāstathendriyagaṇā devāśca jātāḥ pṛthaṅ
no śekurbhuvanāṇḍanirmitividhādevairamībhistadā /
tvaṃ nānāvidhasūktibhirnutaguṇastattvānyamūnyāviśaṃ-
śceṣṭāśaktimudīrya tāni baṭayan hairaṇyamaṇḍaṃ vyadhāḥ // Nar_2,5.9

aṇḍaṃ tat khalu pūrvasṛṣṭasalile'tiṣṭhat sahasraṃ samā
nirbindannakṛthāścaturdaśajagadrūpaṃ virāḍāhvayam /
sāhasraiḥ karapādamūrdhanīvahairniśśeṣajīvātmako
nirbhāto'si marutpurādhipa! sa māṃ trāyasva sarvāmayāt // Nar_2,5.10

evaṃ caturdaśajaganmayatāṃ gatasya
pātālamīśa! tava pādatalaṃ vadanti /
pādordhvadeśamapi deva! rasātalaṃ ta
gulphadvayam khalu mahātalamadbhutātman // Nar_2,6.1

jaṅghe talātalamatho sutalaṃ ca jān
kiñcorubhāgayugalaṃ vitalātele dve /
kṣoṇītalaṃ jaghanamambaramaṅga! nābhir-
vakṣaśca śakranilayastava cakrepāṇe! // Nar_2,6.2

grīvā mahastava mukhaṃ ca janastapastu
phālaṃ śirastava samastamayasya satyam /
evaṃ jaganmayantayo! jagadāśrītaira-
pyanyairnibaddhavapuṣe bhagavan! namaste // Nar_2,6.3

tvadbrahmarandhrapadamīśvara! viśvakanda-
cchandāṃsi keśaṣ! dhanāstava keśapāśāḥ /
ullāsicilliyugalaṃ druhiṇasya gehaṃ
pakṣmāṇi rātridivasau savitā ca netre // Nar_2,6.4

niśśeṣaviśvaracanā ca kaṭākṣamokṣaḥ
karṇau diśo'śviyugalaṃ tava nāsike dve /
lobhatrape ca bhagavannadharottaroṣṭhau
tārāgaṇāśca radanāḥ śamanaśca daṃṣṭrā // Nar_2,6.5

māyā vilāsahasitaṃ śvasitaṃ samīro
jihvā jalaṃ vacanamīś! śakuntapaṅktiḥ /
siddhādayaḥ svaragaṇā mukharandhramagnir
devā bhujāḥ stanayugaṃ tava dharmadevaḥ // Nar_2,6.6

pṛṣṭhaṃ tvadharmaiha deva! manaḥ sudhāṃśu-
ravyaktameva hṛdayāmbujamamnujākṣa! /
kukṣiḥ samudranivahā vasanaṃ tu sandhye
śephaḥ prajāpatirasau vṛṣṇau ca mitraḥ // Nar_2,6.7

śroṇīsthalaṃ mṛgagaṇāḥ padayornakhāste
hastyṣṭrasaindhavamukhā gamanaṃ tu kālaḥ /
viprādivarṇabhavanaṃ vadanābjabāhu-
cārūruyugmacaraṇaṃkaruṇāmbudhe! te // Nar_2,6.8

saṃsāracakramāyi cakradhara! kriyāste
vīryaṃ mahāsuragaṇo'sthikulāni śailāḥ /
nāḍyaḥ saritsamudayāstaravaśca roma
jīyādidaṃ vapuranirvacanīyamīś! // Nar_2,6.9

īdṛg jaganmayavapustava karmabhājāṃ
karmāvasānasamaye smaraṇīyamāhuḥ /
tasyāntarātmavapuṣe vimalāt mane te
vātālayādhipa! namo'stu nirundhi rogān //
evaṃ deva! caturdaśātmakajagadrūpeṇa jātaḥ punas
tasyodharvaṃ khalu satyalokanikalaye jāto'si dhātā svayam /
yaṃ śaṃsanti hiraṇyagarbhamakhilatrailokyajīvātmakaṃ
yo'bhūt sphītarajovikāravikasannānāsisṛkṣārasaḥ // Nar_2,6.10

so'yaṃ viśvavisargadattahṛdayaḥ saṃpaśyamānaḥ svayaṃ
bodhaṃ khalvanavāpya viśvaviṣayaṃ hi cintākulastasthivān /
tāvat tvaṃ jagatāṃ pate! tapa tapetyevaṃ hi vaihāyasīṃ
vāṇīmenamaśiśravaḥ śrutisukhāṃ kurvaṃstapaḥpreraṇām // Nar_2,7.2

ko'sau māmavadat pumāniti jalāpūrṇe jaganmaṇḍale
dikṣūdvīkṣya kimapyanīkṣitavatā vākyārthamutpaśyatā /
divyaṃ varṣasahasramāttatapasā tena tvamārādhitas
tasmai darśitavānasi svanilayaṃ vaikuṇṭhamekādbhutam // Nar_2,7.3

māyā yatra kadāpi no vikurute bhāte jagadbhyate bahiḥ
śokakrodhavimohasādhvasamukhā bhāvāstu dūraṃ gatāḥ /
sāndrānandajharī ca yatra paramajyotiḥ prakāśātmake
tat te dhāma vibhāvitaṃ vijayate vaikuṇṭharūpaṃ vibho! // Nar_2,7.4

yasmin nāma caturbhujā harimaṇiśyāmāvadātatviṣo
nānābhūṣaṇaratnadīpitadiśo rājadvimānālayāḥ /
bhaktiprāptatathāvidhonnatapadā dīvyanti divyo janās
tat te dhāma nirastasarvaśamalaṃ vaikuṇṭharūpaṃ jayet // Nar_2,7.5

nānādivyavadhūjanairabhivṛtā vidyullatātulyayā
viśvonmādanahṛdyagātralatayā vidyotitāśāntarā /
tvatpādāmbujasauramaikakutukāllakṣmīḥ svayaṃ lakṣyate
yasmin vismayanīyadivyavibhavā tat te oadaṃ dehi me // Nar_2,7.6

tatraivaṃ pratidarśite nijapade ratnāsanādhyāsitaṃ
bhāsvatkoṭilasatkirīṭakaṭakādyākalpadīprākṛti /
śrīvatsāṅkitamāttakaustubhaṇicchāyāruṇaṃ kāraṇaṃ
viśveṣāṃ tava rūpamaikṣata vidhistat te vibho! bhātu me // Nar_2,7.7

kālāmbhodakalāyakomalarucī cakreṇa cakraṃ diśā-
māvṛṇvānamudāramandahasitasyandaprasannānanam /
rājatkambugadāripaṅkajadharaśrīmadbhujāmaṇḍalaṃ
sraṣṭustuṣṭikaraṃ vapustava vibho! madrogamudvāsayet // Nar_2,7.8

dṛṣṭvā sambhṛtasambhramaḥ kamalabhūstvatpādapāthoruhe
harṣāveśavaśaṃvado nipatitaḥ prītyā kṛtārthībhavan /
jānāsyeva manīṣitaṃ mama vibho! jñānaṃ tadāpādaya
dvaitādvaitabhavatsvarūpaparamityācaṣṭa taṃ tvāṃ bhaje // Nar_2,7.9

ātāmre caraṇe vinamramatha taṃ hastena haste spṛśan
bodhaste bhavitā na sargavidhibhirbando'pi sañjāyate /
ityābhāṣya giraṃ pratoṣyta nitarāṃ taccittagūḍhaḥ svayaṃ
sṛṣṭau taṃ samudairayaḥ sa bhagavannullāsayollāghatām // Nar_2,7.10

evaṃ tāvat prākṛtaprakṣayānte brāhme kalpe hyādime labdhajanmā /
brahmā bhūyastvatta evāpya vedān sṛṣṭiṃ cakre pūrvakalpopamānām // Nar_3,8.1

so'yaṃ caturyugasahasramitānyahāni
tāvanmitāśca rajanīrbahuśo nināya /
nidrātyasau tvayi nilīya samaṃ svasṛṣṭair
naimittikapralayamāhurato'sya rātrim // Nar_3,8.2

asmādṛśāṃ punaraharmukhakṛtyatulyāṃ
sṛṣṭiṃ karotyanudinaṃ sa bhavatprasādāt /
prāg brāhmakalpajanuṣāṃ ca parāyuṣāṃ tu
suptaprabodhanasamāsti tadā visṛṣṭiḥ // Nar_3,8.3

pañcāśadabdamadhunā svavayordharūpam
ekaṃ parārdhamativṛtya hi vartate'sau /
tatrāntyarātrijanitān kathayāmi bhūman!
paścād dināvataraṇe ca bhavadvilāsān // Nar_3,8.4

dināvasāne'tha sarojayoniḥ suṣuptikāmastvayi sannililye /
jaganti ca tvajjaṭharaṃ samīyustadedamekārṇavamāsa viśvam // Nar_3,8.5

tavaiva veṣe phaṇirāji śeṣe jalaikaśeṣe bhuvane sma śeṣe /
ānandasāndrānubhavasvarūpaḥ svayoganidrāparimudritātmā // Nar_3,8.6

kālākhyaśaktiṃ pralayāvasāne prabodhayetyādiśatā kilādau /
tvayā prasuptaṃ parisuptaśaktivrajena tatrākhilajīvadhāmnā // Nar_3,8.7

caturyugāṇāṃ ca sahasramevaṃ tvayi prasupte punaradvitīye /
kālākhyaśaktiḥ prathamaprabuddhā prāvodhayat tvāṃ kila viśvanātha // Nar_3,8.8

vibudhya ca tvaṃ jalagarbhaśāyin! vilokya lokānakhilān pralīnān /
teṣveva sūkṣmātmatayā nijāntaḥ sthiteṣu viśveṣu dadātha dṛṣṭim // Nar_3,8.9

tatastvadīyādayi! nābhirandhrādudañcitaṃ kiñcana divyapadmam /
nilīnaniśśeṣapadārthamālāsaṅkṣeparūpaṃ mukulāyamānam // Nar_3,8.10

tadetadambhoruhakuḍmalaṃ te kalebarāt toyapathe prarūḍḥam /
bahirnirītaṃ paritaḥ sphuradbhiḥ svadhāmabhirdhvāntamalaṃ nyakṛntat // Nar_3,8.11

saṃphullapatre nitarāṃ vicitre tasmin bhavadvīryadhṛte saroje /
sa padmajanmā vidhirāvirāsīt svayaṃprabuddhākhilavedarāśiḥ // Nar_3,8.12

asmin parātman! nanu pādmakalpe tvamitthamutthāpitapadmayoniḥ /
anantabhumā mama rogarāśiṃ nirundhi vātālayavās! viṣṇo! // Nar_3,8.13

sthitaḥ sa kamalodbhavastava hi nābhipaṅkeruhe
kutaḥ svididamambudhāvuditamityanālokaayan /
tadīkṣaṇakutūhalāt pratidiśaṃ vivṛttānanaś
caturvadanatāmagād vikasadaṣṭadṛṣṭyambujām // Nar_3,9.1

mahārṇavavighūrṇtaṃ kamalameva tat kevalaṃ
vilokya tadupāśrayaṃ tava tanuṃ tu nālokayan /
ka eṣa kamalodare mahati nissahāyo hyahaṃ
kutaḥ svididamambujaṃ samajanīti cintāmagāt // Nar_3,9.2

amuṣya hi saroruhaḥ kimapi kāraṇaṃ sambhaved
itisma kṛtaniścayaḥ sa khalu nālarandhrādhvanā /
sayogabalavidyayā samavarūḍhavān prauḍhadhīs
tvadīyamatimohanaṃ na tu kalebaraṃ dṛṣṭavān // Nar_3,9.3

tataḥ sakalanālikāvivaramārgago mārgayan
praysya śatavatsaraṃ kimapi naiva sandṛṣṭavān /
nivṛtya kamalodare sukhaniṣaṇṇa ekāgradhīḥ
samādhibalamādadhe bhavadanugrahaikāgrahī // Nar_3,9.4

śatena parivatsarairdṛḍhasamādhibandhollasat
prabodhaviśdīkṛtaḥ sa khalu padminīsambhavaḥ /
adṛṣṭacaramadbhutaṃ tava hi rūpamantardṛśā
vyacaṣṭa parituṣṭadhīrbhujagabhogabhāgāśrayam // Nar_3,9.5

kirīṭamakṛṭollasat kaṭakahārakeyūrayug
maṇisphuritamekhalaṃ suparivītapītāmbaram /
kalāyakusumaprabhaṃ galatalollasatkaustubhaṃ
vapustadayi! bhāvaye kamalajanmane darśitam // Nar_3,9.6

śrutiprakaradarśitapracuravaibhava! śrīpate!
hare! jaya jaya prabho! padamupaiṣi diṣṭyā dṛśoḥ /
kuruṣva dhiyamāśu me bhuvananirmitau karmaṭhām
iti druhiṇavarṇitasvaguṇabaṃhimā pāhi mām // Nar_3,9.7

labhasva bhuvanatrayīracanadakṣatāmakṣatāṃ
gṛhāṇa madanugrahaṃ kuru tapaśca bhūyo vidhe! /
bhavatvakhilasādhanī mayi ca bhaktiratyutkaṭe-
tyudīrya giramādadhā muditacetasaṃ vedhasam // Nar_3,9.8

śataṃ kṛtatapāstataḥ sa khalu divyasaṃvatsarā-
navāpya ca tapobalaṃ matibalaṃ ca pūrvādhikam /
udīkṣya kila kampitaṃ payasi paṅkajaṃ vāyunā
bhavatbalavijṛmbhitaḥ pavanapāthasī pītavān // Nar_3,9.9

tavaiva kṛpayā punaḥ sarasijena tenaiva sa
prakalpya bhuvanatrayīṃ pravavṛte prajānirmitau /
tathāvidhakṛpābharo gurumarutpurādhīśvara!
tvamāśu paripāhi māṃ gurudayokṣitairīkṣitaiḥ // Nar_3,9.10

vaikuṇṭḥa! vardhitabalo'tha bhavatprasādā-
dambhojayonirasṛjat kila jīvadehān /
sthāsnūni bhūruhamayāni tathā tiraścāṃ
jātīrmanuṣyanivahānapi devabhedān // Nar_3,10.1

mithyāgrahāsmimatirāgavikopabhītir
ajñānavṛttimiti pañcavidhāṃ sa sṛṣṭvā /
uddāmatāmasapadārthavidhānadūnas
tene tvadīyacaraṇasmaraṇaṃ viśuddhyai // Nar_3,10.2

tāvat sasarja manasā sanakaṃ sanandaṃ
bhūyaṃ sanātanamuniṃ ca sanatkumāram /
te sṛṣṭikarmaṇi tu tena niyujyamānās
tvatpādabhaktirasikā jagṛhurna vāṇīm // Nar_3,10.3

tāvat prakopamuditaṃ pratirundhato'sya
bhrūmadhyato'jani mṛḍo bhavadekadeśaḥ /
nāmāni me kuru padāni ca hā viriñcet
yadau rurod kila tena sa rudranāmā // Nar_3,10.4

ekādaśāhvayatayā ca vibhinnarūpaṃ
rudraṃ vidhāya dayitā vanitāśca dattvā /
tāvantyadatta ca padāni bhavatpraṇunnaḥ
prāha prajāviracanāya ca sadāraṃ tam // Nar_3,10.5

rudrābhisṛṣtabhayadākṛtirudrasaṅgha-
saṃpūryamāṇābhuvanatrayabhītacetāḥ /
mā mā prajāḥ sṛja tapaścara maṅgalāyet
yācaṣṭa taṃ kamalabhūrbhavadīritātmā // Nar_3,10.6

tasyātha sargarasikasya marīciratris
tatrāṅgirāḥ kratuminiḥ pulahaḥ pulastyaḥ /
aṅgādajayata bhṛguśca vasiṣṭhadakṣau
śrīnāradaśca bhagavān bhavadaṅghridāsaḥ // Nar_3,10.7

dharmādikānabhsṛjannatha kardamaṃ ca
vāṇīṃ vidhāya vidhiraṅgajasaṅkulo'bhūt /
tvadbodhitaiḥ sanakadakṣamukhaistanūjair
udbodhitaśca virarāma tamo vimuñcan // Nar_3,10.8

devān purāṇanivahānapi sarvavidyāḥ
kurvan nijānanagaṇāccaturānano'sau /
putreṣu teṣu vinidhāya sa sargavṛddhim
aprāpnuvaṃstava padāmbujamāśrito'bhūt // Nar_3,10.9

jānannupāyamatha dehamajo vibhajya
strīpuṃsabhāvamabhajanmanutadvadhūbhyām /
tābhyāṃ ca mānuṣakulāni vivardhayaṃstvaṃ
govinda! mārutapurādhipa! rundhi rogān // Nar_3,10.10

krameṇa sarge parivardhamāne kadāpi divyāḥ sanakādayaste /
bhavadvilokāya vikuṇṭhalokaṃ prapedire mārutamandireśa! // Nar_3,11.1

manojñanaiḥ śreyasakānanādyairanekavāpamiṇimandiraiśca /
anopamaṃ taṃ bhavato niketaṃ munīśvarāḥ prāpuratītakakṣyāḥ // Nar_3,11.2

bhavaddidṛkṣūn bhavanaṃ vivikṣūn dvāḥsthau jayastān vijayo'pyarundhām /
teṣāṃ ca citte padamāpa kopaḥ sarvaṃ bhavatpreraṇayaiva bhūman // Nar_3,11.3

vaikuṇṭhalokānucitapraceṣtau kaṣṭau yuvāṃ daityagatiṃ bhajetam /
iti praśaptau bhavadāśrayau tau harismṛtirno'stviti nematustān // Nar_3,11.4

tedetadājñāya bhavānavāptaḥ sahaiva lakṣmyā bahirambujākṣa! /
khageśvarāṃsārpitacārubāhurānandayaṃstīnabhirāmamūrtyā // Nar_3,11.5

prasādya gīrbhiḥ stuvato munīndrānananyanāthāvatha pārṣadau tau /
saṃrambhayogena bhavaistribhirmāmupetamityāttakṛpāṃ nyagādīḥ // Nar_3,11.6

tvadīyabhṛtyau kila kāśyapāt tau surārivīrāvuditau ditau dvau /
sandhyāsamutpādanakaṣṭaceṣtau yamau ca lokasya yamāvivāyau // Nar_3,11.7

hiraṇyapūrvaḥ kaśipuḥ kilaikaḥ puro hiraṇyākṣa iti pratītaḥ /
ubhau bhavannāthamaśeṣalokaṃ ruṣā nyarundhāṃ nijavāsanāndhau // Nar_3,11.8

tayorhiraṇyākṣamahāsurendro raṇāya dhāvannanavāptavairī /
bhavatpriyāṃ kṣmāṃ salile nimajjya cacāra garvād vinadan gadāvān // Nar_3,11.9

tato jaleśāt sadṛśaṃ bhavantaṃ niśamya babhrāma gaveṣayaṃstvām /
bhaktaikadṛśyaḥ sa kṛpānidhe! tvaṃ nirundhi rogān marudālayeśa! // Nar_3,11.10

svāyambhuvo manuratho janasargaśīlo
dṛṣṭvā mahīmasamaye salile nimaghnām /ṣ
sraṣṭāramāpa śaraṇaṃ bhavadaṅghrisevā-
tuṣṭāśayaṃ munijanaiḥ saha satyaloke // Nar_3,12.1

kaṣṭaṃ prajāḥ sṛjati mayyavanī nimagnā
sthānaṃ sarojabhava! kalpaya tat prajānām /
ityevameṣa kathito manuni svayambhū-
rambhoruhākṣa! tava pādayugaṃ vyacintīt // Nar_3,12.2

hā hā vibho! jalamahaṃ nyapibaṃ purastād
adyāpi majjati mahī kimahaṃ karomi /
itthaṃ tvadaṅghriyugalaṃ śaraṇaṃ yato'sya
nāsāpuṭāt samabhavaḥ śiśukolarūpī // Nar_3,12.3

aṅguṣṭḥamātravapurutpatitaḥ purastād
bhūyo'tha kumbhisadṛśaḥ samajṛmbhathāstvam /
abhre tathāvidhamudīkṣya bhavantamuccair
vismeratāṃ vidhiragāt saha sūnubhiḥ svaiḥ // Nar_3,12.4

ko'sāvacintyamahimā kiṭirutthito me
ghoṇāpuṭāt kimu bhavedajitasya māyā /
itthaṃ vicintayati dhātariśailamātraḥ
sadyo bhavan kila jagarjitha ghoraghoram // Nar_3,12.5

taṃ te ninādamupakarṇya janastapaḥsthāḥ
satyasthitāśca munayo nunuvurbhavantam /
tatstotraharṣulamanāḥ pariṇadya bhūyas
toyāśayaṃ vipulamūrtiravātarastvam // Nar_3,12.6

ūrdhvaprasāriparidhūmrāvidhūtaromā
protkṣiptavāladhiravāṅmukhaghoraghoṇaḥ /
tūrṇapradīrṇajaladaḥ parighūrṇadakṣṇā
stot n munīcchiśirayannavateritha tvam // Nar_3,12.7

antarjalaṃ tadanu saṅkulanakracakraṃ
bhrāmyattimiṅgilakulaṃ kaluṣormimālam /
āviśya bhīṣaṇaraveṇa rasātalasthā-
nākampayan vasumatīmagaveṣayastvam // Nar_3,12.8

dṛṣṭvātha daityahatakena rasātalānte
saṃveśitāṃ jhaṭiti kūṭakiṭirvibho! tvam /
āpātukānavigaṇayya surārikheṭān
daṃṣṭrāṅkureṇa vasudhāmadadhāḥ salīlam // Nar_3,12.9

abhyuddharannatha dharāṃ daśanāgralagna-
mustāṅkurāṅkita ivādhikapīvarātmā /
uddhātaghorasalilājjaladherudañcan
ktīḍāvarāhavapurīśvara! pāhi rogāt // Nar_3,12.10

hiraṇyākṣaṃ tāvad varada! bhavadanveṣaṇaparaṃ
carantaṃ sāṃvarte payasi nijajaṅghāparimite /
bhavadbhukto gatvā kapaṭapaṭudhīrnāradamuniḥ
śanairūce nandan danujamapi nindaṃstava balam // Nar_3,13.1

sa māyāvī viṣṇurharati bhavadīyaṃ vasumatīṃ
prabho! kaṣṭaṃ kaṣṭaṃ kimidamiti tenābhigaditaḥ /
nadan kvāsau kvāsāviti sa muninā darśitaptho
bhavantaṃ saṃprāpad dharaṇidharamudyantamudakāt // Nar_3,13.2

aho āraṇyo'yaṃ mṛga iti hasantaṃ bahutarair
duruktairvidhyantaṃ ditisutamavajñāya bhagavan! /
mahīṃ dṛṣṭvā daṃṣṭrāśirasi cakitāṃ svena mahasā
payodhāvādhāya prasabhamudayuṅkthā mṛdhavidhau // Nar_3,13.3

gadāpāṇau daitye tvamapi hi gṛhītonnatagado
niyuddhena krīḍan ghaṭaghaṭaravodghuṣṭaviyatā /
raṇālokaitsukyānmilati surasaṅghe drutamamuṃ
nirundhyāḥ sandhyātaḥ prathamamiti dhātrā jagadiṣe // Nar_3,13.4

gadonmarde tasmiṃstava khalu gadāyāṃ ditibhuvo
gadāghātād bhūmau jhaṭiti patitāyāmahaha bhoḥ! /
mṛdusmerāsyastvaṃ danujakulanirmūlanacaṇaṃ
mahācakraṃ smṛtvā karabhuvi dadhāno ruruciṣe // Nar_3,13.5

tataḥ śūlaṃ kālapratimaruṣi daitye visṛjati
tvayicchindatyenat karakalitacakrapraharaṇāt /
samāruṣṭo muṣṭyā sa khalu vitudaṃstvāṃ samatamod
galanmāye māyāstvayi kila jaganmohanakarīḥ // Nar_3,13.6

bhavaccakrajyotiṣkaṇalavanipātena vidhute
tato māyācakre vitataghanaroṣāndhamanasam /
gariṣṭhābhirmuṣṭiprahṛtibhirabhighnantamasuraṃ
karāgreṇa svena śravaṇapadamūle niravadhīḥ // Nar_3,13.7

mahākāyaḥ so'yaṃ tava karasarojapramathito
galadrakto vaktrādapatadṛṣibhiḥ ślāghitahatiḥ /
tadā tvāmudāmapramadabharavidyotihṛdayā
munīndrāḥ sāndrābhiḥ stutibhiranuvannadhvaratanam // Nar_3,13.8

tvaci cchando romasvapi kuśagaṇaścakṣuṣi ghṛtaṃ
caturhotāro'ṅghrau srugapi vadane codara iḍā /
grahā jihvāyāṃ te parapuruṣa! karṇe ca camasā
vibho! somo vīryaṃ varada! galadeśe'pyupasandaḥ // Nar_3,13.9

munīndrairityādistavanamukharairmoditamanā
mahīyasyā mūrtyā vimalatarakīrtyā ca vilasan /
svadhiṣṇyaṃ saṃprāptaḥ sukharasavihārī madhuripo!
nirundhyā rogaṃ me sakalamapi vātālayapate! // Nar_3,13.10

samanusmṛtatāvakāṅghriyugmaḥ sa manuḥ paṅkajasambhavāṅgajanmā /
nijamantaramantarāyahīnaṃ caritaṃ te kathayan sukhaṃ nināya // Nar_3,14.1

samaye khalu tatra kardamākhyo druhiṇacchāyabhavastadīyavācā /
ghṛtasargaraso nisargaramyaṃ bhagavaṃstvāmayutaṃ samāḥ siṣeve // Nar_3,14.2

garuḍopari kālameghakamraṃ vilasatkelisarojapāṇipadmam /
hasitollasitānanaṃ vibho! tvaṃ vapurāviṣkuruṣe sma kardamāya // Nar_3,14.3

stuvate pulakāvṛtāya tasmai manuputrīṃ dayitāṃ navāpi putrīḥ /
kapilaṃ ca sutaṃ svameva paścāt svagatiṃ cāpyanugṛhya nirgato'bhūḥ // Nar_3,14.4

sa manuḥ śatarūpayā mahiṣyā guṇavatyā sutayā ca devahūtyā /
bhavadīritanāradopadiṣṭaḥ samagāt kardamamāgatipratīkṣam // Nar_3,14.5

manunopahṛtāṃ ca devahūtiṃ taruṇīratnamavāpya kardamo'sau /
bhavadarcananirvṛto'pi tasyāṃ dṛḍhaśuśrūṣaṇayā dadhau prasādam // Nar_3,14.6

sapunastvadupāsanaprabhāvād dayitākāmakṛte kṛte vimāne /
vanitākulasaṅkule navātmā vyaharad devapatheṣu devahūtyā // Nar_3,14.7

śatavarṣamatha vyatītya so'yaṃ nava kanyāḥ samavāpya dhanyarūpāḥ /
vanayānasamudyato'pi kāntāhitakṛt tvajjananotsuko nyavātsīt // Nar_3,14.8

nijabhartṛgirā bhavanniṣevāniratāyāmatha deva! devahūtyām /
kapilastvamajāyathā janānāṃ prathayiṣyan paramātmatattvavidyām // Nar_3,14.9

vanameyuṣi kardame prasanne matasarvasvamupādiśañjananyai /
kapilātmaka! vāyumadireś! tvaritaṃ tvaṃ paripāhi māṃ gadaughāt // Nar_3,14.10

matiriha guṇasaktā bandhakṛt teṣvasaktā
tvamṛtakṛduparundhe bhaktiyogastu saktim /
mahadanugamalabhyā bhaktirevātra sādhyā
kapilatanuriti tvaṃ devahūtyai nyagādīḥ // Nar_3,15.1

prakṛtimahadahaṅkārāśca mātrāśca bhūtānyapi
hṛdapi daśākṣī pūruṣaḥ pañcaviṃśaḥ /
iti viditavibhāgo mucyate'sau prakṛtyāṃ
kapilatanuriti tvaṃ devahūtyai nyagādīḥ // Nar_3,15.2

prakṛtigataguṇaughairnājyate pūruṣo'yaṃ
yadi tu sajati tasyāṃ tadguṇāstaṃ bhajeran /
madanubhajanatattvālocanaiḥ sāpyapeyāt
kapilatanuriti tvaṃ devahūtyai nyagādīḥ // Nar_3,15.3

vimalamatirupāttairāsanādyairmadaṅgaṃ
guruḍasamadhirūḍhaṃ divyabhūṣāyudhāṅkam /
rucitulitatamālaṃ śīlayetānuvelaṃ
kapilatanuriti tvaṃ devahūtyai nyagādīḥ // Nar_3,15.4

mama guṇaguṇalīlākarṇanaiḥ kīrtinādyair
mayi surasaridoghaprakhyacittānuvṛttiḥ /
bhavati paramabhaktiḥ sā hi mṛtyorvijetrī
kapilatanuriti tvaṃ devahūtyai nyagādīḥ // Nar_3,15.5

ahaha bahulahiṃsāsañcitārthaiḥ kuḍumbaṃ
pratidinamanupuṣṇan strījito bālalālī /
viśati hi gṛhasakto yātanāṃ mayyabhaktaḥ
kapilatanuriti tvaṃ devahūtyai nyagādīḥ // Nar_3,15.6

yuvatijaṭharakhinno jātabodho'pyakāṇḍe
prasavagalitabodhaḥ pīḍayollaṅghya bālyam /
punarapi bata muhyatyeva tāruṇyakāle
kapilatanuriti tvaṃ devahūtyai nyagādīḥ // Nar_3,15.7

pitṛsuragaṇayājī dhārmiko yo gṛhasthaḥ
sa ca nipatati kāle dakṣiṇādhvopagāmī /
mayi nihitamakāṃ karma tūdakpathārthaṃ
kapilatanuriti tvaṃ devahūtyai nyagādīḥ // Nar_3,15.8

iti suviditavedyāṃ deva! he devahūtiṃ
kṛtanutimanugṛhya tvaṃ gato yogisaṅghaiḥ /
vimalamatirathāsau bhaktiyogena muktā
tvamapi janahitīrthaṃ vartase prāgudīcyām // Nar_3,15.9

parama! kimu bahūktyā tvatpadāmbhojabhaktiṃ
sakalabhayavinetrīṃ sarvakāmopanetrīm /
vadasi khalu dṛḍhaṃ tvaṃ tvad vidhūyāmayān me
gurupavanapureś! tvayyupādhatsva bhaktim // Nar_3,15.10

daśo viriñcatanayo'tha manostanūjāṃ
labdhvā prasūtimiha ṣoḍaśa cāpa kanyāḥ /
dharme trayodaśa dadau piṛṣu svadhāṃ ca
svāhāṃ havirbhuji satīṃ giriśe tvadaṃśe // Nar_4,16.1

mūrtirhi dharmagṛhiṇī suṣuve bhavantaṃ
nārāyaṇaṃ narasakhaṃ mahitānubhāvam /
yajjanmani pramuditāḥ kṛtaturyaghoṣāḥ
puṣpotkarān pravavṛṣurnunuvuḥ suraughāḥ // Nar_4,16.2

daityaṃ sahasrakavacaṃ kavacaiḥ parītaṃ
sāhasravatsaratapassamarābhilavyaiḥ /
paryāyanīrmitatapassamarau bhavantau
śiṣṭaikakaṅkaṭamamuṃ nyahatāṃ salalim // Nar_4,16.3

anvācarannupadiśannapi mokṣadharmaṃ
tvaṃ bhrātṛmān badarikāśramamadhyavātsīḥ /
śakro'tha te śamatapobalanissahātmā
divyāṅganāparivṛtaṃ prajighāya māram // Nar_4,16.4

kāmo vasantamalayānilabandhuśālī
kāntākaṭākṣaviśikhairvikasadvilāsaiḥ /
vidhyanmuhurmuhurakampamudīkṣya ca tvāṃ
bhītastvāyātha jagade mṛduhāsabhājā // Nar_4,16.5

bhītyālamaṅgajavasantasurāṅganā! vo
manmānasaṃ tviha juṣudhvamiti bruvāṇaḥ /
tvaṃ vismayena paritaḥ stuvatāmathaiṣāṃ
pradarśayaḥ svaparicārakakātarākṣīḥ // Nar_4,16.6

sammohanāya militā madanādayste
tvaddāsikāparimalaiḥ kila mohamāpuḥ /
dattāṃ tvayā ca jagṛhustrapayaiva sarva-
svarvāsigarvaśamanīṃ punarurvaśīṃ tām // Nar_4,16.7

dṛṣṭvorvaśīṃ tvaṃ kathāṃ ca niśamya śakraḥ
paryākulo'jāni bhavanmahimāvamarśāt /
evaṃ praśāntaramaṇīyataro'vatāras
tvatto'dhiko varada! kṛṣṇatanustvameva // Nar_4,16.8

dakṣastu dhāturatilālanayā rajondho
nātyādṛtastvayi ca kaṣṭamaśāntirāsīt /
yena vyanrundha sa bhavattanumeva śarvaṃ
yajño ca vairapiśune svasutāṃ vyamānīt // Nar_4,16.9

kruddheśamarditamakhaḥ sa tu kṛttaśīrṣo
devaprasāditaharādatha labdhajīvaḥ /
tvat pūritakratuvaraḥ punarāpa śāntiṃ
sa tvaṃ praśāntikara! pāhi marutpureś! // Nar_4,16.10

uttānapādanṛpatermanunandanasya
jāyā babhūva surucirnitarāmabhīṣṭā /
anyā sunītiriti bhartunarāddatā sā
tvāmeva nityamagatiḥ śaraṇaṃ gatābhūt // Nar_4,17.1

aṅke pituḥ suruciputrakamutramaṃ taṃ
dṛṣṭvā dhruvaḥ kila sunītisuto'dhirokṣyan /
ācikṣipe kila śiśuḥ sutarāṃ surucyā
dussantyajā khalu bhavadvimukhairasūyā // Nar_4,17.2

tvanmohite pitari paśyati dāravaśye
dūraṃ duruktinihataḥ sa gato nijāmbām /
sāpi svakarmagatisantaraṇāya puṃsāṃ
tvatpādameva śaraṇaṃ śiśave śaśaṃsa // Nar_4,17.3

ākarṇya so'pi bhavadarcaniścitātmā
mānī niretya nagarāt kila pañcavarṣaḥ /
sandṛṣṭanāradaniveditamantramārgas
tvāmārarādha tapasā madhukānanānte // Nar_4,17.4

tāte viṣaṇṇahṛdaye nagarīṃ gatena
śrīnāradena parisāntvitacittavṛttau /
bālastvadarpitamanāḥ kramavardhitena
ninye kaṭhoratapasā kila pañca māsān // Nar_4,17.5

tāvat tapobalanirucchvasite digante
devārthitastvamudayatkaruṇārdracetāḥ /
tvadrūpacidrasanilīnamateḥ purastā-
dāvirbabhūvitha vibho! garuḍādhirūḍhaḥ // Nar_4,17.6

tvaddarśanapramadabhārataraṅgitaṃ taṃ
dṛgbhyāṃ nimagnamiva rūparasāyane te /
tuṣṭūṣamāṇamavagamya kapoladeśe
saṃspṛṣṭavānasi dareṇa tathādareṇa // Nar_4,17.7

tāvad vibodhavimalaṃ praṇuvantameṇa-
mābhāṣathāstvamavagamya tadīyabhāvam /
rājyaṃ ciraṃ samanubhūya bhajasva bhūyaḥ
sarvottaraṃ dhruva! padaṃ vinivṛttihīnam // Nar_4,17.8

ityūcuṣi tvayi gate nṛpanandano'sā-
vānanditākhilajano nagarīmupetaḥ /
reme ciraṃ bhavadanugrahapūrṇakāmas
tāte gate ca vanamādṛtarājyabhāraḥ // Nar_4,17.9

yakṣeṇa deva! nihate punaruttame'smin
yakṣaiḥ sa yuddhanirato virato manūkyā /
śāntyā prasannahṛdayād dhanadādupetāt
tvadbhaktimeva sudṛḍhāmavṛṇonmahātmā // Nar_4,17.10

ante bhavatpuruṣanītavimānayāto
mātrā samaṃ dhruvapade mudito'yamāste /
evaṃ svabhṛtyajanapālanaloladhīstvaṃ
vātālayādhipa! nirundhi mamāmayaughān // Nar_4,17.11

jātasya dhruvakula eva tuṅgakīrte-
raṅgasya vyajani sutaḥ sa venanāmā /
yaddoṣavyathitamatiḥ sa rājavarya-
stvatpāde vihitamanā vanaṃ gato'bhūt // Nar_4,18.1

pāpo'pi kṣititalapālanāya venaḥ
paurādyairupanihitaḥ kaṭhiravīryaḥ /
sarvebhyo nijabalameva sampraśaṃsan
bhūcakre tava yajanānyayaṃ nyarautsīt // Nar_4,18.2

samprāpte hitakathanāya tāpasaudhe
matto'nyo bhavanapatirna kaścaneti /
tvannindāvacanaparo munīśvaraistaiḥ
śāpāgnau śalabhadaśāmanāyi venaḥ // Nar_4,18.3

tannāśāt khalajanabhīrukairmunīndrai-
stanmātrā ciraparirakṣite tadaṅge /
tyaktāghe parimathitādathorudaṇḍād
dordaṇḍe parimathite tvamāvirāsīḥ // Nar_4,18.4

vikhyātaḥ pṛthuriti tāpasopadiṣṭaiḥ
sūtādyaiḥ pariṇutabhāvibhūrivīryaḥ /
venārtyā kabalitasampadaṃ dharitrī-
mākrāntāṃ nijadhanuṣā samāmakārṣī // Nar_4,18.5

bhūyastāṃ nijakulamukhyavatsayuktair
devādyaiḥ samucitacārubhājanesu /
annādīnyabhilaṣitāni yāni tāni
svacchandaṃ surabhitanūmadūduhastvam // Nar_4,18.6

ātmānaṃ yahati sakhaistvayi tridhāma-
nnārabdhe śatatamavājimedhayāge /
spardhāluḥ śatamakha etya nīcaveṣo
hṛtvāśvaṃ tava tanayāt parājito'bhūt // Nar_4,18.7

devendraṃ muhuriti vājinaṃ harantaṃ
vahnau taṃ munavaramaṇḍale juhūṣau /
rundhāne kamalabhave kratoḥ samāptau
sākṣāt tvaṃ madhuripumaikṣathāḥ svayaṃ svam // Nar_4,18.8

taddataṃ varamupalabhya bhaktimekāṃ
gaṅgānte vihitapadaḥ kadāpi deva! /
satrasthaṃ muninivahaṃ hitāni śaṃsa-
nnaikṣiṣṭhāḥ sanakamukhān munīn purastāt // Nar_4,18.9

vijñānaṃ sanakamukhoditaṃ dadhānaḥ
svātmānaṃ svayamagamo vanāntasevī /
tattādṛkpṛthuvapurīśa! satvaraṃ me
rogaughaṃ praśamaya vātagehavāsin! // Nar_4,18.10

pṛthostu naptā pṛthudharmakarmaṭhaḥ prācīnabarhiryuvatau śatadrutau /
pracetaso nāma sucetasaḥ sutānajījanat tvatkaruṇāṅkurāniva // Nar_4,19.1

pituḥ sisṛkṣāniratasya śāsanād bhavattapasyāniratā daśāpi te /
payonidhiṃ paścimametya tattaṭe sarovaraṃ sandadṛśurmanoharam // Nar_4,19.2

tadā bhavattīrthamidaṃ samāgato bhavo bhavatsevakadarśanādṛtaḥ /
prakāśamāsādya puraḥ pracetasāmupādiśad bhaktatamastava stavam // Nar_4,19.3

stavaṃ japantastamamī jalāntare bhavantamāseviṣatāyutaṃ samāḥ /
bhavatsukhāsvādarasādamīṣviyān babhūva kalo dhruvavanna śīghratā // Nar_4,19.4

tapobhireṣāmatimātravardhibhiḥ sa yajñahiṃsānirato'pi pāvitaḥ /
pitāpi teṣām gṛhayātanāradapradarśitātmā bhavadātmatāṃ yayau // Nar_4,19.5

kṛpābalenaiva tatḥ pracetasāṃ prakāśamāgāḥ patagendravāhanaḥ /
virājicakrādivarāyudhāṃśubhirbhujābhiraṣṭābhirudañcitadyutiḥ // Nar_4,19.6

pracetasāṃ tāvadayācatāmapi tvameva kāruṇyabharād vārānadāḥ /
bhavadvicintāpi śivāyadehināṃ bhavatvasau rudranutiśca kāmadā // Nar_4,19.7

avāpya kāntāṃ tanayāṃ mahīruhāṃ tayā ramadhvaṃ daśalakṣavatsarīm /
suto'stu dakṣo nanu tatkṣaṇācca māṃ prayāsyatheti nyagado mudaiva tān // Nar_4,19.8

tataśca te bhūtalarodhinastarūn krūdhā dahanto druhiṇena vāritāḥ /
drumaiśca dattāṃ tanayāmavāpya tāṃ tvaduktakālaṃ sukhino'bhiremire // Nar_4,19.9

avāpya dakṣaṃ ca sutaṃ kṛtādhvarāḥ pracetaso nāradalabdhayā dhiyā /
avāpurānandapadaṃ tathāvidhustvamīśa! vātālayanātha! pāhi mām // Nar_4,19.10

priyavratasya priyaputrabhūtādāgnīdhrarājādudito hi nābhiḥ /
tvāṃ dṛṣṭavāniṣṭadamiṣṭamadhye tavaiva tuṣṭyai kṛtayajñakarmā // Nar_5,20.1

abhiṣṭutastatra munīśvaraistvaṃ rājñā svatulyaṃ sutamarthyamānaḥ /
svayaṃ janiṣye'hamiti bruvāṇastirodadhā barhiṣi viśvamūrte! // Nar_5,20.2

nābhipriyāyāmatha merudevyāṃ tvamaṃśato'bhūrṛṣabhābhidhānaḥ /
alokasāmānyaguṇaprabhāvaprabhāvitāśeṣajanapramodaḥ // Nar_5,20.3

tvayi trilokībhṛti rājybhāraṃ nidhāya nābhiḥ saha merudevyā /
tapovanaṃ prāpya bhavanniṣevī gataḥ kilānandapadaṃ padaṃ te // Nar_5,20.4

indrastvadutkarṣakṛtādamarṣād vavarṣa nāsminnajanābhavarṣe /
yadā tadā tvaṃ nijayogaśaktyā svavarṣamenad vyadadhāḥ suvarṣam // Nar_5,20.5

jitendradattāṃ kamanīṃ jayantīmathodvahannātmaratāśayo'pi /
ajījanat tatra śataṃ tanūjān yeṣāṃ kṣitīṣo bharato'grajanmā // Nar_5,20.6

navābhavan yogivarā navānye tvapālayan bhāratavarṣakhaṇḍān /
saikā tvaśītistava śeṣaputrāstapobalād bhūsurabhūyamīyuḥ // Nar_5,20.7

uktvā sutebhyo'tha munīndramadhye viraktibhaktyanvitamuktimārgam /
svayaṃ gataḥ pāramahaṃsyavṛttimadhā jaḍonmattapiśācacaryām // Nar_5,20.8

parātmabhūto'pi paropadeśaṃ kurvan bhavan sarvanirasyamānaḥ /
vikārahīno vicacāra kṛtsnāṃ mahīmahīnātmarasābhilīnaḥ // Nar_5,20.9

śayuvrataṃ gomṛgakākacaryāṃ ciraṃ carannāpya paraṃ svarūpam /
davāhṛtāṅgaḥ kuṭakācale tvaṃ tāpān mamāpākuru vātanātha! // Nar_5,20.10

madhyodbhavao bhuva ilāvṛtanāmri varṣe
gaurīpradhānavanitājanamātrabhāji /
śarveṇa mantranutibhiḥ sumupāsyamānaṃ
saṅkarṣaṇātmakamadhīśvara! samśraye tvām // Nar_5,21.1

bhadrāśvanāmaka ilāvṛtapūrvavarṣe
bhadraśravobhirṛṣibhiḥ pariṇūyamānam /
kalpāntagūḍhanigamoddharaṇapravīṇaṃ
dhyāyāmi deva! hayaśīrṣatanuṃ bhavantam // Nar_5,21.2

dhyāyāmi dakṣiṇagate harivarṣavarṣe
prāhlādamukhyapuruṣaiḥ pariṣevyamāṇam /
uttuṅgaśāntadhavalākṛtimekaśuddha-
jñānapradaṃ narahariṃ bhagavan! bhavantam // Nar_5,21.3

varṣe pratīci lalitātmani ketumāle
līlāviśeṣalalitasmitaśobhanāṅgam /
lakṣmyā prajāpatisutaiśca niṣevyamāṇaṃ
tasyāḥ priyāya dhṛtakāmatanuṃ bhaje tvām // Nar_5,21.4

ramye'pyudīci khalu ramyakanāmri varṣe
tadvarṣanāthamanuvarysaparyamāṇam /
bhaktaikavatsalamamatsarahṛtsu bhāntaṃ
matsyākṛtiṃ bhuvananātha! bhaje bhavantam // Nar_5,21.5

varṣaṃ hiraṇmayasamāhvayamauttarāha-
māsīnamadridhṛtikarmaṭhakāmaṭhāṅgam /
saṃsevate pitṛgaṇapravaro'ryamāyaṃ
taṃ tvāṃ bhajāmi bhagavan! paracinmayātman! // Nar_5,21.6

kiñcottareṣu kuruṣu priyayā dharaṇyā
saṃsevito mahitamantranutiprabhedaiḥ /
daṃṣṭrāgraghṛṣṭaghanapṛṣṭhagariṣṭhavarṣmā
tvaṃ pāhi vijñanutayajñavarāhamūrte! // Nar_5,21.7

yāmyāṃ diśaṃ bhajati kimpuruṣākhyavarṣe
saṃsevito hanumatā dṛḍhabhaktibhājā /
sītābhirāmaparamādbhutarūpaśālī
rāmātmakaḥ parilasan paripāhi viṣṇo! // Nar_5,21.8

śrīnāradena saha bhāratakhaṇḍamukhyais
tvaṃ sāṅkhyayoganutibhiḥ samupāsyamānaḥ /
ākalpakālamiha sādhujanābhiraksī
nārāyaṇo narasakhaḥ paripāhi bhūman! // Nar_5,21.9

plākṣe'rkarūpamayi śālmala indurūpaṃ
dvīye bhajanti kuśanāmani vahnirūpam /
krauñce'mburūpamatha vāyumayaṃ ca śāke
tvāṃ brahmarūpamayi puṣkaranāmri lokāḥ // Nar_5,21.10

sarvairdhruvīdibhiruḍuprakarairgrahaiśca
pucchādikeṣvavayaveṣvabhikalpyamānaiḥ /
tvaṃ śiṃśumāravapuṣā mahatāmupāsyaḥ
sandhyāsu rundhi narakaṃ mama sindhuśāyain! // Nar_5,21.11

pātālamūlabhuvi śeṣatanuṃ bhavantaṃ
lolaikakuṇḍalavirājisahasraśīrṣam /
nīlāmbaraṃ dhṛtahalaṃ bhujagāṅganābhir-
juṣṭaṃ bhaje hara gadān gurugehanātha! // Nar_5,21.12

ajāmilo nāma mahīsuraḥ purā caran vibho! dharmapathān gṛhāśramī /
gurorgirā kānanametya dṛṣṭavān sughṛṣṭaśīlāṃ kulaṭāṃ madākulām // Nar_6,22.1

svataḥ praśānto'pi tadāhṛtāśayaḥ svadharmamutsṛja tayā samāraman /
adharmakārī daśamī bhavan punardadhau bhavannāmayute sute ratim // Nar_6,22.2

sa mṛtyukāle yamarājakiṅgarān bhayaṅkarāmstrīnabhilakṣayan bhiyā /
purā manāk tvatsmṛtivāsanābalājjuhāva nārāyaṇanāmakaṃ sutam // Nar_6,22.3

durāśayasyāpi tadātvanirgatatvadīyanāmākṣaramātravaibhavāt /
puro'bhipeturbhavadīyapārṣadāścaturbhujāḥ pītapaṭā manoharāḥ // Nar_6,22.4

amuṃ ca sampāśya vikarṣato bhaṭān vimuñcatetyārurudhurbalādamī /
nivāritāste ca bhavajjanaistadā tadīyapāpaṃ nikhilaṃ nyavedayan // Nar_6,22.5

bhavantu pāpāni kathaṃ tu niṣkṛte kṛte'pi bho daṇḍanamasti paṇḍitāḥ! /
na niṣkṛtiḥ kiīṃ viditā bhavādṛśāmiti prabho! tvatpuruṣā babhāṣire // Nar_6,22.6

śrutismṛtibhyāṃ vihitā vratādayaḥ punanti pāpaṃ na lunanti vāsanām /
anantasevā tu nikṛntati dvayīmiti prabho! tvatpuruṣā babhāṣire // Nar_6,22.7

anena bho! janmasahasrakoṭibhiḥ kṛteṣu pāpeṣvapi niṣkṛtiḥ kṛtā /
tadagrahīnnāma bhayākulo hareriti prabho! tvatpuruṣā babhāṣire // Nar_6,22.8

nṛṇāmabuddhyāpi mukundakīrtanaṃ dahatyaghaughān mahimāsya tādṛśaḥ /
yathāgniredhāṃsi yathauṣedhaṃ gadāniti prabho! tvatpuruṣā babhāṣire // Nar_6,22.9

itīritairyāmyabhaṭairapāsṛte bhavadbhaṭānāṃ ca gaṇe tirohite /
bhavatsmṛtiṃ kañcana kālamācaran bhavatpadaṃ prāpi bhavadbhaṭairasau // Nar_6,22.10

svakiṅgarāvedanaśaṅkito yamastvadaṅghribhakteṣu na gamyatāmiti /
svakīyabhṛtyānaśiśikṣaduccakaiḥ sa deva! vātālaynātha! pāhi mām // Nar_6,22.11

pracetastu bhagavannaparo'pi dakṣas-
tvatsevanaṃ vyadhita sargavivṛddhikāmaḥ /
āvirbabhūvitha tadā lasadaṣṭabāhus-
tasmai varaṃ daditha tāṃ ca vadhūmasiknīm // Nar_6,23.1

tasyātmajāstvayutamīśa! punaḥ sahasraṃ
śrīnāradasya vacasā tava mārgamāpuḥ /
naikatravāsamṛṣaye mumuce sa śāpaṃ
bhaktottamastvṛṣiranugnahameva mene // Nar_6,23.2

ṣaṣṭyā tato duhitṛbhiḥ sṛjataḥ kulaughān
dauhitrasūnuratha tasya sa viśvarūpaḥ /
tvatstotravarmitamajāpayadindramājau
deva! tvadīyamahimā khalu sarvajaitraḥ // Nar_6,23.3

prāk śūrasenaviṣaye kila citraketuḥ
putrāgrahī nṛpatiraṅgirasaḥ prabhāvāt /
labdhvaikaputramatha tatra hate sapatnī-
saṅghairamuhyadavaśastava māyayāsau // Nar_6,23.4

taṃ nāradastu samamaṅgirasā dayāluḥ
samprāpya tāvadupadarśya sutasya jīvam /
kasyāsmi putra iti tasya girā vimohaṃ
tyakatvā tvadarcanavidhau nṛpatiṃ nyayuṅkta // Nar_6,23.5

stotraṃ ca mantramapi nāradato'tha labdhvā
toṣāya śeṣavapuṣo nanu te tapasyan /
vidyādharādhipatitāṃ sa hi saptarātre
labdhvātyukuṇṭḥamatiranvabhajad bhavantam // Nar_6,23.6

tasmai mṛṇāladhavalena sahasraśīrṣṇā
rūpeṇa baddhanutisiddhagaṇāvṛteṇa /
prādurbhavannacirato nutibhiḥ prasanno
dattvātmatattvamanugṛhya tirodadhātha // Nar_6,23.7

tvadbhaktamauliratha so'pi ca lakṣalakṣaṃ
varṣāṇi harṣulamanā bhuvaneṣu kāmam /
sanṅgāpayan guṇagaṇaṃ tava sundarībhiḥ
saṅgatirekarahito lalitaṃ cacāra // Nar_6,23.8

atyantasaṅgavilayāya bhavatpraṇunno
nūnaṃ sa rūpyagirimāpya mahatsamāje /
niśśaṅkamaṅkakṛtavallabhamaṅgajāriṃ
taṃ śaṅkaraṃ parihasannumayābhiśepe // Nar_6,23.9

nissambhramastvayamayācitaśāpamokṣo
vṛtrāsuratvamupagamya surendrayodhī /
bhaktyātmatattvakathanaiḥ samare vicitraṃ
śatrorapi bhramamapāsya gataḥ padaṃ te // Nar_6,23.10

tvatsevanena ditirindravadhodyatāpi
tān prtyutendrasuhṛdo maruto'bhilebhe /
duṣṭāśaye'pi śubhadaiva bhavanniṣevā
tattādṛśastvamava māṃ pavanālayeśa! // Nar_6,23.11

hiraṇyākṣe potripravaravapuṣā deva! bhavatā
hate śolakrodhaglapitaghṛtiretasya sahajaḥ /
hiraṇyaprārambhaḥ kaśipuramarārātisadasi
pratijñāmātene tava kila vadhārthaṃ muraripo! // Nar_7,24.1

vidhātāraṃ ghoraṃ sa khalu tapasitvā nacirataḥ
puraḥ sākṣātkurvan suranaramṛgādyairanidhanam /
varaṃ labdhvā dṛpto jagadiha bhavannāyakamidaṃ
parikṣundannindrādaharata divaṃ tvāmagaṇayan // Nar_7,24.2

nihantuṃ tvāṃ bhūyastava padamavāptasya ca ripor-
bahirdṛṣṭerantardadhitha hṛdaye sūkṣmavapuṣā /
nadannuccaistatrāpyakhilabhuvanānte ca mṛgayan
bhiyā yātaṃ matvā sa khalu jitakāśī nivavṛte // Nar_7,24.3

tato'sya prahlādaḥ samajani suto garbhavasatau
munervīṇāpāṇeradhigatabhabadbhaktimahimā /
sa vai jātyā daityaḥ śiśurapi sametya tvayi ratiṃ
gatastvadbhaktānāṃ varada! paramodāharaṇatām // Nar_7,24.4

surārīṇāṃ hāsyaṃ tava caraṇadāsyaṃ nijasute
sa dṛṣṭvā diṣṭātmā gurubhiraśiśikṣacciramamum /
guruproktaṃ cāsāvidamidamabhadrāya dṛḍhami-
tyapākurvan sarvaṃ tava caraṇabhaktyaiva vavṛdhe // Nar_7,24.5

adhīteṣu śreṣṭhaṃ kimiti paripṛṣṭe'tha tanaye
bhavadbhaktiṃ varyāmabhigadati paryākuladhṛtiḥ /
gurubhyo roṣitvā sahajamatirasyotyabhividan
vadhipāyānasmin vyatatut bhavatpādaśaraṇe // Nar_7,24.6

sa śūlairāviddhaḥ subahu mathito diggajagaṇair-
mahāsarpairdaṣṭo'pyanaśanagarāhāravidhutaḥ /
girindrāvakṣipto'pyahaha paramātmannayi vibho!
tvayi nyastātmatvāt kimapi na nipīḍāmabhajata // Nar_7,24.7

tataḥ śaṅkāviṣṭaḥ sa punaratiduṣṭo'sya janako
gurūktyā tadgeha kila varuṇapāśaistamaruṇat /
guroścāsānnidhye sa punaranugān daityatanayān
bhavadbhaktestattvaṃ paramapi vijñānamaśiṣat // Nar_7,24.8

pitā śṛṇvan bālaprakaramakhilaṃ tvatstutiparaṃ
ruṣāndhaḥ prāhainaṃ kulahataka! kaste balamiti /
balaṃ me vaikuṇṭhastava ca jagatāṃ cāpi sa balaṃ
sa eva trailokyaṃ sakalamiti dhīro'yamagadīt // Nar_7,24.9

are! kvāsau kvāsau sakalajagadātmā haririti
prabhinte sma stambhaṃ calitakaravālo ditisutaḥ /
ataḥ paścād viṣṇo! na hi vaditumīśo'smi sahasā
kṛpātman! viśvātman! pavanapuravāsin! mṛḍaya mām // Nar_7,24.10

stambhe ghaṭṭayato hiraṇyakaśipoḥ karṇau samācūrṇaya-
nnādhūrṇajjagadaṇdakuṇḍakuharo ghorastavābhūd ravaḥ /
śrutvā yaṃ kila daityarājahṛdaye pūrvaṃ kadāpyaśrutaṃ
kampaḥ kaścana sampapāt calito'pyambhojabhūrviṣṭapāt // Nar_7,25.1

daitye dikṣu visṛṣṭacakṣuṣi mahāsaṃrāmbhiṇī stambhataḥ
sambhūtaṃ na mṛgātmakaṃ na manujākāraṃ vapuste vibho! /
kiṃ kiṃ bhīṣaṇametadadbhutamiti vyudbhrāntacitte'sure
visphurjaddhavalograromavikasadvarṣmā samājṛmbhathāḥ // Nar_7,25.2

taptasvarṇasavarṇaghūrṇadatirūkṣākṣaṃ saṭākesara-
protkampapranikumbitāmbaramaho jīyāt tavedaṃ vapuḥ /
vyāttavyāptamahādarīsakhamukhaṃ khaḍgogravalganmahā-
jihvānirgamadṛśyamānasumahādaṃṣṭrāyugoḍḍāmaram // Nar_7,25.3

utsarpadvalibhaṅgabhīṣuṇahanuṃ hvasvasthavīyastara-
grīvaṃ pīvaradośśatodgatanakhakrūrāṃśudūrolbaṇam /
vyomollaṅghighanāghanopamaghanapradhvānanirdhāvita-
spardhāluprakaraṃ namāmi bhavatastannārasiṃhaṃ vapuḥ // Nar_7,25.4

nūnaḥ vuṣṇurayaṃ nihanmyamumiti bhrāmyadgadābhīṣaṇaṃ
daityendraṃ samupādravantamadhṛthā dorbhyāṃ pṛthubhyāmammum /
vīro nirgalito'tha khaḍgaphalake gṛhṇan vicitraśramān
vyāvṛṇvan punarāpapāta bhuvanagrāsodyataṃ tvāmaho // Nar_7,25.5

bhrāmyantaṃ ditihādhamaṃ punarapi prodgṛhya dorbhyāṃ javād
dvāre'thoruyuge nipātya nakharān vyutnkhāya vakṣobhuvi /
nirbhindannadhigarbhanirbharagaladraktāmbu baddhotsavaṃ
pāyaṃ pāyamudairayo bahujagatsaṃhārisiṃhāravān // Nar_7,25.6

tyaktvā taṃ hatamāśu raktalaharīsiktonnamadvarṣmaṇi
pratyutpatya samastadaityapaṭalīṃ cākhādyamāne tvayi /
bhrāmyadbhūmi vikampitāmbudhikulaṃ vyālolaśailotkaraṃ
protsarpatkhacaraṃ carācaramaho duḥsthāmavasthāṃ dadhau // Nar_7,25.7

tāvanmāṃsavapākarālavapuṣaṃ ghorāntramālādharaṃ
tvāṃ madhyesabhamiddharoṣamuṣitaṃ durvāragurvāravam /
abhyetuṃ na śaśaka ko'pi bhuvane dūre sthitā bhīravaḥ
sarve śarvaviriñcavāsavamukhāḥ pratyekamastoṣata // Nar_7,25.8

bhūyo'pyakṣataroṣadhāmni bhavati brahmājñayā bālake
prahlāde padayornamatyapabhaye kāruṇyabhārākulaḥ /
śāntastvaṃ karamasya mūrdhni samadhāḥ stotrairathodnāyata-
stasyākāmadhiyo'pi tenitha varaṃ lokāya cānugraham // Nar_7,25.9

evaṃ nāṭitaraudraceṣṭita! vibho! śrītāpanīyābhidha-
śrutyantasphuṭagītasarvamahimannatyantaśuddhākṛte! /
tattādṛṅnikhilottaraṃ punaraho kastvāṃ paro laṅghayet
prahlādapriya! he marutpurapate! sarvāmayāt pāhi mām // Nar_7,25.10

indradyūmnaḥ pāṇḍyakhaṇḍādhirājastvadbhaktātmī candanādrau kadīcit /
tvatsevāyāṃ magnadhīrāluloke naivāgastyaṃ prāptamātithyakāmam // Nar_8,26.1

kumbhodbhūtaḥ saṃbhṛtakrodhabhāraḥ stabdhātmā tvaṃ hastibhūyaṃ bhajeti /
śaptvāthainaṃ pratyagāt so'pi lebhe hastīndratvaṃ tvatsmṛtivyaktidhanyam // Nar_8,26.2

dugdhāmbhodhermadhyabhāji trikūṭe kroḍañchaile yūthapo'yaṃ vaśābhiḥ /
sarvān jantūnatyavartiṣṭa śaktyā tvadbhaktānāṃ kutra notkarṣalābhaḥ // Nar_8,26.3

stena sthemnā divyadehatvaśaktyā so'yaṃ khedānaprajānan kadācit /
śailaprānte gharmatāntaḥ sarasyāṃ yūthaiḥ sārdhaṃ tvatpraṇunno'bhireme // Nar_8,26.4

hūhūstāvad devalasyāpi śāpad grāhībhūtastajjale vartamānaḥ /
jagrāhainaṃ hastinaṃ pādadeśe śāntyarthaṃ hi śrāntido'si svakānām // Nar_8,26.5

tvatsevāyā vaibhavād durnirodhaṃ yudhyantaṃ taṃ vatsarāṇāṃ sahasram /
prāpte kāle tvatpadaikāgryasiddhyai nakrākrāntaṃ hastivīraṃ vyadhāstvam // Nar_8,26.6

ārtivyaktaprāktanajñānabhaktiḥ śuṇḍotkṣiptaiḥ samarcan /
pūrvābhyastaṃ nirviśeṣātmaniṣṭhaṃ stotraśreṣṭhaṃ so'ndagādīt parātman! // Nar_8,26.7

śrutvā stotraṃ nirguṇasthaṃ samastaṃ brahmeśādyairnāhamityaprayāte /
sarvātmā tvaṃ bhūrikāruṇyavegāt tārkṣyārūḍhaḥ prekṣito'bhūḥ purastāt // Nar_8,26.8

hastīndraṃ taṃ hastapadmena dhṛtvā cakreṇa tvaṃ nakravaryaṃ vyadārīḥ /
gandharve'smin muktaśāpe sa hastī tvatsārūpyaṃ prāpya dedīpyate sma // Nar_8,26.9

etad vṛttaṃ tvāṃ ca māṃ ca prage yo gāyet so'yaṃ bhūyase śreyase syāt /
ityuktvainaṃ tena sārdhaṃ gatastvaṃ dhiṣṇyaṃ viṣṇo! pāhi vātālayeśa! // Nar_8,26.10

durvāsāḥ suravanitāptadivyamālyaṃ śakrāya svayamupadāya tatra bhūjaḥ /
nāgendrapratimṛdite śaśāya śakraṃ kā kṣāntistvaditaradevatāṃśajānām // Nar_8,27.1

śāpena prathitajare'tha nirjarendre deveṣvapyasurajiteṣu niṣprabheṣu /
śarvādyāḥ kamalajametya sarvadevā nirvāṇaprabhava! samaṃ bhavantamāpuḥ // Nar_8,27.2

brahmādyairnutamahimā ciraṃ tadānīṃ prāduḥṣan varada! puraḥ pareṇa dhāmnā /
he devā! ditijakulairvidhāya sandhiṃ pīyūṣaṃ parimathateti paryaśāstvam // Nar_8,27.3

sandhānaṃ kṛtavati dānavaiḥ suraudhe manthānaṃ nayati madena mandarādrim /
bhraṣṭe'smin badaramivodvahan khagendre sadystvaṃ vinihitavān payaḥ payodhau // Nar_8,27.4

ādhāya drutamatha vāsukiṃ varatrāṃ pāthodhau vinihitasarvabījajāle /
prārabdhe mathanavidhau surāsuraistairvyājāt tvaṃ bhujagamukhe'karoḥ surārīn // Nar_8,27.5

kṣubdhādrau kṣubhitajalodare tadānīṃ dugdhābdhau gurutarabhārato nimagne /
deveṣu vyathitatameṣu tatpriyaiṣī prāṇaiṣīḥ kamaṭhatanuṃ kaṭhorapṛṣṭhām // Nar_8,27.6

vajrātisthiratarakarpareṇa viṣṇo! vistārāt parigatalakṣayojanena /
ambhodheḥ kuharagatena varṣmaṇā tvaṃ nirmagnaṃ kṣitidharanāthamunninetha // Nar_8,27.7

unmagne jhaṭiti tadā dharādharendre nirmethurdṛḍhamiha sammadena sarve /
āviśya dvitayagaṇe'pi sarparāje vaivaśyaṃ pariśamayannavīvṛdhastān // Nar_8,27.8

uddāmabhramaṇajavonnamadgirīndranyastaikasthiratarahastapaṅkajaṃ tvām /
abhrānte vidhigiriśādayaḥ pramodādudbhrāntā nunuvurupāttapuṣpavarṣāḥ // Nar_8,27.9

daityaudhe bhujagamukhānilena tapte tenaiva tridaśakule'pi kiñcidārte /
kāruṇyāt tava kila deva! vārivāhāḥ prāvarṣannamaragaṇān na daityasaṅghān // Nar_8,27.10

garalaṃ taralānalaṃ purastājjaladherudvijagāla kālakūṭam /
amarastutivādamodanighno niriśastannipapau bhavatpriyārtham // Nar_8,28.1

vimathatsu surāsureṣu jātā surabhistāmṛṣiṣu nyadhāstridhāman! /
hayaratnamabhūdathebharatnaṃ dyūtaruścāpsarasaḥ sureṣu tāni // Nar_8,28.2

jagadīśa! bhavatparā tadānīṃ kamanīyā kamalā babhūva devī /
amalāmavalokya yāṃ vilokaḥ sakalo'pi spṛhayāmbabhūva lokaḥ // Nar_8,28.3

tvayi dattahṛdde tadaiva devyai tridaśendro maṇipīṭhikāṃ vyatārīt /
sakalopahṛtābhiṣecanīyairṛṣayastāṃ śrutigīrbhirabhyaṣiñcan // Nar_8,28.4

abhiṣekajalānupātimugdhatvadapāṅgairavabhūṣitāṅgavallīm /
maṇikuṇḍalapītacelahārapramukhaistāmamarādayo'ndabhūṣan // Nar_8,28.5

varaṇasrajamāttabhṛṅganādāṃ dadhatī sā kucakumbhamandayānā /
padaśiñjitamañjunpurā tvāṃ kalitavrīlavilāsamāsasāda // Nar_8,28.6

giriśadruhiṇādisarvadevān guṇabhājo'pyavimuktadoṣaleśān /
avamṛśya sadaiva sarvaramye nihitā tvayyanayāpi divyamālā // Nar_8,28.7

urasā tarasā mamānithaināṃ bhuvanānāṃ jananīmananyabhāvām /
tvadurovilasattadīkṣaṇaśrīparivṛṣṭyā paripuṣṭamāsa viśvam // Nar_8,28.8

atimohanavibhramā tadānīṃ madayantī khalu vāruṇī nirāgāt /
tamasaḥ padavīmadāstvamenāmatisammānanayā mahāsurebhyaḥ // Nar_8,28.9

taruṇāmbudasundarastadā tvaṃ nanu dhanvantarirutthito'mburāśeḥ /
amṛtaṃ kalaśe vahan karābhyāmakhilārtiṃ hara mārutālayeśa! // Nar_8,28.10

udgacchatastava karādamṛtaṃ haratsu
daityeṣu tānaśaraṇānanunīya devān /
sadhastirodadhitha deva! bhavatprabhāvād
udyatsayūthyakalahā ditijā babhūvuḥ // Nar_8,29.1

śyāmāṃ rucāpi vayasāpi tanuṃ tadānīṃ
prāpto'si tuṅgakucamaṇḍalabhaṅgurāṃ tvam /
pīyuṣakumbhakalahaṃ parimucya sarve
tṛṣṇākulāḥ pratiyayustvadurojakumbhe // Nar_8,29.2

kā tvaṃ mṛgākṣi! vibhajasva sudhāmimāmi-
tyārūḍharāgavivaśānabhiyācato'mūn /
viśvasyate mayi kathaṃ kulaṭāsmi daityā!
ityālapannapi suviśvasitānatānīḥ // Nar_8,29.3

modāt sudhākalaśameṣu dadatsu sā tvaṃ
duśceṣṭitaṃ mama sahadhvamiti bruvāṇā /
paṅktiprabhedaviniveśitadevadaityā
līlāvilāsagatibhiḥ samadāḥ sudhāṃ tām // Nar_8,29.4

asmāsviyaṃ praṇayinītyusureṣu teṣu
joṣaṃ sthiteṣvatha samāpya sudhāṃ sureṣu /
tvaṃ bhaktalokavaśago mijarūpametya
svarbhānumardhaparipītasudhaṃ vyalāvīḥ // Nar_8,29.5

tvattaṃ sudhāharaṇayogyaphalaṃ pareṣu
dattvā gate tvayi suraiḥ khalu te vyagṛhṇan /
ghore'tha mūrchati raṇe balidaityamāyā-
vyāmohite suragaṇe tvamihāvirāsīḥ // Nar_8,29.6

tvaṃ kālanemimatha mālisukhāñjaghantha
śakro jaghāna balijambhavalān sapākān /
śuṣkārdraduṣkaravadhe namucau ca lūne
phenena nāradagirā nyaruṇo raṇaṃ tam // Nar_8,29.7

yoṣāvapurdanujamohanamāhitaṃ te
śrutvaṃ vilokanakutūhalavān maheśaḥ /
bhūtaiḥ samaṃ girijayā ca gataḥ padaṃ te
stutvābravīdabhimataṃ tvamatho tirodhāḥ // Nar_8,29.8

ārāmasīmani ca kandukaghātalīlā-
lolāyamānanayanāṃ kamanīṃ manojñām /
tvāmeṣa vīkṣya vigaladvasanāṃ manobhū-
vegādanaṅgaripuraṅga! samāliliṅga // Nar_8,29.9

bhūyo'pi vidrutavatīmupadhāvya devo
vīryapramokṣavikasatparamārthabodhaḥ /
tvanmānitastava mahattvamuvāca devyai
tattādṛśastvamava vātaniketanātha! // Nar_8,29.10

śakreṇa saṃyati hato'pi balirmahātmā
śukreṇa jīvitatanuḥ kratuvardhitoṣmā /
vikrāntimān bhayanilīnasurāṃ trilokīṃ
cakre vaśe sa tava cakramukhādabhītaḥ // Nar_8,30.1

putrārtidarśanavaśādaditirviṣaṇṇā
taṃ kāśyapaṃ nijapatiṃ śaraṇaṃ prapannā /
tvatpūjanaṃ taduditaṃ hi payovratākhyaṃ
sā dvādaśāhamacarat tvayi bhaktipūrṇā // Nar_8,30.2

tasyāvadhau tvayi nilīnamateramuṣyāḥ
śyāmaścaturbhujavapuḥ svayamāvirāsīḥ /
namrāṃ ca tāmiha bhavattanayo bhaveyaṃ
gopyaṃ madīkṣaṇamiti pralapannayāsīḥ // Nar_8,30.3

tvaṃ kāśyape tapasi sannidadhat tadānīṃ
prāpto'si garbhamaditeḥ praṇuto vidhātrā /
prāsūta ca prakaṭavaiṣṇavadivyarūpaṃ
sā dvādaśīśravaṇapuṇyadine bhavantam // Nar_8,30.4

puṇyāśramaṃ tamabhivarṣati puṣpavarṣair-
harṣākule surakule kṛtatūryaghoṣe /
baddhvāñjaliṃ jaya jayeti tanuḥ pitṛbhyāṃ
tvaṃ tatkṣaṇe paṭutamaṃ vaṭurūpamādhāḥ // Nar_8,30.5

tāvat prajāpatimukhairupanīya mauñjī-
daṇḍājinākṣavalayādibhirarcyamānaḥ /
dedīpyamānavapurīśa! kṛtāgnikāryas
tvaṃ prāsthithā baligṛhaṃ prakṛtāśvamedham // Nar_8,30.6

gātreṇa bhāvimahimocitagauravaṃ prāg
vyāvṛṇvateva dharaṇīṃ calayannayāsīḥ /
chatraṃ paroṣmatiraṇārthamivādadhāno
daṇḍaṃ ca dānavajaneṣvivaṃ sannidhātum // Nar_8,30.7

tāṃ narmadittarataṭe hayamedhaśālā-
māseduṣi tvayi rucā tava ruddhanetraiḥ /
bhāsvān kimeṣa dahano nu sanatkumāro
yogī nu ko'yamiti śukramukhaiḥ śaśaṅke // Nar_8,30.8

ānītamāśu bhṛgubhirmahasābhibhūtais
tvāṃ ramyarūpamasuraḥ pulakāvṛtāṅgaḥ /
bhaktyā sametya sukṛtī pariṣicya pādau
tattoyamanvadhṛta mūrdhati tīrthatīrtham // Nar_8,30.9

prahlādavaṃśajatayā kratubhirdvijeṣu
viśvāsato nu tadidaṃ ditijo'pi lebhe /
yat te padāmbu giriśasya śirobhilālyaṃ
sa tvaṃ vibho! gurupurālaya! pālayethāḥ // Nar_8,30.10

prītyā daityastava tanumahaḥprekṣaṇīt sarvathāpi
tvāmārādhyannajita! racayannañjaliṃ sañjagāda /
mattaḥ kiṃ te samabhilaṣitaṃ viprasūno! vada tvaṃ
vittaṃ bhaktaṃ bhavanamavanīṃ vāpi sarvaṃ pradāsye // Nar_8,31.1

tāmakṣīṇāṃ baligiramupākarṇya kāruṇyapūrṇo-
'pyasyotsekaṃ śamayitumanā daityavaṃśaṃ praśaṃsan /
bhūmiṃ pādatrayaparimitāṃ prārthayāmāsitha tvaṃ
sarvaṃ dehīti tu nigadite kasya hāsyaṃ na vā syāt // Nar_8,31.2

viśveśaṃ māṃ tripadamiha kiṃ yācase bāliśastvaṃ
sarvāṃ bhūmiṃ vṛṇu kimamunetyālapat tvāṃ sa dṛpyan /
yasmād darpāt tripadaparipūrtyakṣamaḥ kṣepavādān
bandhaṃ cāsāvagamadatadarho'pi gāḍhopaśāntyai // Nar_8,31.3

pādatrayyā yadi na mudito viṣṭapairnāpi tuṣye-
dityukte'smin varada! bhavate dātukāme'tha toyam /
daityācāryastava khalu parīkṣārthinaḥ preraṇāt taṃ
mā mā deyaṃ harirayamiti vyaktamevābabhāṣe // Nar_8,31.4

yācatyevaṃ yadi sa bhagavān pūrṇakāmo'smi so'haṃ
dāsyāmyeva sthiramiti vadan kāvyaśapto'pi daityaḥ /
vindhyāvalyā nijadayitayā dattapādyāya tubhyaṃ
citraṃ citraṃ sakalamapi sa prārpayat toyapūrvam // Nar_8,31.5

nissandehaṃ ditikulapatau tvayyaśeṣārpaṇaṃ tad
vyātanvāne mumucurṛṣayaḥ sāmarāḥ puṣpavarṣam /
divyaṃ rūpaṃ tava ca tadidaṃ paśyatāṃ viśvabhājām-
uccairuccairavṛdhadavadhīkṛtya viśvāṇḍabhāṇḍam // Nar_8,31.6

tvatpādāgraṃ nijapadagataṃ puṇḍarīkodbhavo'sau
kuṇḍītoyairasicadapunād yajjalaṃ viśvalokān /
harṣotkarṣāt subahu khecarairutsave'smin
bherīṃ nighnan bhuvanamacarajjāmbavān bhaktiśālī // Nar_8,31.7

tāvad daityāstvanumatimṛte bharturārabdhatuddhā
devopetairbhavadanucaraiḥ saṅgatā bhaṅgamāpan /
kālātmāyaṃ vasati purato yadvaśāt prāg jitāḥ smaḥ
kiṃ vo yuddhairiti baligirā te'tha pātālamāpuḥ // Nar_8,31.8

pāśairbaddhaṃ patagapatinā daityamuccairavādī-
stārtīyīkaṃ diśa mama padaṃ kiṃ na viśveśvaro'si /
pādaṃ mūrdhni praṇaya bhagavannityakampaṃ vadantaṃ
prahlādastaṃ svayamupagato mānayannastavīt tvām // Nar_8,31.9

darpocchittyai vihitamakhilaṃ daitya! siddho'si puṇyair
lokaste'stu tridivavijayī vāsavatvaṃ ca paścāt /
matsāyujyaṃ bhaja ca punarityanvagṛhṇā baliṃ taṃ
vipraiḥ santānitamakhavaraḥ pāhi vātālayeśa! // Nar_8,31.10

purā hayagrīvamahāsureṇa ṣaṣṭhāntarāntodyadakāṇḍakalpe /
nidronmukhabrahmamukhāddhṛteṣu vedeṣvadhitsaḥ kila matsyarūpam // Nar_8,32.1

satyavratasya dramilādhibharturnadījale tarpayatastadānīm /
karāñjalau sa jvalitākṛtistvamadṛśyathāḥ kaścana bālamīnaḥ // Nar_8,32.2

kṣiptaṃ jale tvāṃ cakitaṃ vilokya ninye'nbupātraṇa muniḥ svageham /
svalpairahobhiḥ kalaśīṃ ca kūpaṃ vāpīṃ saraścānaśiṣe vibho! tvam // Nar_8,32.3

yogaprabhāvād bhavadājñayaiva nītastatastvaṃ muninā payodhim /
pṛṣṭo'munā kalpadidṛkṣumenaṃ saptāhamāssveti vadannayāsīḥ // Nar_8,32.4

prāpte tvadukte'hani vāridhārāpariplute bhūmitale munīndraḥ /
saptarṣibhiḥ sārdhamapāravāriṇyudghūrṇamānaḥ śaraṇaṃ yayau tvām // Nar_8,32.5

dharāṃ tvadādeśakarīmavāptāṃ naurūpiṇīmāruruhustadā te /
tatkampakampreṣu ca teṣu bhūyastvamambudherāvirabhūrmahīyān // Nar_8,32.6

jhaṣākṛtiṃ yojanalakṣadīrghāṃ dadhānamuccaistaratejasaṃ tvām /
nirīkṣya tuṣṭā munayastvaduktyā tvattuṅgaśṛṅge taraṇiṃ babandhuḥ // Nar_8,32.7

ākṛṣṭanauko munimaṇḍalāya pradarśayan viśvajagadvibhāgān /
saṃstūyamāno nṛvareṇa tena jṅānaṃ paraṃ copadiśannacārīḥ // Nar_8,32.8

kalpāvadhau sapta munīn purovat prastāpya satyavratabhūmipaṃ tam /
vaivasvatākhyaṃ manumādadhānaḥ krodhāddhayagrīvamabhidruto'bhūḥ // Nar_8,32.9

svatuṅgaśṛṅgakṣatavakṣasaṃ taṃ nipātya daityaṃ nigamān gṛhītvā /
viriñcaye prītahṛde dadānaḥ prabhañjanāgārapate! prapāyāḥ // Nar_8,32.10

vaivasvatākhyamanuputranabhāgajāta-
nābhāganāmakanarendrasuto'mbarīṣuḥ /
saptārṇavāvṛtamahīdayito'pi reme
tvatsaṅgiṣu tvayi ca magnamanāḥ sadaiva // Nar_9,33.1

tvatprītayesakalameva vitanvato'sya
bhaktyaiva deva! nacirādabhṛthāḥ prasādam /
yenāsya yācanamṛte'pyabhirakṣaṇārthaṃ
cakraṃ bhavān pravitatāra sahasradhāram // Nar_9,33.2

sa dvādaśīvratamatho bhvadarcanārthaṃ
varṣaṃ dadhau madhuvane yamunopakaṇṭhe /
patnyā samaṃ sumanasā mahatīṃ vitandan
pūjāṃ dvijeṣu visṛjan paśuṣaṣṭikoṭim // Nar_9,33.3

tatrātha pāraṇadine bhavadarcanānte
durvāsasāsya muninā bhavanaṃ prapede /
bhoktuṃ vṛtaśca sa nṛpeṇa parārtiśīlo
mandaṃ jagāma yamunāṃ niyamān vidhāsyan // Nar_9,33.4

rājñātha pāraṇamuhṅrtasamāptikhedād
vāraiva pāraṇamakāri bhavatpareṇa /
prāpto munistadatha divyadṛśā vijānan
kṣipyan krudhoddhṛtajaṭo vitatāna kṛtyām // Nar_9,33.5

kṛtyāṃ ca tāmasidharāṃ bhuvanaṃ dahantī-
magre'bhivīkṣya nṛpatirna padāccakampe /
tvadbhaktabādhamabhivīkṣya sudarśanaṃ te
kṛtyānalaṃ śalabhayanmunimanvadhāvīt // Nar_9,33.6

dhāvannaśeṣabhuvaneṣu bhiyā sa paśyan
viśvatra cakramapi te gatavān viriñcam /
kaḥ kālacakramatilaṅghayatītyapāstaḥ
śarvaṃ yayau sa ca bhavantamavandataiva // Nar_9,33.7

bhūyo bhavannilayametya muniṃ namantaṃ
proce bhavānahamṛṣe! nanu bhaktadāsaḥ /
jñānaṃ tapaśca vinayānvitameva mānyaṃ
yāhyambarīṣapadameva bhajeti bhūman! // Nar_9,33.8

tāvat sametya muninā sa gṛhītapādo
rājāpasṛtya bhavadastramasāva (nauṣī?nāvī) te /
cakre gate muniradādakhilāśiṣo'smai
tvadbhaktimāgasi kṛte'pi kṛpāṃ ca śaṃsan // Nar_9,33.9

rājā pratīkṣya munimekasamāmanāśvān
sambhojya sādhu tamṛṣiṃ visṛjan prasannam /
bhuktvā svayaṃ tvayi tato'pi dṛḍhaṃ rato'bhūt
sāyujyamāpa ca sa māṃ pavaneśa! pāyāḥ // Nar_9,33.10

gīrvāṇairarthyamāno daśamukhanidhanaṃ kosaleṣvṛśyaśṛṅge
putrīyāmiṣṭimiṣṭvā daduṣi daśarathakṣmābhṛte pāyasāgryam /
tadbhuktyā tatpurandhrīṣvapi tisṛṣu samaṃ jātagarbhāsu jāto
rāmastvaṃ lakṣmaṇena svayamatha bharatenāpi śatrughnanāmnā // Nar_9,34.1

kodaṇḍī kauśikasya kratuvaramavituṃ lakṣmaṇenānuyāto
yāto'bhūstātavācā munikathitamanudvandvaśāntādhvakhedaḥ /
n ṇāṃ trāṇāya bāṇairmunivacanabalāt tāṭakāṃ pāṭayitvā
labdhvāsmādastrajālaṃ munivanamagamo deva! siddhāśramākhyam // Nar_9,34.2

mārīcaṃ drāvayitvā makhaśirasi śarairanyarakṣāṃsi nighnan
kalyāṃ kurvannahalyāṃ pathi padarajasā prāpya vaidehageham /
bhindānaścāndracūḍaṃ dhanuravanisutāmindirāmeva labdhvā
rāyaṃ prātiṣṭhathāstvaṃ tribhirapi ca samaṃ bhrātṛvīraiḥ sadāraiḥ // Nar_9,34.3

ārundhāne ruṣāndhe bhṛgukulatilake saṃkramayya svatejo
yāte yāto'syayodhyāṃ sukhamiha nivasan kāntayā kāntamūrte! /
śatrughnenaikadātho gatavati bharate mātulasyādhivāsaṃ
tātātrabdho'bhiṣekastava kila vihataḥ kekayādhīśaputryā // Nar_9,34.4

tātokyā yātukāmo vanamanujavadhūsaṃyutaścāpadhāraḥ
paurānārūdhya mārge guhanilayagatastvaṃ jaṭācīradhārī /
nāvā santīrya gaṅgāmadhipadavi punastaṃ bharadvājamārā-
nnatvā tadvākyahetoratisukhamavasaścitrakūṭe girīndre // Nar_9,34.5

śrutvā putrārtikhinnaṃ khalu bharatamukhāt svargayātaṃ svatātaṃ
tapto dattvāmbu tasmai nidadhitha bharate pādukāṃ medinīṃ ca /
atriṃ natvātha gatvā vanamativipulāṃ daṇḍakāṃ caṇḍakāyaṃ
hatvā daityaṃ virādhaṃ sugatimakalayaścāru bhoḥ! śārabhaṅgīm // Nar_9,34.6

natvāgastyaṃ samastāśaranikarasapatrākṛtiṃ tāpasebhyaḥ
pratyaśrauṣīḥ priyaiṣī tadanu ca muninā vaiṣṇave divyacāpe /
brahmāstre cāpi datte pathi pitṛsuhṛdaṃ dīkṣya jaṭāyuṃ
modād godātaṭānte pariramasi purā pañcavatyāṃ vadhūṭyā // Nar_9,34.7

prāptāyāḥ śūrpaṇakhyā madanacaladhṛterarthanairnissahātmā
tāṃ saumitrau visṛjya prabalatamaruṣā tena nirlunanāsām /
dṛṣṭvaināṃ ruṣṭacittaṃ kharamabhipatitaṃ duṣaṇaṃ ca trimūrdhaṃ
vyāhiṃsīrāśarānapyayutasamadhikāṃstatkṣaṇādakṣatoṣmā // Nar_9,34.8

sodaryāproktavārtāvivaśadaśamukhādiṣṭamārīcamāyā-
sāraṅgaṃ sārasākṣyā spṛhitamanugataḥ prāvadhīrbāṇaghātam /
tanmāyākrandaniryāpitabhavadanujāṃ rāvaṇastāmahārṣīt
tenārto'pi tvamantaḥ kimapi mudamadhāstadvadhopāyāyalābhāt // Nar_9,34.9

bhūyastanvīṃ vicinvannahṛta daśamukhastvadvadhūṃ madvadhene-
tyuktvā yāte jaṭāyau divamatha suhṛdaḥ prātanoḥ pretakāryam /
gṛhṇānaṃ taṃ kabandhaṃ jaghanitha śabarīṃ prekṣya pampātaṭe tvaṃ
samprāpto vātasūnuṃ bhṛśamuditamanāḥ pāhi vātālayeśa! // Nar_9,34.10

nītaḥ sugrīvamaitrīṃ tadanu dundubheḥ kāyamuccaiḥ
kṣiptvāṅguṣṭhena bhūyo lulavitha yugapat patriṇā sapta sālān /
hatvā sugrīvaghātodyatamatulabalaṃ vālinaṃ vyājavṛttyā
varṣāvelāmanaiṣīrvirahataralaitastvaṃ mataṅgāśramānte // Nar_9,35.1

sugrīveṇānujoktyā sabhayamabhiyatā vyūhitāṃ vāhinīṃ tā-
mṛkṣāṇāṃ vīkṣya dikṣu drutamatha dayitāmārgaṇāyāvanamrām /
sandeśaṃ cāngulīyaṃ pavanasutakare prādiśo modaśālī
mārge mārge mamārge kapibhirapi tadī tvatpriyā saprayāsaḥ // Nar_9,35.2

tvadvārtākarṇanodyadgarudurujavasampātisampātivākya-
prottīrṇārṇodhirantarnagari janakajāṃ vīkṣya dattvāṅgulīyam /
prakṣudyodyānamakṣakṣapaṇacaṇaraṇaḥ soḍhabandho daśāsyaṃ
dṛṣṭvā pluṣṭvā ca laṅkāṃ jhaṭiti sa hanumān mauliratnaṃ dadau te // Nar_9,35.3

tvaṃ sugrīvāṅgadādiprabalakapicamūcakravikrāntabhūmi-
cakro'bhikramya pārejaldhi niśicarendrānujāśrīyamāṇaḥ /
tatproktāṃ śatruvārtāṃ rahasi niśamayan prārthanāpārthyaroṣa-
prāstāgneyāstratejastramadudadhigirā labdhavān madhyamārgam // Nar_9,35.4

kīśairāśāntaropāhṛtagirinikaraiḥ setumādhāpya yāto
yātūnyāmardya daṃṣṭrānakhaśikhariśilāsālaśastraiḥ svasainyaiḥ /
vyākurvan sanujastvaṃ samarabhuvi paraṃ vikramaṃ śakrajetrā
vegānnāgāstrabaddhaḥ patagapatigarunmārutairmocito'bhūḥ // Nar_9,35.5

saumitristvatra śaktiprahṛtigaladasurvātajānītaśaila-
ghrāṇāt praṇānupeto vyakṛṇuta kusṛtiślāghinaṃ meghanādam /
māyākṣobheṣu vaibhīṣaṇavacanahṛtastambhanaḥ kumbhakarṇaṃ
samprāptaṃ kampitorvītalamakhilacamūbhakṣiṇaṃ vyakṣiṇostvam // Nar_9,35.6

gṛhṇan jambhārisampreṣitarathakavacau rāvaṇenābhiyudhyan
brahmāstreṇāsya bhindan galatatimabalāmagniśuddhāṃ pragṛhṇan /
deva! śreṇīvarojjīvitasamaramṛtairakṣatairṛkṣasaṅghair-
laṅkābhartrā ca sākaṃ nijanagaramagāḥ sapriyaḥ puṣpakeṇa // Nar_9,35.7

prīto divyābhiṣekairayutasamadhikān vatsarān paryaraṃsīr-
maithilyāṃ pāpavācā śiva śiva kila tāṃ garbhiṇīmabhyahāsīḥ /
śatrughnenārdayitvā lavaṇaniśicaraṃ prārdayaḥ śūdrapāśaṃ
tāvad vālmīkigehe kṛtavasatirupāsūta sīta sutau te // Nar_9,35.8

vālmīkestvatsutodgāpitamadhurakṛterājñayā yajñavāṭe
sītāṃ tvayyāsukāme kṣitimaviśadasau tvaṃ ca kālārthito'bhūḥ /
hetoḥ saumitrighātī svayamatha sarayūmagnaniśśeṣabhṛtyaiḥ
sākaṃ nākaṃ prayāto nijapadamagamo deva! vaikuṇṭhamādyam // Nar_9,35.9

so'yaṃ martyāvatārastava khalu niyataṃ martyaśikṣārthamevaṃ
viśleṣārtirnirāgastyajanamapi bhavet kāmadharmātisaktyā /
no cet svātmānubhūteḥ kvanu tava manaso vikriyā cakrapāṇe!
sa tvaṃ sattvaikamūrte! pavanapurapate! vyādhunu vyādhitāpān // Nar_9,35.10

atreḥ putratayā purā tvamanasūyāyāṃ hi dattābhidho
jātaḥ śiṣyāniṣandhatandritamanāḥ svasthaścaran kāntayā /
dṛṣto bhaktatamena hehayamahīpālena tasmai varā-
naṣṭaiśvaryamukhān pradāya daditha svenaiva cānte vadham // Nar_9,36.1

satyaṃ kartumathārjunasya ca varaṃ tacchaktimātrānataṃ
brahmadveṣi tadākhilaṃ nṛpakulaṃ hantuṃ ca bhūmerbharam /
sañjāto jamadagnito bhṛgukule tvaṃ reṇukāyāṃ hare!
rāmo nāma tadātmajeṣvavarajaḥ pitroradhāḥ sammadam // Nar_9,36.2

labdhāmnāyagaṇaścaturdaśavayā gandharvarāje manā-
gāsatāṃ kila mātaraṃ prati pituḥ krodhākulasyājñayā /
tātājñātigasodaraiḥ samamimāṃ chitvātha śāntāt pitus-
teṣāṃ jīvanayogamāpitha varaṃ mātā ca te'dād varam // Nar_9,36.3

pitrā mātṛmude stavāhṛtaviyaddhenornijādāśramāt
prasthāyātha bhṛgorgirā himagirāvārādhya gaurīpatim /
labdhvā tatparaśuṃ taduktadanujacchedī mahāstrādikaṃ
prāpto mitramathākṛtavṛaṇamuniṃ prāpyāgamaḥ svāśramam // Nar_9,36.4

ākheṭepagato'rjunaḥ suragavīsamprāptasampadgaṇais-
tvatpitrā paripūjitaḥ puragato durmantrivācā punaḥ /
gāṃ kretuṃ sacivaṃ nyayuṅkta kudhiyā tenāpi rundhanmuni-
prāṇakṣepasaroṣagohatacamūcakreṇa vatso hṛtaḥ // Nar_9,36.5

śukrojjīvitatātavākyacalitakrodho'tha sakhyā samaṃ
bibhrud dhyātamahodaropanihitaṃ cāpaṃ kuṭhāraṃ śaran /
ārūḍhaḥ sahavāhayantṛkarathaṃ māhiṣmatīmāviśan
vāgbhirvatsamadāśuṣi kṣitipatau samprāstuthāḥ saṅgaram // Nar_9,36.6

putrāṇāmayutenasaptadaśabhiścākṣauhiṇībhirmahā-
senānībhiranekamitranivahirvyājṛmbhitīyodhanaḥ /
sadyastvatkakuṭhārabāṇavidalanniśśeṣasainyotkaro
bhītipradrutanaṣṭaśiṣṭanayastvāmāpataddhehayaḥ // Nar_9,36.7

līlāvāritanarmadājalavalallaṅkeśagarvāpaha-
śrīmadbāhusahasramuktabahuśastrāstraṃ nirundhannamum /
cakre tvayyatha vaiṣṇave'pi vikale buddhvā hariṃ tvāṃ mudā
dhyāyantaṃ chitasrvadoṣamavadhīḥ so'gāt paraṃ te padam // Nar_9,36.8

bhūyo'marṣitahehayātmajagaṇaistāte hate reṇukā-
māghnānāṃ hṛdayaṃ nirīkṣya bahuśo ghorāṃ pratijñāṃ vahan /
dhyānānītarathāyudhastvamakṛthā vipradruhaḥ kṣatriyān
dikcakreṣu kuṭhārayan viśikhayan niḥkṣātriyāṃ medinīm // Nar_9,36.9

tātojjīvanakṛnnṛpālakakulaṃ triḥsaptakṛtvo jayan
santarpyātha samantapañcakamahāraktahṛdaudhe pit n /
yajñe kṣmāmapi kāśyapādiṣu diśan sālvena yudhyan punaḥ
kṛṣṇo'muṃ nihaniṣyatīti śamito yuddhāt kumārairbhavān // Nar_9,36.10

nyasyāstrāṇi mahendrabhūbhṛti tapastanvan punarmajjitāṃ
gokarṇāvadhi sāgareṇa dharaṇīṃ dṛṣṭvārthitastāpasaiḥ /
dhyāteṣvāsaghṛtānalāstracakitaṃ sindhuṃ sruvakṣepaṇā-
dutsāryoddhṛtakeralo bhṛgupate! vāteśa! saṃrakṣa mām //
sāndrānanandatano! hare! nanu purā daivāsure saṅgare
tvatkṛttā api karmaśeṣavaśato ye te na yātā gatim /
teṣāṃ bhūtalajanmanāṃ ditibhuvāṃ bhāreṇa durārditā
bhūmiḥ prāpa viriñcamāśritapadaṃ devaiḥ puraivāgataiḥ // Nar_9,36.11

hā hā durjanabhūribhāramathitāṃ pāthonidhau pātukām-
etāṃ pālaya hanta me vivaśatāṃ saṃpṛccha devānimān /
ityādipracurapralāpavivaśāmālokya dhātā mahīṃ
devānāṃ vadanāni vīkṣya parito dadhyau bhavantaṃ hare! // Nar_10,37.2

ūce cāmbujabhūramūnayi surāḥ! satyaṃ dharitryā vaco
nanvasyā bhavatāṃ ca rakṣaṇavidhau dakṣo hi lakṣmīpatiḥ /
sarve śarvapurassarā vayamito gatvā payovāridhiṃ
natvā taṃ stumahe javāditi yuyaḥ sākaṃ tavāketanam // Nar_10,37.3

te mugdhānilaśālidugdhajaladhestīraṃ gatāḥ saṅgatā
yāvat tvatpadacintanaikamanasastāvat sa pāthojabhūh /
tvadvācaṃ hṛdaye niśamya sakalānānandayannacivā-
nākhyātaḥ paramātmanā svayamahaṃ vākyaṃ tadākarṇyatām // Nar_10,37.4

jāne dīnadaśāmahaṃ diviṣadāṃ bhūmeśca bhīmairnṛpais-
tatkṣepāya bhavāmi yādavakule so'haṃ samagrātmanā /
devā vṛṣṇikule bhavantu kalayā devāṅganāścāvanau
matsevārthamiti tvadīyavacanaṃ pāthojabhūrūcivān // Nar_10,37.5

śrutvā karṇarasāyanaṃ tava vacaḥ sarveṣu nirvāpita-
svānteṣvīśa! gateṣui tāvakakṛpāpīyūṣatṛptātmasu /
vikhyāte mathurāpure kila bhavatsānnidhyapuṇyottare
dhanyāṃ devakanandanāmudavahad rājā sa śūrātmajaḥ // Nar_10,37.6

udvāhāvasitau tadīyasahajaḥ kaṃso'tha sammānaya-
nnetau sūtatayā gataḥ pathi rathe vyomotthayā tvadgirā /
asyāstvāmatiduṣṭamaṣṭamasuto hanteti hanteritaḥ
sattrāsāt sa tu hantumantikagatāḥ tanvīṃ kṛpāṇīmadhāt // Nar_10,37.7

gṛhṇānaścikureṣu tāṃ khalamatiḥ śaureściraṃ sāntvanair-
no muñcan punarātmajārpaṇagirā prīto'tha yāto gṛhān /
ādyaṃ tvatsahajaṃ tathārpitamapi snehena nāhannasau
duṣṭānāmapi deva! puṣṭakaruṇā dṛṣṭā hi dhīrekadā // Nar_10,37.8

tāvat tvanmanasaiva nāradamuniḥ proce sa bhojeśvaraṃ
yūyaṃ nanvasurāḥ surāśca yadavo jānāsi kiṃ na prabho! /
māyāvī sa harirbhavadvadhakṛte bhāvī suraprārthanā-
dityākarṇya yadūnadūdhunadasau śaureśca sūnūnahan // Nar_10,37.9

prāpte saptamagarbhatāmahipatau tvatpreraṇānmāyayā
nīte mādhava! rohiṇīṃ tvamapi bhoḥ! saccitsukhaikātmakaḥ /
devakyā jaṭharaṃ viveśitha vibho! saṃstūyamānaḥ suraiḥ
sa tvaṃ kṛṣṇa! vidhūya rogapaṭalīṃ bhaktiṃ parāṃ dehi me // Nar_10,37.10

ānandarūpa! bhagavannayi! te'vatāre
prāpte pradīptabhavadaṅga nirīyamāṇaiḥ /
kāntivrajairiva ghanāghanamaṇḍalairdyā-
māvṛṇvatī viruruce kila varṣavelā // Nar_10,38.1

āśāsu śītalatarāsu payodatoyai-
rāśāsitāptivivaśeṣu ca sajjaneṣu /
naiśākarodayavidhau niśi madhyamāyāṃ
kleśāpahastrijagatāṃ tvamihāvirāsīḥ // Nar_10,38.2

bālyasṛśāpi vapuṣā dadhuṣā vubhūtī-
rudyatkirīṭakaṭakāṅgadahārabhāsā /
śaṅkhārivārijagadāparibhāsitena
meghāsitena parilesitha sūtigehe // Nar_10,38.3

vakṣaḥsthalīsukhanilānavilāsilakṣmī-
mandākṣalakṣitakaṭākṣavimokṣabhedaiḥ /
tanmandirasya khalakaṃsakṛtāmalakṣmī-
munmārjayanniva virejitha vāsudeva! // Nar_10,38.4

śauristu dhīramunimaṇḍalacetaso'pi
dūrasthitaṃ vapurudīkṣya nijekṣaṇābhyām /
ānandabaṣpapulakodgamagadgadārdra-
stuṣṭāva dṛṣtimakarandarasaṃ bhavantam // Nar_10,38.5

deva! prasīda parapūruṣa! tāpavallī-
nirlūnidātra! samanetra! kalāvilāsin! /
khedānapākuru kṛpāgurubhiḥ kaṭākṣair-
ityādi tena muditena ciraṃ nuto'bhūḥ // Nar_10,38.6

mātrā ca netrasalilāstṛtagātravallyā
stotrairabhiṣṭutaguṇaḥ karuṇālayastvam /
prācīnajanmayugalaṃ pratibodhya tābhyāṃ
māturgirā dadhitha mānuṣabālaveṣam // Nar_10,38.7

tvatpreristatadanu nandatanūjayā te
vyatyāsamāracayituṃ sa hi śūrasūnuḥ /
tvāṃ hastayoradhita cittāvidhāryamāryai-
rambhoruhasthakalahaṃsakiśoraramyam // Nar_10,38.8

jātā tadā puśupasadmani yoganidrā
nidrāvimudritamathākṛta pauralokam /
tvatpreraṇāt kimiha citramacetanairyad
dvāraiḥ svayaṃ vyaghaṭi saṅgaṭitaiḥ sugāḍham // Nar_10,38.9

śeṣeṇa bhūriphaṇavāritavāriṇātha
svairaṃ pradarśitapatho maṇidīpitena /
tvāṃ dhārayan sa khalu dhanyatamaḥ pratasthe
so'yaṃ tvamīśa! mama nāśaya rogavegān // Nar_10,38.10

bhavantamayamudvahan yadukulodvaho nissaran
dadarśa gaganoccalajjalabharāṃ kalindātmajām /
ahi salilasañcayaḥ sa punaraindrajālodito
jalaugha iva tatkṣaṇāt prapadameyatāmāyayau // Nar_10,39.1

prasuptapaśupālikāṃ nibhṛtamārudadbālikā-
mapāvṛtakavāṭikāṃ paśupavāṭikāmāviśan /
bhavantamayamarpayan prasavatalpake tatpadād
vahan kapaṭakanyakāṃ svapuramāgato vegataḥ // Nar_10,39.2

tatastvadanujāravakṣapitanidravegadravad-
bhaṭotkaraniveditaprasavavārtayaivārtimān /
vimuktacikurotkarastvaritamāpatan bhojarā-
ḍatuṣṭa iva dṛṣṭavān bhaginikākare kanyakām // Nar_10,39.3

dhruvaṃ kapaṭaśālino madhuharasya māyā bhave-
dasāviti kiśorikāṃ bhaginikākarāliṅgitām /
dvipo nalinikāntarādiva mṛṇālikāmākṣipa-
nnayaṃ tvadanujāmajāmupalapaṭṭake piṣṭavān // Nar_10,39.4

tato bhavadupāsako jhaṭiti mṛtyupāśādiva
pramucya tarasaiva sā samadhirūḍharūpāntarā /
adhastalamajagmuṣī vikasadaṣṭabāhusphuran-
mahāyudhamaho gatā kila vihāyasā didyute // Nar_10,39.5

nṛśaṃsatara! kaṃsa! te kimu mayā viniṣpiṣṭayā
babhūva bhavadantakaḥ kvacana cintyatāṃ te hitam /
iti tvadanujā vibho! khalamudīrya taṃ jagmuṣī
marudgaṇapaṇāyitā bhuvi ca mandirāṇyeyuṣī // Nar_10,39.6

prage punaragātmajāvacanamīriti bhūbhujā
pralambabakapūtanāpramukhadānavā māninaḥ /
bhavannidhanakāmyayā jagati babhramurnirbhayāḥ
kumārakavimārakāḥ kimiva duṣkaraṃ niṣkṛpaiḥ // Nar_10,39.7

tataḥ paśupamandire tvayi mukunda! nandapriyā-
prasūtiśayaneśaye ruvati kiñcidañcatpade /
vibudhya vanitājanaistanayasambhave ghoṣite
mudā kimu vadāmyaho sakalamākulaṃ gokulam // Nar_10,39.8

aho khalu yaśodayā navakalāyacetoharaṃ
bhavantamalamantike prathamamāpibantyā dṛśā /
punaḥ stanabharaṃ nijaṃ sapadi pāyayantyā mudā
manoharatanuspṛśā jagati puṇyavanto jitāḥ // Nar_10,39.9

bhavatkuśalakāmyayā sa khalu nandagopastadā
pramodabharasaṃkulo dvijakulāya kiṃ nādadāt /
tathaiva paśupālakāḥ kimu na maṅgalaṃ tenire
jagatritayamaṅgala! tvamiha pāhi māmāmayāt // Nar_10,39.10

tadanu nandamamandaśubhāspadaṃ nṛpapurīṃ karadānakṛte gatam /
samavalokya jagād bhavatpitā viditakaṃsasahāyajanodyamaḥ // Nar_10,40.1

ayi sakhe! tava bālakajanma māṃ sukhayate'dya nijātmajajanmavat /
iti bhavatpitṛtāṃ vrajanāyake samadhiropya śaśaṃsa tamādarāt // Nar_10,40.2

iha ca santyanimittaśatāni te kaṭakasīmne tato laghu gamyatām /
iti ca tadvacasā vrajanāyako bhavadapāyabhiyā drutamāyayau // Nar_10,40.3

avasare khalu tatra ca kācana vrajapade madhurākṛtiraṅganā /
taralaṣaṭpadalālitakuntalā kapaṭapotaka! te nikaṭaṃ gatā // Nar_10,40.4

sapasi sā hṛtabālakacetanā niśicarānvayajā kila pūtanā /
vrajavadhūṣviha keyamiti kṣaṇaṃ vimṛśatīṣu bhavantamupādade // Nar_10,40.5

lalitabhāvavilāsahṛtātmabhiryuvatibhiḥ pratiroddhumapāritā /
stanamasau bhavanāntaniṣeduṣī pradaduṣī bhavate kapaṭātmane // Nar_10,40.6

samadhiruhya tadaṅkamaśaṅkitastvamatha bālakalopanaroṣitaḥ /
mahadivāmraphalaṃ kucamaṇḍalaṃ praticucūṣitha durviṣadūṣitam // Nar_10,40.7

asubhireva samaṃ dhayati tvayi stanamasau stanitopamanisvanā /
nirapatad bhayadāyi nijaṃ vapuḥ pratigatā pravisārya bhujāvubhau // Nar_10,40.8

bhayadaghoṣaṇabhīṣaṇavigrahaśravaṇadarśanamohitavallave /
vrajapade taduraḥsthalakhelanaṃ nanu bhavantamagṛhṇata gopikāḥ // Nar_10,40.9

bhuvanamaṅkala!nāmabhireva te yuvatibhirbahudhā kṛtarakṣaṇaḥ /
tvamayi vātaniketananātha! māmagadayan kuru tāvakasevakam // Nar_10,40.10

vrajeśvaraḥ śaurivaco niśamya samāvrajannadhvani bhītacetāḥ /
niṣpiṣṭaniśśeṣataruṃ nirīkṣya kañcit padārthaṃ śaraṇaṃ gatastvām // Nar_10,41.1

niśamya gopīvacanādudantaṃ sarve'pi gopā bhayavismayāndhāḥ /
tvatpātitaṃ ghorapiśācadehaṃ dehurvidūre'tha kuṭhārakṛttam // Nar_10,41.2

tvatpītapūtastanataccharīrāt samuccalannuccataro hi dhūmaḥ /
śaṅkāmadhādāgaravaḥ kimeṣu kiṃ cāndano gauggulavo'thaveti // Nar_10,41.3

madaṅgasaṅgasya phalaṃ na dūraṃ kṣaṇena tāvad bhavatāmapi syāt /
utyullapan vallavatallajebhyastvaṃ pūtanāmātanuthāḥ sugandhim // Nar_10,41.4

citraṃ piśācyā na hataḥ kumāraścitraṃ puraivākathi śauriṇedam /
iti praśaṃsan kila gopaloko bhavanmukhālokarase nyamāṅkṣīt // Nar_10,41.5

dine dine'tha prativṛddhalakṣmīrakṣīṇamaṅgalyaśato vrajo'yam /
bhavannivāsādayi vāsudeva! pramodasāndraḥ parito vireje // Nar_10,41.6

gṛheṣu te komalarūpahāsamithaḥkathāsaṅkulitāḥ kamanyaḥ /
vṛtteṣu kṛtyeṣu bhavannirīkṣāsamāgatāḥ pratyahamatyanandan // Nar_10,41.7

aho kumāro mayi dattadṛṣṭiḥ smitaḥ kṛtaṃ māṃ prati vatsakena /
ehyehi māmityupasārya pāṇiṃ tvayāśa! kiṃ kiṃ na kṛtaṃ vadhūbhiḥ // Nar_10,41.8

bhavadvapuḥsparśanakautukena karāt karaṃ gopavadhūjanena /
nītastvamātāmrasarojamālāvyālambilolambatulāmalāsīḥ // Nar_10,41.9

nipāyayantī stanamaṅkagaṃ tvāṃ vilokayantī vadanaṃ hasantī /
daśāṃ yaśodā katamāṃ na bheje sa tādṛśaḥ pāhi hare! gadānmām // Nar_10,41.10

kadāpi janmarkṣadine tava prabho! nimantritajñātivadhūmahīsurā /
mahānasastvāṃ savidhe nidhāya sā mahānasādau vavṛte vrajeśvarī // Nar_10,42.1

tato bhavattrāṇaniyuktabālakaprabhītisaṅkrandanasaṅkulāravaiḥ /
vimiśramaśrāvi bhavatsamīpataḥ parisphuṭaddārucaṭaccaṭāravaḥ // Nar_10,42.2

tatastadākarṇanasaṃbhramaśramaprakampivakṣojabharā vrajāṅganāḥ /
bhavantamantardadṛśuḥ samantato viniṣpataddāruṇadārumadhyagam // Nar_10,42.3

śiśoraho kiṃ kimabhūditi drutaṃ pradhāvya nandaḥ paśupāśca bhūsurāḥ /
bhavantamālokya yaśodayā dhṛtaṃ samāśvasannaśrujalārdralocanāḥ // Nar_10,42.4

kasko nu kautaskuta eṣa vismayo viśaṅkaṭaṃ yacchakaṭaṃ vipāṭitam /
na kāraṇaṃ kiñcidiheti te sthitāḥ svanāsikādattakarāstvadīkṣakāḥ // Nar_10,42.5

kumārakasyāsya payodharārthinaḥ prarodane lolapadāmbujāhatam /
mayā mayā dṛṣṭamano viparyagāditīśa! te pālakabālakā jaguḥ // Nar_10,42.6

bhiyā tadā kiñcidajānatāmidaṃ kumārakāṇāmatidurghaṭaṃ vacaḥ /
bhavatprabhāvāvidurairitīritaṃ manāgivāśaṅkyāta dṛṣṭapūtanaiḥ // Nar_10,42.7

pravālatāmraṃ kimidaṃ padaṃ kṣataṃ sarojaramyau nu karau virojitau /
iti prasarpatkaruṇātaraṅgitāstvadaṅgamāpaspṛśuraṅganājanāḥ // Nar_10,42.8

aye sutaṃ dehi jagatpateḥ kṛpātaraṅgapātāt paripātamadya me /
iti sma saṅgṛhya pitā tvadaṅgukaṃ guhurmuhuḥ śliṣyati jītakaṇṭakaḥ // Nar_10,42.9

anonilīnaḥ kila hantumāgataḥ surārirevaṃ bhavatā vihiṃsitaḥ /
rajo'pi nodṛṣṭamamuṣya tat kathaṃ sa śuddhasattve tvayi līnavān dhruvam // Nar_10,42.10

prapūjitaistatra tato dvijātibhirviśeṣato lambhitamaṅgalāśiṣaḥ /
vrajaṃ nijairbālyarasairvimohayan marutpurādhīśa! rujāṃ jahīhi me // Nar_10,42.11

tvamekadā gurumarutpuranātha! voḍhuṃ
gāḍhādhirūḍḥagarimāṇamapārayantī /
mātā nodhāya śayane kimidaṃ bateti
dhyāyantyaceṣṭata gṛheṣu niviṣṭaśaṅkā // Nar_10,43.1

tāvad vidūramupakarṇitaghoraghoṣa-
vyājṛmbhipāṃsupaṭalīparipūritāśaḥ /
vātyāvapuḥ sa kila daityavarastṛṇāva-
rtākhyo jahāra janamānasahāriṇaṃ tvām // Nar_10,43.2

uddāmapāṃsutimirāhatadṛṣtipāte
draṣṭuṃ kimapyakuśale paśupālaloke /
hā bālaksya kimiti tvadupāntamāptā
mātā bhavantamavilokya bhṛśaṃ rurod // Nar_10,43.3

tāvat sa dānavavaro'pi ca dīnamūrtir-
bhāvatkabhāraparidhāraṇalūnavegaḥ /
saṅkocamāpa tadanu kṣatapāṃsughoṣe
ghoṣe vyatāyata bhavajjananīninādaḥ // Nar_10,43.4

rodopakarṇanavaśādupagamya gehaṃ
krandatsu nandamukhagopakuleṣu dīnaḥ /
tvāṃ dānavastvakhilamuktikaraṃ mumukṣus-
tvayyapramuñcati papāt viyatpradeśāt // Nar_10,43.5

rodākulāstadanu gopagaṇā bahiṣṭha-
pāṣāṇapṛṣṭhabhuvi dehamatisthaviṣṭham /
praikṣanta hanta nipantamamuṣya vakṣa-
syakṣīṇameva ca bhavantamalaṃ hasantam // Nar_10,43.6

grāvaprapātaparipiṣṭagariṣṭhadeha-
bhraṣṭāsuduṣṭadanujopari dhṛṣṭahāsam /
āghnānamambujakareṇa bhavantametya
gopa dadhurgirivarādiva nīlaratnam // Nar_10,43.7

ekaikamāśu parigṛhya nikāmananda-
nnandādigopaparirabdhavicumbatāṅgam /
ādātukāmapariśaṅkitagopanārī-
hastāmbujaprapatitaṃ praṇumo bhavantam // Nar_10,43.8

bhūyo'pi kinnu kṛṇumaḥ praṇatārtihārī
govinda eva paripālayatāt sutaṃ naḥ /
ityādi mātarapitṛprasukhaistadānīṃ
samprārthitastvadavanāya vibho! tvameva // Nar_10,43.9

vātātmakaṃ danujamevamayi pradhūnvan
vātodbhavān mama gadān kimu no dhunoṣi /
kiṃ vā karomi puranapyanilālayeśa!
niśśeṣarogaśamanaṃ muhurarthaye tvām // Nar_10,43.10

gūḍhaṃ vasudevagirā kartuṃ te niṣkriyasya saṃskārān /
hṛdgatahorātattvo gargamunistvadgṛhān vibho! gatavān // Nar_10,44.1

nando'tha nanditātmā bṛndiṣṭhaṃ mānayannamuṃ yaminām /
mandasmitārdramūce tvat saṃskārān vidhātumutsukadhīḥ // Nar_10,44.2

yaduvaṃśācāryatvāt sunibhṛtamidamārya! kāryamiti kathayan /
gargo nirgatapulakaścakre tava sāgrajasya nāmāni // Nar_10,44.3

kathamasya nāma kurve sahasranāmno hyanantanāmno vā /
iti nūnaṃ gargamuścakre tava nāma nāma rahasi vibho! // Nar_10,44.4

kṛṣidhītuṇakārābhyāṃ sattānandātmatāṃ kilābhilapat /
jagadaghakarṣitvaṃ vā kathayadṛṣiḥ kṛṣṇanāma te vyatanot // Nar_10,44.5

anyāṃśca nāmabhedān nyīkurvannagraje ca rāmādīn /
atimānuṣānubhāvaṃ nyagadat tvāmaprakāśayan pitre // Nar_10,44.6

snihyati yatsava putre suhyati sa na māyikaiḥ punaḥ śokaiḥ /
druhyati yaḥ sa tu naśyedityavadat te mahattvamṛṣivaryaḥ // Nar_10,44.7

jeṣyati bahutaradaityān neṣyati nijabandhulokamamalapadam /
śroṣyasi suvimalakīrtīrasyeti bhavadvibhūtimṛṣirūce // Nar_10,44.8

amunaiva sarvadurgaṃ taritāstha kṛtāsthamantra tiṣṭhadhvam /
harirevetyanabhilapannityādi tvāmavarṇayat sa muniḥ // Nar_10,44.9

garge'tha nirgate'smin nanditanandādinandyamānastvam /
madgadamudgatakaruṇo nirgamaya śrīmarutpurādhīśa! // Nar_10,44.10

ayi sabala! murāre! pāṇijānupracāraiḥ
kimapi bhavanabhāgān bhūṣayantau bhavantau /
calitacaraṇakañje mañjumañjīraśiñjā-
śravaṇakutukabhājau ceratuścāru vegāt // Nar_10,45.1

mṛdu mṛdu vihasantāvunmiṣaddantavantau
vadanapatitakeśau dṛśyapādābjadeśau /
bhujagalitakarāntavyālagatkaṅkaṇāṅkau
matimaharatamuccaiḥ paśyatāṃ viśvan ṇām // Nar_10,45.2

anusarati janaughe kautukavyākulākṣe
kimapi kṛtaninādaṃ vyāhasantau dravantau /
balitavadanapadmaṃ pṛṣṭhato dattadṛṣṭī
kimiva na vidadhāthe kautukaṃ vāsudeva! // Nar_10,45.3

dutagatiṣu patantāvutthitau liptapaṅkau
divi munibhirapaṅkaiḥ sasmitaṃ vandyamānau /
drutamatha jananībhyāṃ sānukampaṃ gṛhītau
muhurapi parirabdhau drāg yuvāṃ cumbitau ca // Nar_10,45.4

snutakucabharamaṅke dhārayantī bhavantaṃ
taralamati yaśodā stanyadā dhanyadhanyā /
kapaṭapaśupa! madhye mugdhahāsāṅkuraṃ te
daśanamukulahṛdyaṃ vīkṣyaṃ vaktraṃ jaharṣa // Nar_10,45.5

tadanu caraṇacārī dārakaiḥ sākamārā-
nnilayatatiṣu khelan bālacāpalyaśālī /
bhavanaśukabiḍālān vatsakāṃścānudhāvan
kathamapi kṛtahāsairgopakairvārito'bhūḥ // Nar_10,45.6

haladharasahitastvaṃ yatra yatropayāto
vivaśapatitanetrāstatra tatraiva gopyaḥ /
vigalitagṛhakṛtyā vismṛtāpatyabhṛtyā
murahara! muhuratyantākulā nityamāsan // Nar_10,45.7

pratinavanavanītaṃ gopikādattamicchan
kalapadamupagāyan komalaṃ kvāpi nṛtyan /
sadayayuvatilokairarpitaṃ sarpiraśnan
kvacana navavipakvaṃ dugdhamatyāpibastvam // Nar_10,45.8

mama khalu baligehe yācanaṃ jātamāstām-
iha punarabalānāmagrato naiva kurve /
iti vihitamatiḥ kiṃ deva! santyajya yācñāṃ
dadhighṛtamaharastvaṃ cāruṇā coraṇena // Nar_10,45.9

tava dadhighṛtamoṣe ghoṣayoṣājanānā-
mabhajata hṛdi roṣo nāvakāśaṃ na śokaḥ /
hṛdayamapi muṣitvā harṣasindhau nyadhāstvaṃ
sa mama śamaya rogān vātagehādhinātha! // Nar_10,45.10

śākhāgre'tha vidhuṃ vilokya phalamityambāṃ ca tātaṃ muhuḥ
samprārthyātha tadā tadīyavacasā protkṣiptabāhau tvayi /
citraṃ deva! śaśī sa te karamagāt kiṃ brūmahe sampata-
jjyotirmaṇḍalapūritākhilavapuḥ prāgā virāḍrūpatām // Nar_10,45.11

kiṃ kiṃ batedamiti saṃbhramabhājamenaṃ
brahmārṇave kṣaṇamamuṃ parimajjya tātam /
māyāṃ punastanayamohamayīṃ vitanva-
nnānandacinmaya! jaganmaya! pāhi rogāt // Nar_10,45.12

ayi deva! purā kila tvayi svayamuttānaśaye stanandhaye /
parijṛmbhaṇato vyapāvṛte vadane viśvamacaṣṭa vallavī // Nar_10,46.1

punarapyatha bālakaiḥ samaṃ tvayi līlānirate jagatpate! /
phalasañcayavañcanakrudhā tava mṛdbhojanamūcurarbhakāḥ // Nar_10,46.2

ayi te pralayāvadhau vibho! kṣititoyādisamastabhakṣiṇaḥ /
mṛdupāśanato rujā bhavediti bhītā jananī cukopa sā /// Nar_10,46.3

ayi durvinayātmaka! tvayā kimu mṛtsā bata vatsa! bhakṣitā /
iti mātṛgiraṃ ciraṃ vibho! vitathāṃ tvaṃ pratijajñiṣe hasan // Nar_10,46.4

ayi te sakalairviniścite vimatiśced vadanaṃ vidāryatām /
iti mātṛvibhartsito mukhaṃ vikasatpadmanibhaṃ vyadārayaḥ // Nar_10,46.5

ayi mṛllavadarśanotsukāṃ jananīṃ tāṃ bahu tarpayanniva /
pṛthivīṃ nikhilāṃ na kevalaṃ bhuvanānyapyakhilānyadīdṛśaḥ // Nar_10,46.6

kuhacid vanamambudhiḥ kvacit kvacidabhraṃ kuhacid rasātalam /
manujā danujāḥ kvacit surā dadṛśe kiṃ na tadā tvadānane // Nar_10,46.7

kalaśāmbudhiśāyinaṃ punaḥ paravaikuṇṭhapadādhivāsinam /
svapuraśca nijārbhakātmakaṃ katidhā tvāṃ na dadarśa sā mukhe // Nar_10,46.8

vikasadbhuvane mukhodare nanu bhūyo'pi tathāvidhānanaḥ /
anayā sphuṭamīkṣito bhavānanavasthāṃ jagatāṃ batātanot // Nar_10,46.9

dhṛtatattvadhiyaṃ tadā kṣaṇaṃ jananīṃ tāṃ praṇayena mohayan /
stanamamba! diśetyupāsajan bhagavannadbhutabāla! pāhi mām // Nar_10,46.10

ekadā dadhivimāthakāriṇīṃ mātaraṃ samupasedivān bhavān /
stanyalolupatayā nivārayannaṅkametya papivān payodharau // Nar_10,47.1

ardhapītakucakuḍmale tvayi snigdhahāsamadhurānanāmbuje /
dugdhamīśa! dahane parisnutaṃ dhartumāśu jananī jagāma te // Nar_10,47.2

sāmipītarasabhaṅgasaṅgatakrodhabhāraparibhūtacetasā /
manthadaṇḍamupagṛhya pāṭitaṃ hanta deva! dadhibhājanaṃ tvayā // Nar_10,47.3

uccala dhvanitamuccakaistadā saṃniśamya jananī samādrutā /
tvadyaśovisaravad dadarśa sā sadya eva dadhi visṛtaṃ kṣitau // Nar_10,47.4

vedamārgaparimārgitaṃ ruṣā tvāmavīkṣya parimārgayantyasau /
sandadarśa sukṛtinyulūkhale dīyamānanavanītamotave // Nar_10,47.5

tvāṃ pragṛhya bata bhītibhāvanābhāsurānanasarojamāśu sā /
roṣarūṣitamukhī sakhīpuro bandhanāya raśanāmupādade // Nar_10,47.6

bandhumicchati yameva sajjanastaṃ bhavantamayi bandhumicchatī /
sā niyujya raśanāguṇān bahūn vdyaṅgulonamakhilaṃ kilaikṣata // Nar_10,47.7

vismitotsmitasakhījanekṣitāṃ svinnasannavapuṣaṃ nirīkṣya tām /
nityamuktavapurapyaho hare! bandhameva kṛpayānvamayathāḥ // Nar_10,47.8

sthīyatāṃ ciramulūkhale khaletyāgatā bhavanameva sā yadā /
prāgulūkhalabilāntare tadā sarpirarpitamadannavāsthithāḥ // Nar_10,47.9

yadyapāśasugamo bhavān vibho! saṃyataḥ kimu sapāśayānayā /
evamādi divijairabhiṣṭuto vātanātha! paripāhi māṃ gadāt // Nar_10,47.10

mudā suraudhaistvamudārasammadairudīrya dāmodara ityabhiṣṭutaḥ /
mṛdūdaraḥ svairamulūkhale lagannadūrato dvau kakubhāvudaikṣathāḥ // Nar_10,48.1

kuberasūnurnalakūbarābhidhaḥ paro maṇigrīva iti prathāṃ gataḥ /
maheśasevādhigataśriyonmadau ciraṃ kila tvadvimukhāvakhelatām // Nar_10,48.2

surāpagāyāṃ kila tau madotkaṭau surāpagāyadbahuyauvatāvṛtau /
vivāsasau keliparau sa nārado bhavatpadaikapravaṇo niraikṣata // Nar_10,48.3

bhiyā priyālokamupāttavāsasaṃ puro nirīkṣyāpi madāndhacetasau /
imau bhavadbhaktyupaśāntisiddhaye munirjagau śāntimṛte kutaḥ sukham // Nar_10,48.4

yuvāmavāptau kakubhātmatāṃ ciraṃ hariṃ nirīkṣyātha padaṃ svamāpnutam /
itīritau tau bhavadīkṣaṇaspṛhāṃ gatau vrajānte kakubhau babhūvatuḥ // Nar_10,48.5

atandramindradruyugaṃ tathāvidhaṃ sameyuṣā mantharagāminā tvayā /
tirāyitolūkhalarodhanirdhutau cirāya jīrṇau paripātitau tarū // Nar_10,48.6

abhāji śākhidvitayaṃ yadā tvayā tadaiva tadgarbhatalānnireyuṣā /
mahātviṣā yakṣayugena tatkṣaṇādabhāji govinda! bhavānapi stavaiḥ // Nar_10,48.7

ihānyabhakto'pi sameṣyati kramād bhavantametau khalu rudrasevakau /
muniprasādād bhavadaṅghrimāgatau gatau vṛṇānau khalu bhaktimuttamām // Nar_10,48.8

tatastarūddāraṇadāruṇāravaprakampisampātini gopamaṇḍale /
vilajjitatvajjananīmukhekṣiṇā vyamokṣi nandane bhavān vimokṣadaḥ // Nar_10,48.9

mahīruhormadhyagato batārbhako hareḥ prabhāvādaparikṣato'dhunā /
iti bravāṇairgamito gṛhaṃ bhavān marutpurādhīśvara! pāhi māṃ gadāt // Nar_10,48.10

bhavatprabhāvāvidurā hi gopāstaruprapātādikamatra goṣṭḥe /
shetumutpātagaṇaṃ viśaṅkya prayātumanyatra mano vitenuḥ // Nar_10,49.1

tatropanandābhidhagopavaryo jagau bhavatpreraṇayaiva nūnam /
itiḥ pratīcyāṃ vipinaṃ manojñaṃ bṛndāvanaṃ nāma virājatīti // Nar_10,49.2

bṛhadvanaṃ tat khalu nandamukhyā vidhāya gauṣṭhīnamatha kṣaṇena /
tvadanvitatvajjananīniviṣṭagariṣtayānānugatā viceluḥ // Nar_10,49.3

anomanojñadhvanidhenupālīkhurapraṇādāntarato vadhūbhiḥ /
bhavadvinodālapitīkṣarāṇi prapīya nājñāyata mārgadairghyam // Nar_10,49.4

nirīkṣya bṛndāvanamīśa! nandatprasūnakundapramukhadrumaugham /
amodathāḥ śādvalasāndralakṣmyā harinmaṇīkuṭṭimapuṣṭaśobham // Nar_10,49.5

navākanirvyuḍhanivāsabhedeṣvaśeṣagopeṣu sukhāsiteṣu /
vanaśriyaṃ gopakiśorapālīvimiśritaḥ paryagalokathāstvam // Nar_10,49.6

arālamārgāgatanirmalāpāṃ marālakujākṛtanarmalāpām /
nirantarasmerasarojavaktrāṃ kalindakanyāṃ samalokayastvam // Nar_10,49.7

mayūrakekāśatalobhanīyaṃ myūkhamīlaśabalaṃ maṇīnām /
viriñcalokaspṛśamuccaśṛṅgairgiriṃ ca govardhanamaikṣathāstvam // Nar_10,49.8

samaṃ tato gopakumārakaistvaṃ samantato yatra vanāntamāgāḥ /
tatastatastāṃ kṛṭilāmapaśyaḥ kalindajāṃ rāgavatīmivaikām // Nar_10,49.9

tathāvidhe'smin vipine paśavye samutsuko vatsagaṇapracāre /
caran sarāmo'tha kumārakaistvaṃ samīragehādhipa! pāhi rogāt // Nar_10,49.10

taralamadhukṛdbṛnde bṛndāvane'tha manohare
paśupaśiśubhiḥ sākaṃ vatsānupālanalolupaḥ /
haladharasakho deva! śrīman! viceritha dhārayan
gavalamuralīvetraṃ netrābhirāmatanudyutiḥ // Nar_10,50.1

vihitajagatīrakṣaṃ lakṣmīkarāmbujalīlitaṃ
dadati caraṇadvandvaṃ bṛndāvane tvayi pāvane /
kimiva na babhau sampatsampūritaṃ taruvallarī-
saliladharaṇīgotrakṣetrādikaṃ kamalāpate! // Nar_10,50.2

vilasadulape kāntārānte samīraṇaśītale
vipulayamunātīre govardhanācalamūrdhasu /
lalitamuralīnādaḥ sañcārayan khalu vātsakaṃ
kvacana divase daityaṃ vatsākṛtiṃ tvamudaikṣathāḥ // Nar_10,50.3

rabhasavilasatpucchaṃ vicchāyato'sya vilokayan
kimapi valitaskandhaṃ randhrapratīkṣamudīkṣitam /
tamatha caraṇe bibhrad vibhrāmayan muhuruccakaiḥ
kuhacana mahāvṛkṣe cikṣepitha kṣatajīvitam // Nar_10,50.4

nipatati mahādaitye jātyā durātmani tatkṣaṇaṃ
nipatanajavakṣuṇṇakṣoṇīruhakṣatakānane /
divi paramiladbṛndā bṛndārakāḥ kusumotkaraiḥ
śirasi bhavato harṣād varṣanti nāma tadā hare! // Nar_10,50.5

surabhilatamā mūrdhanyūrdhvaṃ kutaḥ kusumāvalī
nipatati tavetyukto bālaiḥ sahelamudairayaḥ /
jhaṭiti danujakṣepeṇordhvaṃ gatastarumaṇḍalāt
kusumanikaraḥ so'yaṃ nūnaṃ sameti śanairiti // Nar_10,50.6

kvacana divase bhūyo bhūyastareparuṣātape
tapanatanayāpāthaḥ pātuṃ gatā bhavadādayaḥ /
calitagarutaṃ prekṣāmāsurbakaṃ khalu vismṛtaṃ
kṣitidharagarucchede kailāsaśailamivāparam // Nar_10,50.7

pibati salilaṃ gopavrāte bhavanatamabhidrutaḥ
sa kila niginalannagniprakhyaṃ punardrutamudvaman /
dalayitumagāt troṭyāḥ koṭyā tadā yu bhavān vibho!
khalajanabhidācuñcuścañcū pragṛhya dadāra tam // Nar_10,50.8

sapadi sahajāṃ sandraṣṭuṃ vā mṛtāṃ khalu pūtanā-
manujamaghamapyagre gatvā pratīkṣitumeva vā /
śamananilayaṃ yāte tasmin bake sumanogaṇe
kirati sumanobṛndaṃ bṛndāvanād gṛhamaiyathāḥ // Nar_10,50.9

lalitamuralīnādaṃ dūrānniśamya vadhūjanais-
tvaritamupagamyārādārūḍhamodamudīkṣitaḥ /
janitajananīnandānandaḥ samīraṇamandira-
prathitavasate! śaure! dūrīkuruṣva mamāmayān // Nar_10,50.10

kadācana vrajaśiśubhiḥ samaṃ bhavān
vanāśane vihitamatiḥ pragetarām /
samāvṛto bahutaravatsamaṇḍalaiḥ
satemanairniragamadīśa! jemanaiḥ // Nar_10,51.1

viniryatastava caraṇāmbujadvayā-
dudāñcitaṃ tribhuvanapāvanaṃ rajaḥ /
maharṣayaḥ pulakadharaiḥ kalebarai-
rudūhire dhṛtabhavadīkṣaṇotsavāḥ // Nar_10,51.2

pracārayatyaviralaśādvale tale
paśūn vibho! bhavati samaṃ kumārakaiḥ /
aghāsuro nyaruṇadaghāya vartanīṃ
bhayānakaḥ sapadi śayānakākṛtiḥ // Nar_10,51.3

mahācalapratimatanorguhānibha-
prasāritaprathitamukhasya kānane /
mukhodaraṃ viharaṇakautukād gatāḥ
kumārakāḥ kimapi vidūrage tvayi // Nar_10,51.4

pramādataḥ praviśati pannagodaraṃ
kvathattanau paśupakule savātsake /
vidannidaṃ tvamapi viveśitha prabho!
suhṛjjanaṃ viśaraṇāmāśu rakṣitum // Nar_10,51.5

galedare vipulitavarṣmaṇā tvayā
mahorage luṭhati niruddhamārute /
drutaṃ bhavān vidalitakaṇṭhamaṇḍalo
vimocayan paśupaśūn viniryayau // Nar_10,51.6

kṣaṇaṃ divi tvadupagamārthamāsthitaṃ
mahāsuraprabhavamaho maho mahat /
vinirgate tvayi tu nilīnamañjasā
nabhaḥshtale nanṛturatho jaguḥ surāḥ // Nar_10,51.7

savismayaiḥ kamalabhavādibhiḥ surair-
anudrutastadanu gataḥ kumārakaiḥ /
dine punastaruṇadaśāmupeyuṣi
svakairbhavānatanuta bhojanotsavam // Nar_10,51.8

viṣāṇikāmapi muralīṃ nitambake
niveśayan kabaladharaḥ karāmbuje /
prahāsayan kalavacanaiḥ kumārakān
bubhojitha tridaśagaṇairmudā nutaḥ // Nar_10,51.9

sukhāśanaṃ tviha tava gopamaṇḍale
makhāśanāt priyamiva devamaṇḍale /
iti stutastridaśavarairjagatprabho!
marutpurīnilaya! gadāt prapāhi mām // Nar_10,51.10

anyāvatāranikareṣvanirīkṣitaṃ te
bhūmātirekamabhivīkṣya tadāghamokṣe /
brahmā parīkṣitumanāḥ sa parokṣabhāvaṃ
ninye'tha vatsakagaṇān pravitatya māyām // Nar_10,52.1

vatsānavīkṣya vivaśe paśupotkare tā-
nānetukāma iva dhātṛmatānuvartī /
tvaṃ sāmibhuktakabalo gatavāṃstadānīṃ
bhuktāṃstirodhita sarojabhavaḥ kumārān // Nar_10,52.2

vatsāyitastadanu gopagaṇāyitastvaṃ
śikyādibhāṇḍamuralīgavalādirūpaḥ /
prāgvad vihṛtya vipineṣu cirāya sāyaṃ
tvaṃ māyayātha bahudhā vrajamāyayātha // Nar_10,52.3

tvāmeva śikyāgavalādimayaṃ dadhāno
bhūyastvameva paśuvatsakabālarūpaḥ /
gorūpiṇībhirapi gopavadhūmayībhi-
rāsādito'si jananībhiratipraharṣāt // Nar_10,52.4

jīvaṃ hi kañcidabhimānavaśāt svakīyaṃ
matvā tanūja iti rāgabharaṃ vahantyaḥ /
ātmānameva tu bhavantamavāpya sūnuṃ
prītiṃ yayurna kiyatīṃ vanitāśca gāvaḥ // Nar_10,52.5

evaṃ pratikṣaṇavijṛmbhitaharṣabhāra-
niśśeṣagopagaṇalālitabhūrimūrtim /
tvāmagrajo'pi bubudhe kila vatsarānte
brahmātmanorapi mahān yuvayorviśeṣaḥ // Nar_10,52.6

varṣāvadhau navapurātanavatsapālān
dṛṣṭvā vivekamasṛṇe druhiṇe vimūḍhe /
prādīdṛśaḥ pratinavān makuṭāngadādi-
bhūśāṃścaturbhujayujaḥ sajalāmbudābhān // Nar_10,52.7

pratyekameva kamalāparilālitāṅgān
bhogīndrabhogaśayanān nayanābhirāmān /
līlānimīlitadṛśaḥ sanakādiyogi-
vyāsevitān kamalabhūrbhavato dadarśa // Nar_10,52.8

nārāyaṇākṛtimasaṅkhyatamāṃ nirīkṣya
sarvatra sevakamapi svamavekṣya dhātā /
māyānimagnahṛdayo vimumoha yāvta-
deko babhūvitha tadā kabalārdhapāṇiḥ // Nar_10,52.9

naśyanmade tadanu viśvapatiṃ muhustvāṃ
natvā ca nūtavati dhātari dhāma yāte /
potaiḥ samaṃ pramuditaiḥ praviśanniketaṃ
vātālayādhipa! vibho! paripāhi rogāt // Nar_10,52.10

atītya bālyaṃ jagatāṃ pate! tvamupetya paugaṇḍavayo manojñam /
upekṣya vatsāvanamutsavena prāvartathā gogaṇapālanāyām // Nar_10,53.1

upakramasyānuguṇaiva seyaṃ marutpurādhīṣa! tava pravṛttiḥ /
gotrāparitrāṇakṛte'vatīnastadeva devārabhathāstadā yat //ṣ Nar_10,53.2

kadāpi rāmeṇa samaṃ vanānte vanaśriyaṃ vīkṣya caran sukhena /
śrīdāmanāmnaḥ svasakhasya vācā modādagā dhenukakānanaṃ tvam // Nar_10,53.3

uttālatālīnivahe tvaduktyā balena dhūte'tha balena dorbhyām /
mṛduḥ kharaścābhyapatat purastāt phalotkaro dhenukadānavo'pi // Nar_10,53.4

samudyato dhainukapālane'haṃ vadhaṃ kathaṃ dhainukamadya kurve /
itīva matvā dhruvamagrajena suraugharoddhāramajīghatastvam // Nar_10,53.5

tadīyabhṛtyānapi jambukatvenopāgatānagrajasaṃyutastvam /
jambūphalānīva tadā nirāsthastāleṣu khelan bhagavan! nirāsthaḥ // Nar_10,53.6

vinighnati tvayyatha jambukaughaṃ sanāmakatvādvaruṇastadānīm /
bhayākulo jambukanāmadheyaṃ śrutiprasiddhaṃ vyadhiteti manye // Nar_10,53.7

tavāvatārasya phalaṃ murāre! sañjātamadyeti surairnutastvam /
satyaṃ phalaṃ jātamiheti hāsī bālaiḥ samaṃ tālaphalānyabhuṅkthāḥ // Nar_10,53.8

madhudravasrunti bṛhanti tāni phalāni medobharabhṛnti bhuktvā /
tṛptaiśca dṛptairbhavanaṃ phalaughaṃ vahadbhirāgāḥ khalu bālakaistvam // Nar_10,53.9

hato hato dhenuka ityupetya phalānyadadbhirmadhurāṇi lokaiḥ /
jayeti jīveti nuto vibho! tvaṃ marutpurādhīśvara! pāhi rogāt // Nar_10,53.10

tvatsevotkaḥ saubhārirnāma pūrvaṃ kālindyantardvādaśābdaṃ tapasyan /
mīnavrāte snehavān bhogalole tārkṣyaṃ sākṣādaikṣatāgre kadācit // Nar_10,54.1

tvadvāhaṃ taṃ sakṣudhaṃ tṛkṣasūnuṃ mīnaṃ kañcijjakṣataṃ lakṣayan saḥ /
taptaścitte śaptavānatra cet tvaṃ jantūn bhoktā jīvitaṃ cāpi bhoktā // Nar_10,54.2

tasmin kāle kāliyaḥ kṣveladarpāt sarpārāte kalpitaṃ bhāgamśnan /
tena krodhāt tvat padāmbhojabhājā pakṣakṣiptastaddurāpaṃ payo'gāt // Nar_10,54.3

ghore tasmin sūrajānīravāse tīre vṛkṣā vikṣatāḥ kṣvelavegāt /
pakṣivrātāḥ peturabhre patantaḥ kāruṇyārdraṃ tvanmanastena jātam // Nar_10,54.4

kāle tasminnekadā sīrapāṇiṃ muktvā yāte yāmunaṃ kānanāntam /
tvayyuddāmagrīṣmabhīṣmoṣmataptā gogopālā vyāpiban kṣvelatoyam // Nar_10,54.5

naśyajjīvān vicyutān kṣmātale tān viśvān paśyannacyuta! tvaṃ dayārdraḥ /
prāpyopāntaṃ jīvayāmāsitha drāk pīyūṣāmbhovarṣibhiḥ śrīkaṭākṣaiḥ // Nar_10,54.6

kiṃ kiṃ jāto harṣavarṣātirekaḥ sarvāṅgeṣvityutthitā gopasaṅghāḥ /
dṛṣṭvāgre tvāṃ tvatkṛtaṃ tad vidantasrvāmāliṅgan dṛṣṭanānāprabhāvāḥ // Nar_10,54.7

gāvaścaivaṃ labdhajīvāḥ kṣaṇena sphītānandāstvāṃ ca dṛṣṭvā purastāt /
drāgāvavruḥ sarvato harṣabāṣpaṃ vyāmuñcantyo mandamudyanninādāḥ // Nar_10,54.8

romāñco'yaṃ sarvato naḥ śarīre bhūyasyantaḥ kācidānandamūrchā /
āścaryo'yaṃ kṣvelavego mukundetyukto gopairnandito vandito'bhūḥ // Nar_10,54.9

evaṃ bhaktān muktajīvānapi tvaṃ mugdhāpāṅkairastarogāṃstanoṣi /
tādṛgbhūtasphītakāruṇyabhūmā rogīt pāyā vāyugehādhivāsa! // Nar_10,54.10

atha vāriṇi ghorataraṃ phaṇinaṃ prativārayituṃ kṛtadhīrbhagavan! /
drutamāritha tīraganīpataruṃ viṣamīrutaśoṣitaparṇacayam // Nar_10,55.1

adhiruhya padāmburuheṇa ca taṃ navapallavatulyamojñarucā /
hadavāriṇi dūrataraṃ nyapataḥ parighūrṇitaghorataraṅgagaṇe // Nar_10,55.2

bhuvanatrayabhārabhṛto bhavato gurubhāravikrampivijṛmbhijalā /
parimajjayati sma dhanuḥśataṃ taṭinī jhaṭiti sphuṭaghoṣavatī // Nar_10,55.3

atha dikṣu vidikṣu parikṣubhitabhramitodaravārininādabharaiḥ /
udakādudagāduragādhipatistvadupāntamaśāntaruṣāndhamanāḥ // Nar_10,55.4

phaṇaśṛṅgasahasraviniḥsṛmarajvaladagnikaṇograviṣāmbudharam /
purataḥ phaṇinaṃ samalokayathā bahuśṛṅgiṇamañjanaśailamiva // Nar_10,55.5

jvaladakṣiparikṣaradugraviṣaśvasaniṣmabharaḥ sa mahānbhujagaḥ /
paridaśya bhavantamanantabalaṃ samaveṣṭayadasphuṭaceṣṭamaho // Nar_10,55.6

avilokya bhavantamathākulite taṭagāmini bālakadhenugaṇe /
vrajagehatale'pyanimittaśataṃ samudīkṣya gatā yamunāṃ paśupāḥ // Nar_10,55.7

akhileṣu vibho! bhavadīyadaśāmavalokya jihāsuṣu jīvabharam /
phaṇibandhanamāśu vimucya javādudagamyata hāsajuṣā bhavatā // Nar_10,55.8

adhiruhya tataḥ phaṇirājaphaṇān nanṛte bhavatā mṛdupādarucā /
kalaśiñcitanūpuramañcumilatkarakaṅkaṇasaṃkulasaṃkvaṇitam // Nar_10,55.9

jahṛṣuḥ paśupāstutuṣurmunayo vavṛṣuḥ kusumāni surendragaṇāḥ /
tvayi nṛtyati mārutagehapate! paripāhi sa māṃ tvamadāntagadāt // Nar_10,55.10

racirakampitakuṇḍalamaṇḍalaḥ suciramīśa! nanartitha pannage /
amaratāḍitadundubhisundaraṃ viyati gāyati daivatayauvate // Nar_10,56.1

namati yadyadamuṣya śiro hare! parivihāya tadunnatamunnatam /
parimathan padapaṅkaruhā ciraṃ vyaharathāḥ karatālamanoharam // Nar_10,56.2

tvadavabhagnavibhugnaphaṇāgaṇe galitaśoṇitaśoṇitapāthasi /
phaṇipatāvavasīdati sannatāstadabalāstava mādhava! pādayoḥ // Nar_10,56.3

ayi puraiva cirāya pariśrutatvadanubhāvavilīnahṛdo hi tāḥ /
munibhirapyanavāpyapathaiḥ stavairnunuvurīśa! bhavantamayantritam // Nar_10,56.4

phaṇivadhūgaṇabhaktivilokanapravikasatkaruṇākulacetasā /
phaṇipatirbhavatācyuta! jīvitastvaji samarpitamūrtiravānamat // Nar_10,56.5

ramaṇakaṃ vraje cāridhimadhyagaṃ phaṇiripurna karoti virodhitām /
iti bhavadvacanānyatimānayan phaṇipatirniragāduragaiḥ samam // Nar_10,56.6

phaṇivadhūjanadattamaṇivrajajvalitahāradukūlavibhūṣitaḥ /
taṭagataiḥ pramadāśruvimiśritaiḥ samagathāḥ svajanairdivasāvadhau // Nar_10,56.7

niśi punastamasā vrajamandiraṃ vrajitumakṣama eva janotkare /
svapati tatra bhavaccaraṇāśraye davakṛśānurarundha samantataḥ // Nar_10,56.8

prabudhitānatha pālaya pālayetyudayadārtaravān paśupālakān /
avitumāśu papātha mahānalaṃ kimiha citramayaṃ khalu te mukham // Nar_10,56.9

śikhina varṇata eva hi pītatā parilasatyudhanā kriyayāpyasau /
iti nutaḥ paśupairmuditairvibho! hara hare! duritaiḥ saha me gadān // Nar_10,56.10

rāmasakhaḥ kvāpi dine kāmada! bhagavan! gato bhavān vipinam /
sūnubhirapi gopānāṃ dhenubhirabhisaṃvṛto lasadveṣu // Nar_10,57.1

sandarśayan balāya svairaṃ bṛndāvanaśriyaṃ vimalām /
kāṇḍīraiḥ saha bālairbhāṇḍīrakamāgamo vaṭaṃ krīḍan // Nar_10,57.2

tāvat tāvakanidhanaspṛhayālurgopamūrtiradayāluḥ /
daityaḥ pralambanāmā pralambabāhuṃ bhavantamāpede // Nar_10,57.3

jānannapyavijānanniva tena samaṃ niṣaddhasauhārdaḥ /
vaṭanikaṭe paṭupaśupavyānaddhaṃ dvandvayuddhamārabdhāḥ // Nar_10,57.4

gopān vibhajya tanvan saṅghaṃ balabhadrakaṃ bhavatkamapi /
tvadbalabhīruṃ daityaṃ tvadbalagatamanvamanyathā bhagavan! // Nar_10,57.5

kalpitavijetṛvahane samare parauūthagaṃ svadayitataram /
śrīdāmānamadhatthāḥ parājito bhaktadāsatāṃ prathayan // Nar_10,57.6

evaṃ bahuṣu vibhūman! bāleṣu vahatsu vāhyamāneṣu /
rāmavijitaḥ pralambo jahāra taṃ dūrato bhavadbhītyā // Nar_10,57.7

tvad dūraṃ gamayantaṃ taṃ dṛṛṣṭvā halini vihitagarimabhare /
daityaḥ svarūpamāgād yadrūpāt sa hi balo'pi cakito'bhūt // Nar_10,57.8

uccatayā daityatanostvanmukhamālokya dūrato rāmaḥ /
vigatabhayo dṛḍhamuṣṭyā bhṛśaduṣṭaṃ sapadi piṣṭavānenam // Nar_10,57.9

hatvā dānavavīraṃ prāptaṃ balamāliliṅgitha premṇā /
tāvanmilatoryvayoḥ śirasi kṛtā puṣpavṛṣṭiramaragaṇaiḥ // Nar_10,57.10

ālambo bhuvanānāṃ prālambaṃ nidhanamevamāracayan /
kālaṃ vihāya sadyo lolambaruce! hare! hareḥ kleśān // Nar_10,57.11

tvayi viharaṇalole bālajālaiḥ pralamba-
pramathanasavilambe dhenavaḥ svairacārāḥ /
tṛṇakutukaniviṣṭā dūradūraṃ carantyaḥ
kimapi vipinamaiṣīkākhyamīṣāṃbabhūvuḥ // Nar_10,58.1

anadhigatanidāghakrauryabṛndāvanāntād
bahiridamupayātāḥ kānanaṃ dhenavastāḥ /
tava virahaviṣaṇṇā ūṣmalagrīṣmatāpa-
prasaravisaradambhasyākulāḥ stambhamāpuḥ // Nar_10,58.2

tadanu saha sahāyairdūramanviṣya śaure!
galitasaraṇimuñjāraṇyasañjātakhedam /
paśukulamabhivīkṣya kṣipramānetumārāt
tvayi gatavati hī hī sarvato'gnirjajṛmbhe // Nar_10,58.3

sakalahariti dīpte ghorabhāṅkārabhīme
śikhini vihatamārgā ardhadagdhā ivārtāḥ /
ahaha bhuvanabandho! pāhi pāhīti sarve
śaraṇamupagatāstvāṃ tāpahartāramekam // Nar_10,58.4

alamalamatibhītya sarvato mīlayadhvaṃ
dṛśamiti tava vācā mīlitākṣeṣu teṣu /
kvanu davadahano'sau kutra muñjāṭavī sā
sapadi vavṛtire te hanta bhaṇḍīradeśe // Nar_10,58.5

jaya jaya tava māyā keyamīśeti teṣāṃ
nutibhiruditahāso baddhanānāvilāsaḥ /
punarapi vipinānte prācaraḥ pāṭalādi-
prasavanikaramātragrāhyagharmānubhāve // Nar_10,58.6

tvayi vimukhamivoccaistāpabhāraṃ vahantaṃ
tava bhajanavadantaḥ paṅkamucchoṣayantam /
tava bhujavadudañcadbhūritejaḥpravāhaṃ
tapasamayamanaiṣīryāmuneṣu sthaleṣu // Nar_10,58.7

tadanu jaladajālaistvadvapustulyabhābhir-
vikasadamalavidyutpītavāsovilāsaiḥ /
sakalabhuvanabhājāṃ harṣadāṃ varṣavelāṃ
kṣitidharakuhareṣu svairavāsī vyanaiṣīḥ // Nar_10,58.8

kuharatalaniviṣṭaṃ tvāṃ gariṣṭhaṃ girīndraḥ
śikhikulanavakekākākubhiḥ stotrakārī /
sphuṭakuṭajakadambastomapuṣpāñjaliṃ ca
pravidadhadanubheje deva! govardhano'sau // Nar_10,58.9

atha śaradamupetāṃ tāṃ bhavadbhaktaceto-
vimalasalilapūrāṃ mānayan kānaneṣu /
tṛṇāmamalavanānte cāru sañcārayan gāḥ
pavanapurapate! tvaṃ dehi me dehasaukhyam // Nar_10,58.10

tvadvapurnavakalāyakomalaṃ premadohanamaśeṣamohanam /
brahmā tattvaparacinmudātmakaṃ vīkṣya sammumuhuranvahaṃ striyaḥ // Nar_10,59.1

manmathonmathitamānasāḥ kramāt tvadvilokanaratāstatastataḥ /
gopikāstava na sehire hare! kānanopagatimapyaharmukhe //
nirgate bhavati dattadṛṣṭayastvadgatena manasā mṛgekṣaṇāḥ /
veṇunādamupakarṇya dūratastvadvilāsakathayābhiremire // Nar_10,59.2

kānanāntamitavān bhavānapi snigdhapādapatale manorame /
vyatyayākalitapādamāsthitaḥ pratyapūrayata veṇunālikām // Nar_10,59.4

mārabāṇadhutakhecarīkulaṃ nirvikārapaśupakṣimaṇḍalam /
drāvaṇaṃ ca dṛṣadāmapi prabho! tāvakaṃ vyajani veṇukūjitam // Nar_10,59.5

veṇurandhrataralāṅgulīdalaṃ tālasañcalitapādapallavam /
tat sthitaṃ tava parokṣamapyaho saṃvicintyā mumuhurvrajāṅganāḥ // Nar_10,59.6

nirviśaṅkabhavadaṅgadarśinīḥ khecarīḥ khagamṛgān paśūnapi /
tvatpadapraṇayi kānanaṃ ca tā dhanyadhanyamiti nanvamānaya // Nar_10,59.7

āpiṣeyamadharāmṛtaṃ kadā veṇubhuktarasaśeṣamekadā /
dūrato bata kṛtaṃ durāśayetyākulā muhurimāḥ samāmuhan // Nar_10,59.8

pratyahaṃ ca punaritthamaṅganāścittayonijanitādanugrahāt /
baddharāgavivaśāstvayi prabho! nityamāpuriha kṛtyamūḍhatām // Nar_10,59.9

rāgastāvajjāyate hi svabhāvānmokṣopāye yatnataḥ syānna vā syāt /
tāsāṃ tvekaṃ tad dvayaṃ labdhamāsīd bhāgyaṃ bhāgyaṃ pāhi māṃ māryteśa! // Nar_10,59.10

madanāturacetaso'nvahaṃ bhavadaṅghridvayadāsyakāmpayā /
yamunātaṭasīmni saikatīṃ taralākṣyo girijāṃ samārcican // Nar_10,60.1

tava nāmakathāratāḥ samaṃ sudṛśaḥ prātarupāgatā nadīm /
upahāraśatairapūjayan dayito nandasuto bhavediti // Nar_10,60.2

iti māsamupāhitavratāstaralākṣīrabhivīkṣya tā bhavān /
karuṇāmṛdulo nadītaṭaṃ samayāsīt tadanugrahecchayā // Nar_10,60.3

niyamāvasitau nijāmbaraṃ taṭasīmanyavamucya tāstadā /
yamunājalakhelanākulāḥ puratastvāmavalokya lajjitāḥ // Nar_10,60.4

trapayā namitānanāsvatho vanitāsvambarajālamantike /
nihitaṃ parigṛhya bhūruho viṭapaṃ taṃ tarasādhirūḍhavān // Nar_10,60.5

iha tāvadupetya nīyatāṃ vasanaṃ vaḥ sudṛśo! yathāyatham /
iti narmamṛdusmite tvayi vruvati vyāmumuhe vadhūjanaiḥ // Nar_10,60.6

ayi jīva ciraṃ kiśora! nastava dāsīravaśīkaroṣi kim /
pradiśāmbaramambujekṣaṇetyuditastvaṃ smitameva vattavān // Nar_10,60.7

adhiruhya taṭaṃ kṛtāñjalīḥ pariśuddhāḥ svagatīrnirīkṣya tāḥ /
vasanānyakhilānyanugrahaṃ punarevaṃ giramapyadā mudā // Nar_10,60.8

viditaṃ nanu vo manīṣitaṃ vaditārastviha yogyamuttaram /
yamunāpulīne sacandrikāḥ kṣaṇadā ityabalāstvamūcivān // Nar_10,60.9

upakarṇya bhavanmukhacyutaṃ madhuniṣyandi vaco mṛgīdṛśaḥ /
praṇayādayi vīkṣya vīkṣya te vadanābjaṃ śanakairgṛhaṃ gatāḥ // Nar_10,60.10

iti nanvanugṛhya ballavīrtipinānteṣu pureva sañcaran /
karuṇāśiśiro hare! hara tvarayā me sakalāmayāvalim // Nar_10,60.11

tataśca bṛndāvanato'tidūrato vanaṃ gatastvaṃ khalu gopagokulaiḥ /
hṛdantare bhaktataradvijāṅginākadambakānugrahaṇāgrahaṃ vahan // Nar_10,61.1

tato nirīkṣyāśaraṇe vanāntare kiśoralokaṃ kṣudhitaṃ tṛṣākulam /
udūrato yajñaparān dvijān prati vyasarjayo dīdiviyācanāya tān // Nar_10,61.2

gateṣvatho teṣvabhidhāya te'bhidhāṃ kumārakeṣvodanayāciṣu prabho! /
śrutisthirā apyabhininyuraśrutiṃ na kiñcidūcuśca mahīsurottamāḥ // Nar_10,61.3

anādarāt khinnadhiyo hi bālakāḥ samāyayuryuktamidaṃ hi yajvasu /
cirādabhaktāḥ khalu te mahīsurāḥ kathaṃ hi bhaktaṃ tvayi taiḥ samarpyate // Nar_10,61.4

nivedayadhvaṃ gṛhiṇījanāya māṃ diśeyurannaṃ karuṇākulā imāḥ /
iti smitārdraṃ bhavateritā gatāste dārakā dārajanaṃ yayācire // Nar_10,61.5

gṛhītanāmni tvayi sambhramākulāścaturvidhaṃ bhojyarasaṃ pragṛhya tāḥ /
ciraṃ dhṛtatvatpravilokanāgrahāḥ svakairniruddhā api tūrṇamāyayuḥ // Nar_10,61.6

vilolapiñchaṃ cikure kapolayoḥ samullasatkuṇḍalamārdramīkṣite /
nidhāya bāhuṃ suhṛdaṃsasīmani sthitaṃ bhavantaṃ samalokayanta tāḥ // Nar_10,61.7

tadā ca kācit tvadupāgamodyatā gṛhītahastā dayitena yajvanā /
tadaiva sañcintya bhavantamañjasā viveśa kaivalpamaho kṛtinyasau // Nar_10,61.8

ādāya bhojyānyanugṛhya tāḥ punastvadaṅgasaṅgaspṛhayojjhatīrgṛham /
vilokya yajñāya visarjayannimāścakartha bhart napi tāsvagarhaṇān // Nar_10,61.9

nirūpya doṣaṃ nijamaṅganājane vilokya bhaktiṃ ca punarvicāribhiḥ /
prabuddhatattvaistvamabhiṣṭuto dvijairmarutpurādhīśa! nirundhi me gadān // Nar_10,61.10

kadācid gopālān vihitamakhasambhāravibhavān
nirīkṣya tvaṃ śaure! maghavamadamuddhvaṃsitumanāḥ /
vijānannapyetān vinayamṛdu nandādipaśupā-
napṛcchaḥ ko vāyaṃ janaka! bhavatāmudyama iti // Nar_10,62.1

babhāṣe nandastvāṃ suta! nanu vidheyo maghavato
makho varṣe varṣe sukhayati sa varṣeṇa pṛthivīm /
nṛṇāṃ varṣāyattaṃ nikhilamupajīvyaṃ mahitale
viśeṣādasmākaṃ tṛṇasalilajīvā hi paśavaḥ // Nar_10,62.2

iti śrutvā vācaṃ piturayi bhavānāha sarasaṃ
dhigetanno satyaṃ maghavajanitā vṛṣṭiriti yat /
adṛṣṭaṃ jīvānāṃ sṛjati khalu vṛṣṭiṃ samucitāṃ
mahāraṇye vṛkṣāḥ kimiva balimindrāya dadate // Nar_10,62.3

idaṃ tāvat satyaṃ yadiha paśapo naḥ kuladhanaṃ
tadājīvyāyāsau baliracalabhartre samucitaḥ /
surebhyo'pyutkṛṣṭā nanu dharaṇidevāḥ kṣititale
tataste'pyārādhyā iti jagaditha tvaṃ nijajanām // Nar_10,62.4

bhavadvācaṃ śrutvā bahumatiyutāste'pi paśupā
dvijendrānarcanto balimadaduruccaiḥ kṣitibhṛte /
vyadhuḥ prādakṣiṇyaṃ subhṛśamanamannādarayutās-
tvamādaḥ śailātmā balimakhilamābhīrapurataḥ // Nar_10,62.5

avocaścaivaṃ tān kimiha vitathaṃ me nigaditaṃ
girīndro nanveṣu svabalimupabhūṅkte svavapuṣā /
ayaṃ gotro gotradviṣi ca kupite rakṣitumalaṃ
samastānityuktā jahṛṣurakhilā gokulajuṣaḥ // Nar_10,62.6

pariprītā yātāḥ khalu bhavadupetā vrajajuṣo
vrajaṃ yāvat tāvannijamakhavibhaṅgaṃ niśamayan /
bhavantaṃ jānannapyadhikarajasākrāntahṛdayo
na sehe devendrastvaduparacitātmonnatirapi // Nar_10,62.7

manuṣyatvaṃ yāto madhubhidapi deveṣvavinayaṃ
vidhatte cennaṣṭastridaśasadasāṃ ko'pi mahimā /
tataśca dhvaṃsiṣye paśupahatakasya śriyamiti
pravṛttastvāṃ jetuṃ sa kila maghavā durmadanidhiḥ // Nar_10,62.8

tvadāvāsaṃ hantuṃ pralayajaladānambarabhuvi
prahiṇvan bibhrāṇaḥ kuliśamayamabhrebhagamanaḥ /
pratasthe'nyairantardahanamarudādyairvihasito
bhavanmāyā naiva tribhūvanapate! mohayati kam // Nar_10,62.9

surendraḥ kuddhaśced dvijakaruṇayā śailakṛpayā-
pyanātaṅko'smākaṃ niyata iti viśvāsya paśupān /
aho kiṃ nāyāto giribhiditi sañcintya nivasan
marudgehādhīśa! praṇuda muravairin! mama gadān // Nar_10,62.10

dadṛśire kila tatkṣaṇamakṣatastanitajṛmbhitakampitadiktaṭāḥ /
suṣamayā bhavadaṅgatulāṃ gatā vrajapadopari vāridharāstvayā // Nar_10,63.1

vipulakarakamiścaistoyadhārānipātair-
diśi diśi paśupānāṃ maṇḍale daṇḍyamāne /
kupitaharikṛtānnaḥ pāhi pāhīti teṣāṃ
vacanamajita! śṛṇvan mā bibhītetyabhāṇīḥ // Nar_10,63.2

kula iha khalu gotro daivataṃ gotraśatror-
vihatimiha sa rundhyat ko nuḥ vaḥ saṃśaayo'smin /
iti sahasitavādī deva! govardhanādriṃ
tvaritamudamumūlo mūlato bāla! dorbhyām // Nar_10,63.3

tadanu girivarasya proddhṛtasyāsya tāvat
sikatilamṛdudeśe dūrato vāritāpe /
parikaraparimiśrān dhenugopānadhastā-
dupanidadhadadhatthā hastapadmena śailam // Nar_10,63.4

bhavati vidhṛtaśaile bālikābhirvayasyair-
api vihitavilāsaṃ kelilāpādilole /
savidhamilitadhenūrekahastena kaṇdū-
yati sati paśupālāstoṣamaiṣanta sarve // Nar_10,63.5

atimahān girireṣu tu vāmake karasaroruhi taṃ dharate ciram /
kimidamadbhutamadribalaṃ nviti tvadavalokibhirākathi gopakaiḥ // Nar_10,63.6

ahaha dhārṣṭyamamuṣya vaṭorgiriṃ vyathitabāhurasāvavaropayet /
iti haristvayi baddhavigarhaṇo divasasaḥtakamugramavarṣayat // Nar_10,63.7

acalati tvayi deva! padāt padaṃ galitasarvajale ca ghanotkare /
apahṛte marutā marutāṃ patistvadabhiśaṅkitadhīḥ samupādravat // Nar_10,63.8

śamamupeyuṣi varṣabhare tadā paśupadhenukule ca vinirgate /
bhuvi vibho! samupāhitabhūdharaḥ pramuditaiḥ paśupaiḥ parirebhiṣe // Nar_10,63.9

dharaṇimeva purā dhṛtavānasi kṣitidharoddharaṇe tava kaḥ śramaḥ /
iti nutastridaśaiḥ kumalāpate! gurupurālaya! pālaya māṃ gadāt // Nar_10,63.10

ālokya śailoddharaṇādirūpaṃ prabhāvamuccaistava gopalokāḥ /
vīśveśvaraṃ tvāmabhimatya viśve nandaḥ bhavajjātakamanvapṛcchan // Nar_10,64.1

gargodito nirgadito nijāya vargāya tātena tava prabhāvaḥ /
pūrvādhikstvayyanurāga eṣāmaidhiṣṭa tāvad bahumānabhāraḥ // Nar_10,64.2

tato'vamānoditatattvabodhaḥ surādhirājaḥ saha divyagavyā /
upetya tuṣtāva sa naṣṭagarvaḥ spṛṣṭvā padābjaṃ maṇimaulinā te // Nar_10,64.3

snehastunaistvāṃ surabhiḥ payobhirgovindanāmāṅkitamabhyaṣiñcat /
erāvatopāhṛtadivyagaṅgāpāthobhirindro'pi ca jātaharṣaḥ // Nar_10,64.4

jagattrayeśe tvayi gokuleśatayābhiṣikte sati gopavāṭaḥ /
noke'pi vaikuṇṭhapade'pyalabhyāṃ śriyaṃ prapede bhavataḥ prabhāvāt // Nar_10,64.5

kadācidantaryamunaṃ prabhāte snāyan pitā vāruṇapūruṣeṇa /
nītastamānetumagāḥ purīṃ tvaṃ tāṃ vāruṇīṃ kāraṇamartyarūpaḥ // Nar_10,64.6

sasambhramaṃ tena jalādhipena prapūjitastvaṃ pratigṛhya tātam /
upāgatastatkṣaṇamātmagehaṃ pitāvadat taccaritaṃ nijebhyaḥ // Nar_10,64.7

hariṃ viniścitya bhavantametān bhavatpadālokanabaddhatṛṣṇān /
nirīkṣya viṣṇo! paramaṃ padaṃ tad durāpamanyaistvamadīdṛśastān // Nar_10,64.8

sphuratparānandarasapravāhaprapūrṇakaivalyamahāpayodhau /
ciraṃ nimagnāḥ khalu gopasaṅghāstvayaiva bhūman! punaruddhṛtāste // Nar_10,64.9

karabadaravadevaṃ deva! kutrāvatāre
nijapadamanavāpyaṃ darśitaṃ bhaktibhājām /
tadiha paśuparūpī tvaṃ hi sākṣāt parātman!
pavanapuranivāsin! pāhi māmāmayebhyaḥ // Nar_10,64.10

gopījanāya kathitaṃ niyamāvasāne
marotsavaṃ tvamatha sādhayituṃ pravṛttaḥ /
sāndreṇa cāndramahasā śiśirīkṛtāśe
prāpūrayo muralikāṃ yamunāvanānte // Nar_10,65.1

sambhūrchanābhiruditasvaramaṇḍalābhiḥ
sammūrchayantamakhilaṃ bhuvanāntarālam /
tvadveṇunādamupakarṇya vibho! taruṇyas-
tattādṛśaṃ kamapi cittavimohamāpuḥ // Nar_10,65.2

tā gehakṛtyaniratāstanayaprasaktāḥ
kāntopasevanaparāśca saroruhākṣyaḥ /
sarvaṃ visṛjya muralīravamohitāste
kāntāradeśamayi kāntatano! sametāḥ // Nar_10,65.3

kāścinnijāṅgaparibhūṣaṇamādadhānā
veṇupraṇādamupakarṇya kṛtārdhabhūṣāḥ /
tvāmāgatā nanu tathaiva vibhūṣitābhyas-
tā eva saṃrurucire tava locanāya // Nar_10,65.4

hāraṃ nitambabhūvi kācana dhārayantī
kāñcīṃ ca kaṇṭhabhuvi deva! samāgatā tvām /
hāritvamātmajaghanasya mukunda! tubhyaṃ
vyaktaṃ babhāṣa iva mugdhasukhī viśeṣāt // Nar_10,65.5

kācit kuce punarasajjitakañculīkā
vyāmohataḥ paravadhūbhiralakṣyamāṇā /
tvāmāyayau nirupamapraṇayātibhāra-
rājyābhiṣekavidhaye kalaśīdhareva // Nar_10,65.6

kāścid gṛhāt kila niretumapārayantyas-
tvāmeva deva! hṛdaye sudṛḍhaṃ vibhāvya /
dehaṃ vidhūya paracitsukharūpamekaṃ
tvāmāviśan paramimā nanu dhanyadhanyāḥ // Nar_10,65.7

jārātmanā na paramātmatayā smarantyo
nāryo gatāḥ paramahaṃsagatiṃ kṣaṇena /
tat tvāṃ prakāśaparamātmatanuṃ kathañci-
ccitte vahannamṛtamaśramamaśnuvīya // Nar_10,65.8

abhyāgatābhirabhito vrajasundarībhir-
mugdhāsmitārdravadanaḥ karuṇāvalokī /
nissīmakāntijaladhistvamavekṣyamāṇo
viśvaikahṛdya! hara me parameśa! rogān // Nar_10,65.9

upayātānāṃ sudṛśāṃ kusumāyudhabāṇapātavivaśānām /
abhivāñchitaṃ vidhātuṃ kṛtamatirapi tā jagātha vāmamiva // Nar_10,66.1

gaganagataṃ muninivahaṃ śrāvayituṃ jagitha kulavadhūdharmam /
dharmyaṃ khalu te vacanaṃ karma tu no nirmalasya viśvāsyam // Nar_10,66.2

ākarṇya te pratīpāṃ vāṇīmeṇīdṛśaḥ paraṃ dīnāḥ /
mā mā karuṇāsindho! parityajetyaticiraṃ vilepustāḥ // Nar_10,66.3

tāsāṃ ruditairlapitaiḥ karuṇākulamānaso murāre! tvam /
tābhiḥ samaṃ pravṛtto yamunāpulineṣu kāmamabhirantum // Nar_10,66.4

candrakarasyandalasatsundarayamunātaṭāntavīthīṣu /
gopījanottarīyairāpāditasaṃstaro nyaṣīdastvam // Nar_10,66.5

sumadhuranarmālapanaiḥ karasaṃgrahaṇaiśca cumbanollāsaiḥ /
gāḍhāliṅganasaṅgaistvamaṅganālokamākulīcakṛṣe // Nar_10,66.6

vāsoharaṇadine yad vāsoharaṇaṃ pratiśrutaṃ tāsām /
tadapi vibho! rasavivaśasvāntānāṃ kāntasubhruvāmadadhāḥ // Nar_10,66.7

kandalitadharmaleśaṃ kundamṛdusmeravaktrapāthojam /
nandasuta! tvāṃ trijagatsundaramupagūhya nanditā bālāḥ // Nar_10,66.8

viraheśvaṅgāramayaḥ śṛṅgāramayaśca saṅgame'pi tvam /
nitarāmaṅgāramayastatra punaḥ saṅgame'pi citramidam // Nar_10,66.9

rādhātuṅgapayodharasādhuparirambhalolupātmānam /
ārādhaye bhavantaṃ pavanapurādhīśa! śamaya sakalagadān // Nar_10,66.10

sphuratparānandarasātmakena tvayā samāsāditabhohalīlāḥ /
asīmamānandabharaṃ prapannā mahāntamāpurmadamambujākṣyaḥ // Nar_10,67.1

nilīyate'sau mayi mayyamāyaṃ ramāpatirviśvamanobhirāmaḥ /
itisma sarvāḥ kalitābhimānā nirīkṣya govinda! tirohito'bhūḥ // Nar_10,67.2

rādhābhidhāṃ tāvadajātagarvāmatipriyāṃ gopavadhūṃ murāre! /
bhavānupādāya gato vidūraṃ tayā saha svairavihārakārī // Nar_10,67.3

tirohite'tha tvayi jātatāpāḥ samaṃ sametāḥ kamalāyatākṣyaḥ /
vane vane tvāṃ parimārgayantyo viṣādamāpurbhagavannapāram // Nar_10,67.4

hā cūta! hā campaka! karṇikāra! hā mallike! mālati! bālavallyaḥ! /
kiṃ vīkṣito no hṛdayaikacora ityādi tāstvatpravaṇā vilepuḥ // Nar_10,67.5

nirīkṣito'yaṃ sakhi! paṅkajākṣaḥ puro mametyākulamālapantī /
tvāṃ bhāvanācakṣuṣi vīkṣya kācit tāpaṃ sakhīnāṃ dviguṇīcakāra // Nar_10,67.6

tvadātmikāstā yamunātaṭānte tavānucakruḥ kila ceṣṭitāni /
vicitya bhūyo'pi tathaiva mānāt tvayā viyuktāṃ dadṛśuśca rādhām // Nar_10,67.7

tataḥ samaṃ tā vipine samantāt tamovatārāvadhi mārgayantyaḥ /
punarvimiśrā yamunātaṭānte bhṛśaṃ vilepuśca jagurguṇāṃste // Nar_10,67.8

tathāvyathāsaṃkulamānasānāṃ vrajāṅganānāṃ karuṇaikasindho! /
jagattrayīmohanamohanātmā tvaṃ prādurāsīrayi mandahāsī // Nar_10,67.9

sandigdhasandharśanamātmakāntaṃ tvāṃ vīkṣya tanvyaḥ sahasā tadānīm /
kiṃ kiṃ na cakruḥ pramadātibhārāt sa tvaṃ gadāt pālaya māruteśa! // Nar_10,67.10

tava vilokanād goppikājanāḥ pramadasaṃkulāḥ paṅkajekṣaṇa! /
amṛtadhāraya saṃplutā iva stimitatāṃ dadhustvatpurogatāḥ // Nar_10,68.1

tadanu kācana tvatkarāmbujaṃ sapadi gṛhṇatī nirviśaṅkitam /
ghanapayodhare sannidhāya sā pulakasaṃvṛtā tasthuṣī ciram // Nar_10,68.2

tava vibho! purā komalaṃ bhujaṃ nijagalāntare paryaveṣṭayat /
galasamudgataṃ prāṇamārutaṃ pratinirundhatīvātiharṣulā // Nar_10,68.3

apagatatrapā kāpi kāminī tava mukhāmbujāt pūgacarvitam /
pratigṛhayya tad vaktrapaṅkaje nidadhatī gatā pūrṇakāmatām // Nar_10,68.4

vikaruṇo vane saṃvihāya māmapagato'si kā tvāmi spṛśet /
iti saroṣayā tavadekayā sajalalocanaṃ vīkṣito bhavān // Nar_10,68.5

iti mudākulairvallavījanaiḥ samamupāgato yāmune taṭe /
mṛdukucāmbaraiḥ kalpitāsane ghusṛṇabhāsure paryaśobhathāḥ // Nar_10,68.6

katividhā kṛpā ke'pi sarvato dhṛtadayodayāḥ kecidāśrite /
katicidīdṛśā mādṛśeṣvatpītyabhihito bhavān vallavījanaiḥ // Nar_10,68.7

ayi kumārikā! naiva śaṅkyatāṃ kaṭhinatā mayi premakātare /
mayi yu cetaso vo'nuvṛttaye kṛtamidaṃ mayetyucivān bhavān // Nar_10,68.8

ayi niśamyatāṃ jīvavallabhāḥ! priyatamo jano nedṛśo mama /
tadiha ramyatāṃ ramyayāminīṣvanuparodhamityālapo vibho! // Nar_10,68.9

iti girādhikaṃ modamedurairvrajavadhūjanaiḥ sākamāraman /
kalitakautuko rāsakhelane gurupurīpate! pāhi māṃ gadāt // Nar_10,68.10

keśapāśadhṛtapicchikāvitati sañcalanmakarakuṇḍalaṃ
hārajālavanamālikālalitamaṅgarāgaghanasaurabham /
pītaceladhṛtakāñcikāñcitamudañcadaṃśumaṇinūpuraṃ
rāsakeliparibhūṣitaṃ tava hi rūpamīśa! kalayāmahe // Nar_10,69.1

tāvadeva kṛtamaṇḍane kalitakañculīkakucamaṇḍale
gaṇḍalolamaṇikuṇḍale yuvatimaṇḍale'tha parimaṇḍale /
antarā sakalasundarīyugalamindirāramaṇa! sañcaran
mañjulāṃ tadanu rāsakelimayi kañjanābha! samupādadhāḥ // Nar_10,69.2

vāsudeva! tava bhāsamānamiha rāsakelirasasaurabhaṃ
dūrato'pi khalu nāradāgaditamākalayya kutukākulā /
veṣabhūṣaṇavilāsapeśalavilāsinīśatasamāvṛtā
nākato yugapadāgatā viyati vegato'tha suramaṇḍalī // Nar_10,69.3

veṇunādakṛtatānadānakalagānarāgagatiyojanā-
lobhanīyamṛdupādapātakṛtatālamelanamanoharam /
pāṇisaṃkvaṇitakaṅkaṇaṃ ca muhuraṃsalambitakarāmbujaṃṣ
śroṇibimbacaladambaraṃ bhajata rāsakelirasaḍambaram // Nar_10,69.4

śraddhayā viracitānugānakṛtatāratāramadhurasvare
nartane'tha lalitāṅgahāralulitāṅgahāramaṇibhūṣaṇe /
sammadena kṛtapuṣpavarṣamalamunmiṣad diviṣadāṃ kulaṃ
cinmaye tvayi nilīyamānamiva saṃmumoha savadhūkulam // Nar_10,69.5

svinnasannatanuvallarī tadanu kāpi nāma paśupāṅganā
kāntamaṃsamavalambate sma tava tāntibhāramukulekṣaṇā /
kācidācalitakuntalā navapaṭīrasāranavasaurabhaṃ
vañcanena tava sañcucumba bhujamañcitorupulakāṅkuram // Nar_10,69.6

kāpi gaṇḍabhuvi sannidhāya nijagaṇḍamākulitakuṇḍalaṃ
puṇyapūranidhiranvavāpa tava pūgacarvitarasāmṛtam /
indirāvihṛtimandiraṃ bhuvanasundaraṃ hi naṭanāntare
tvāmavāpya dadhuraṅganāḥ kimu na sammadonmadadaśāntaram // Nar_10,69.7

gānamīśa! virataṃ krameṇa kila vādyamelanamupārataṃ
brahmasammadarasākulāḥ sadasi kevalaṃ nanṛturaṅganāḥ /
nāvidannapi ca nīvikāṃ kimapi kuntalīmapi ca kañculīṃ
jyotiṣāmapi kadambakaṃ divi vilambitaṃ kimaparaṃ bruve // Nar_10,69.8

modasīmni bhuvanaṃ vilāpya vihṛtiṃ samāpya ca tato vibho!
kelisamptṛditanirmalāṅganavagharmaleśasubhagātmanām /
manmathāsahanacetasāṃ paśupayoṣitāṃ sukṛtacoditas-
tāvadākalitamūrtirādadhitha māravīraparamotsavān // Nar_10,69.9

kelibhedaparilolitābhiratilālitābhirabalālibhiḥ
svairamīśa! nanu sūrajāpayasi cāru nāma vihṛtiṃ vyadhāḥ /
kānane'pi ca visāriśītalakiśoramārutamanohare
sūnasaurabhamaye vilesitha vilāsinīśatavimohanam // Nar_10,69.10

kāminīriti hi yāminīṣu khalu kāmanīyakanidhe! bhavān
pūrṇasammadarasārṇavaṃ kamapi yogigamyamanubhāvayan /
brahmaśaṅkaramukhānapīha paśupāṅganāsu bahumānayan
bhaktalokagamanīyarūpa! kamanīya! kṛṣṇa! paripāhi mām // Nar_10,69.11

iti tvayi rasākulaṃ ramitavallabhe vallavāḥ
kadāpi punarambikākamiturambikākānane /
sametya bhavatā samaṃ niśi niṣevya divyotsavaṃ
sukhaṃ suṣupuragrasīd vrajapamugranāgastadā // Nar_10,70.1

samunmukhamatholmukairabhihate'pi tasmin balā-
damuñcati bhavatpade nyapati pāhi pāhīti taiḥ /
tadā khalu padā bhavān samupagamya pasparśa taṃ
babhau sa ca nijāṃ tanuṃ samupasādya vaidyādharīm // Nar_10,70.2

sudarśanadhara! prabho! nanu sudarśanākhyo'smyahaṃ
sunīn kvacidapāhasaṃ ta iha māṃ vyadhurvāhasam /
bhavatpadasamarpaṇādamalatāṃ gato'smītyasau
stuvan nijapadaṃ yayau vrajapadaṃ ca gopā mudā // Nar_10,70.3

kadāpi khalu sīriṇā viharati tvayi strījanair-
jahār dhanadānugaḥ sa kila śaṅkhacūḍo'balāḥ /
atidrutamanudrutastamatha muktanārījanaṃ
rurojitha śiromaṇiṃ halabhṛte ca tasyādadāḥ // Nar_10,70.4

dineṣu ca suhṛjjanaiḥ saha vaneṣu līlāparaṃ
manobhavamanoharaṃ rasitaveṇunādāmṛtam /
bhavantamamarīdṛśāmamṛtapāraṇādāyinaṃ
vicintya kimu nālapan virahatāpitā gopikāḥ // Nar_10,70.5

bhojarājabhṛtakastvatha kaścit kaṣṭaduṣṭapathadṛṣṭirariṣṭaḥ /
niṣṭhurākṛtirapaṣṭhuninādastiṣṭhate sma bhavate vṛṣarūpī // Nar_10,70.6

śākvaro'tha jagatīdhṛtihārī mūrtimeṣa bṛhatīṃ pradadhānaḥ /
paṅktimāśu parighūrṇya paśūnāṃ chandasāṃ nidhimavāpa bhavantam // Nar_10,70.7

tuṅgaśṛṅgamukhamāśvabhiyantaṃ sasaṅgṛhayya rabhasādabhiyaṃ tam /
bhadrarūpamapi daityamabhadraṃ mardayannamadayaḥ suralokam // Nar_10,70.8

citramadya bhagavan! vṛṣaghātāt susthirājani vṛṣasthitirurvyām /
vardhate ca vṛṣacetasi bhūyānmoda ityabhinuto'si surastvam // Nar_10,70.9

aukṣakāṇi! paridhāvata dūraṃ vīkṣyatāmayamihokṣavibhedī /
itthamāttahasitaiḥ saha gopairgehagastvamava vātapureśa! // Nar_10,70.10

yatneṣu sarveṣvapi nāvakeśī keśī sa bhojeśituriṣṭabandhuḥ /
tvaṃ sindhujāvāpya itīva matvā saṃprāptavān sindhujavājirūpaḥ // Nar_10,71.1

gandharvatāmeṣa gato'pi rūkṣairnādaiḥ samudvejitasarvalokaḥ /
bhavadvilokāvadhi gopavāṭīṃ pramardya pāpaḥ punarā patat tvām // Nar_10,71.2

tārkṣyārpitāṅghrestava tārkṣya eṣa cikṣepa vakṣobhuvi nāma pādam /
bhṛgoḥ padāghātakathaṃ niśamya svenāpi śakyaṃ taditīva mohāt // Nar_10,71.3

pravañcayannasya khurāñcalaṃ drāgamuṃ ca vikṣepitha dūradūram /
saṃmūrchito'pi hatimūrchitena krodhoṣmaṇā khāditumādrutastvām // Nar_10,71.4

tvaṃ vāhadaṇḍe kṛtadhīśca bāhādaṇḍaṃ nyadhāstasya mukhe tadānīm /
tadvṛddhiruddhaśvasano gatāsuḥ saptībhavannapyayamaikyamāgāt // Nar_10,71.5

ālambhamātreṇa paśoḥ surāṇāṃ prasādake nūtna ivāśvamedhe /
kṛte tvayā harṣavaśāt surendrāstvāṃ tuṣṭuṣuḥ keśavanāmadheyam // Nar_10,71.6

kaṃsāya te śaurisutatvamuktvā taṃ tadvadhotkaṃ pratirudhya vācā /
prāptena keśikṣapaṇāvasāne śrīnāradena tvamabhiṣṭuto'bhūḥ // Nar_10,71.7

kadāpi gopaiḥ saha kānanānte nilāyanakrīḍanalolupaṃ tvām /
mayātmajaḥ prāpa durantamāyo vyomābhidho vyomacaroparodhī // Nar_10,71.8

sa corapālāyitavallaveṣu corāyito gopaśiśūn paśūṃśca /
guhāsu kṛtvā pidadhe śilābhistvayā ca buddhvā parimardito'bhūt // Nar_10,71.9

evaṃvidhaiścādbhutakelibhedairānandamūrchāmatulāṃ vrajasya /
pade pade nūtanayannasīmaṃ parātmarūpin! pavaneśa!pāyāḥ // Nar_10,71.10

kaṃso'tha nāradagirā vrajavāsinaṃ tvā-
mākarṇya dīrṇahṛdayaḥ sa hi gāndineyam /
āhūya kārmukamakhacchalato bhavanta-
mānetumenamahinodahināthaśāyin! // Nar_10,72.1

akrūra eṣa bhavadaṅghriparaścirāya
tvaddarśanākṣamamanāḥ kṣitipālabhītyā /
tasyājñayaiva punarīkṣitumudyatastvām-
ānandabhāramatibhūritaraṃ babhāra // Nar_10,72.2

so'yaṃ rathena sukṛtī bhavato nivāsaṃ
gacchan manorathagaṇāṃstvayi dhāryamāṇān /
āsvādayan muhurapāyabhayena daivaṃ
saṃprārthayan pathi na kiñcidapi vyajānāt // Nar_10,72.3

drakṣyāmi devaśatagītagatiṃ mpumāṃsaṃ
sprakṣyāmi kiṃsvidapināma pariṣvajeya /
kiṃ vakṣyate sa khalu māṃ kva nu vīkṣitaḥ syā-
ditthaṃ nināya sa bhavanmayameva mārgam // Nar_10,72.4

bhūyaḥ kramādabhiviśan bhavadaṅghripūtaṃ
bṛndāvanaṃ haraviriñcasurābhivandyam /
ānandamagna iva lagna iva pramohe
kiṃ kiṃ daśāntaramavāpa na paṅkajākṣa! // Nar_10,72.5

paśyannavandata bhavadvihṛtisthalāni
pāṃsuṣvaveṣṭata bhavaccaraṇāṅkiteṣu /
kiṃ brūmahe bahujanā hi tadāpi jātā
evaṃ tu bhaktiralā viralāḥ parātman! // Nar_10,72.6

sāyaṃ sa gopabhavanāni bhavaccaritra-
gītāmṛtaprasṛtakarṇarasāyanāni /
paśyan pramodasariteva kilohyamāno
gacchan bhavadbhavana nnidhimanvayāsīt // Nar_10,72.7

tāvad dadarśa paśudohavilokalolaṃ
bhaktottamāgatimiva pratipālayantam /
bhūman! bhavantamayamagrajavantamantar-
brahmānubhūtirasasindhumivodvamantam // Nar_10,72.8

sāyantanāplavaviśeṣaviviktagātrau
dvau pītanīlarucirāmbaralobhanīyau /
nātiprapañcadhṛtabhūṣaṇacāruveṣau
mandasmitārdravadanau sa yuvāṃ dadarśa // Nar_10,72.9

dūrād rathāt samavaruhya namantamena-
mutthāpya bhaktakulamaulimathopagūhan /
harṣānmitākṣaragirā kuśalānuyogī
pāṇiṃ pragrhya sabalo'tha gṛhaṃ ninetha // Nar_10,72.10

nandena sākamamitādaramarcayitvā
taṃ yādavaṃ taduditāṃ niśamayya vārtām /
gopeṣu bhūpatinideśakathāṃ nivedya
nānākathābhiriha tena niśāmanaiṣīḥ // Nar_10,72.11

candrāgṛhe kimuta candrabhagāgṛhe nu
rādhāgṛhe nu bhavane kimu maitravinde /
dhūrtto vilambata iti pramadābhiruccai-
rāśaṅkito niśi marutpuranātha! pāyāḥ // Nar_10,72.12

miśamayya tavātha yānavārtāṃ bhṛśamārtāḥ paśupālabālikāstāḥ /
kimidaṃ kimidaṃ kathaṃ nvitīmāḥ samavetāḥ paridevitānyakurvan // Nar_10,73.1

karuṇānidhireṣu nandasūnuḥ kathamasmān visṛjedananyanāthāḥ /
bata naḥ kimu daivamevamāsīditi tāstvadgatamānasā vilepuḥ // Nar_10,73.2

caramaprahare pratiṣṭhamānaḥ saha pitrā nijamitramaṇḍalaiśca /
paritāpabharaṃ nitambinīnāṃ śamayiṣyan vyamucaḥ sakhāyamekam // Nar_10,73.3

acirādupayāmi sannidhiṃ vo bhavitā sādhu mayaiva saṅgamaśrīḥ /
amṛtāmbunidhau nimajjayiṣye drutamityāśvasitā vadhūrakārṣīḥ // Nar_10,73.4

saviṣādabharaṃ sayāñcamuccairatidūraṃ vanitābhirīkṣyamāṇaḥ /
mṛdu taddiśi pātayannapāṅgān sabalo'krūrarathena nirgato'bhūḥ // Nar_10,73.5

anasā bahulena vallavānāṃ manasā canugato'tha vallabhānām /
vanamārtabhṛgaṃ viṣaṇṇavṛkṣaṃ samatīto yamunātaṭīmayāsīḥ // Nar_10,73.6

miyamāya nimajjya vāriṇi tvamabhivīkṣyātha rathe'pi gāndineyaḥ /
vivaśo'jani kinnvidaṃ vibhoste nanu citraṃ tvavalokanaṃ samantāt // Nar_10,73.7

punareṣa nimajjya puṇyaśālī puruṣaṃ tvāṃ paramaṃ bhumaṅgabhoge /
arikambugadāmbujaiḥ sphurantaṃ surasiddhoghaparītamāluloke // Nar_10,73.8

sa tadā paramātmasaukhyasindhau vinimagnaḥ praṇuvan prakārabhedaiḥ /
avilokya punaśca harṣasindhoranuvṛttyā pulakāvṛto yayau tvām // Nar_10,73.9

kimu śītalimā mahān jale yat pulako'sāviti coditena tena /
atiharṣaniruttareṇa sārdhaṃ rathavāsī pavaneśa! pāhi māṃ tvam // Nar_10,73.10

samprāpto mathurāṃ dinārdhavigame tatrāntarasmin vasa-
nnārāme vihitāśanaḥ sakhijanairyātaḥ purīmīkṣitum /
prāpo rājapathaṃ ciraśrutidhṛtavyālokakautūhala-
strīpuṃsodyadagaṇyapuṇyanigalairākṛṣyamāṇo nu kim // Nar_10,74.1

tvatpādaddutivat sarāgasubhagāstvanmūrtivad yoṣitaḥ
samprāptā vilasatpayodhararuco lolā bhavaddṛṣṭivat /
hāriṇyastvadurassthalīvadayi te mandasmitaprauḍhiva-
nnairmalyollasitāḥ kacaugharucivad rājatkalāpāśritāḥ // Nar_10,74.2

tāsāmākalayannapāṅgavalanairmodaṃ praharṣādbhuta-
vyāloleṣu janeṣu tatra rajakaṃ kañcit paṭīṃ prārthayan /
kaste dāsyati rājakīyavasanaṃ yāhīti tenoditaḥ
sadyastasya kareṇa śīrṣamahṛthāḥ so'pyāpa puṇyāṃ gatim // Nar_10,74.3

bhūyo vāyakamekamāyatamatiṃ toṣeṇa veṣocitaṃ
dāśvāṃsaṃ svapadaṃ ninetha sukṛtaṃ ko veda jīvātmanām /
mālābhiḥ stabakaiḥ stavairapi punarmālākṛtā mānito
bhaktiṃ tena vṛtāṃ dideśitha parāṃ lakṣmīṃ ca lakṣmīpate! // Nar_10,74.4

kubjāmabjavilocanāṃ pathi punardṛṣṭvāṅgarāge tayā
datte sādhu kilāṅgarāgamadadāstasyā mahāntaṃ hṛdi /
cittasthāmṛjutāmatha prathayituṃ gātre'pi tasyāḥ sphuṭaṃ
gṛhṇan mañju kareṇa tāmudanayastāvajjagatsundarīm // Nar_10,74.5

tāvanniścitavaibhavāstava vibho! nātyantapāpā janā
yatkiñcid dadate sma śaktyanuguṇaṃ tāmbulamālyādikam /
gṛhṇānaḥ kusumādi kiñcana tadā mārge nibaddhāñjalir-
nātiṣṭhaṃ bata yato'dya vipulāmārtiṃ vrajāmi prabho! // Nar_10,74.6

eṣyāmīti vimuktayāpi bhagavannālepadātryā tayā
dūrāt kātarayā nirīkṣitagatistvaṃ prāviśo gopuram /
āghoṣānumitatvadāgamamahāharṣollaladdevakī-
vakṣojapragalatpayorasamiṣāt tvatkīrtirantargatā // Nar_10,74.7

āviṣṭo nagarīṃ mahotsavavatīṃ kodaṇḍaśālāṃ vrajan
mādhuryeṇa nu tejasā nu puruṣairdūreṇa dattāntaraḥ /
sragbhirbhūṣitamarcitaṃ varadhanurmā meti vādāt puraḥ
prāgṛhṇāḥ samaropayaḥ kila samākrākṣīrabhāṅkṣīrapi // Nar_10,74.8

śvaḥ kaṃsakṣapaṇotsavasya purataḥ prārambhatūryopama-
ścāpadhvaṃsamahādhvanistava vibho! devānaromāñcayat /
kaṃsasyāpi ca vepathustaduditaḥ kodaṇḍakhaṇḍadvayī-
caṇḍābhyāhatarakṣipūruṣaravairutkūlito'bhūt tvayā // Nar_10,74.9

śiṣṭairduṣṭajanaiśca dṛṣṭamihimā prītyā ca bhītyā tataḥ
saṃpaśyan purasampadaṃ pravivaran sāyaṃ gato vāṭikām /
śrīdāmnā saha rādhikāvirahajaṃ khedaṃ vadan prasvapa-
nnānandannavatārakāryaghaṭanād vāteśa! saṃrakṣa mām // Nar_10,74.10

prātaḥ santrastabhojakṣitipativacasā prastute mallatūrye
saṅghe rājñāṃ ca mañcānabhiyayuṣi gate nandagope'pi harmyam /
kaṃse saudhādhirūḍhe tvamapi sahabalaḥ sānugaścāruveṣo
raṅgadvāraṃ gato'bhūḥ kupitakuvalayāpīḍanāgāvalīḍham // Nar_10,75.1

pāpiṣṭhāpehi mārgād drutamiti vacasā niṣṭurakruddhabuddhe-
ragbaṣṭhasya praṇodādadhikajavajuṣā hastinā gṛhyamāṇaḥ /
kelīmukto'tha gopīkucakalaśaciraspardhinaṃ kumbhamasya
vyāhatyālīyathāstvaṃ caraṇabhuvi punarnirgato valguhāsī // Nar_10,75.2

hastaprāpyo'pyagamyo jhaṭiti munijanasyeva dhāvan gajendraṃ
krīḍannāpatya bhūmau punarabhipatatastasya dantaṃ sajīvam /
mūlādunmūlya tanmūlagamahitamahāmauktikānyātmamitre
prādāstvaṃ hāramebhirlalitaviracitaṃ rādhikāyai diśeti // Nar_10,75.3

gṛhṇānaṃ dantamaṃse yutamatha halinā raṅgamaṅgāviśantaṃ
tvāṃ maṅgalyāṅgabhaṅgīrabhasahṛtamanolocanā vīkṣya lokāḥ /
haṃho dhanyo nu nando nahi nahi paśupālāṅganā no yaśodā
no no dhanyekṣaṇāḥ smastrijagati vayameveti sarve śaśaṃsuḥ // Nar_10,75.4

pūrṇaṃ brahmaiva sākṣānniravadhiparamānandasāndraprakāśaṃ
gopeṣu tvaṃ vyalāsīrna khalu bahujanaistāvadāvedito'bhūḥ /
dṛṣṭvātha tvāṃ tadedaṃprathamamupagate puṇyakāle janaughāḥ
pūrṇānandā vipāpāḥ sarasamabhijagustvatkṛtāni smṛtāni // Nar_10,75.5

cāṇūro mallavīrastadanu nṛpagirā muṣṭiko muṣṭiśālī
tvāṃ rāmaṃ cābhipede jhaṭajhaṭiti mitho muṣṭipātātirūkṣam /
utpātāpātanākarṣaṇavividharaṇānyāsatāṃ tatra citraṃ
mṛtyoḥ prāgeva mallaprabhuragamadayaṃ bhūriśo bandhamokṣān // Nar_10,75.6

hā dhik kaṣṭaṃ kumaārau sulalitavapuṣau mallavīrau kaṭhorau
na drakṣyāmo vrajāmastvaritamiti jane bhāṣamāṇe tadānīm /
cāṇūraṃ taṃ karādbhrāmaṇavigaladasuṃ pothayāmāsithorvyāṃ
piṣṭo'bhūnmuṣṭiko'pi drutamatha halinā naṣṭaśiṣṭairdadhāve // Nar_10,75.7

kaṃsaḥ saṃvāryaṃ tṅryaṃ khalamatiravidan kāryamāryān pit ṃstā-
nāhantuṃ vyāptamūrtestava ca samaśiṣad mañcamañcannudañcata-
khaṅgavyāvalgadussaṃgrahamapi ca haṭhāt prāgrahīraugrasenim // Nar_10,75.8

sadyo niṣpiṣṭasandhiṃ bhuvi narapatimāpātya tasyopariṣṭāt
tvayyāpātye tadaiva tvadupari patitā nākināṃ puṣpavṛṣṭiḥ /
kiṃ kiṃ brūmastadānīṃ satatamapi bhiyā tvadgatātmā sa bheje
sāyujyaṃ tvadvadhotthā parama! paramiyaṃ vāsanā kālanemeḥ // Nar_10,75.9

tad bhrāt naṣṭa piṣṭvā drutamatha pitarau sannamannugrasenaṃ
kṛtvā rājānamuccairyadukulamakhilaṃ modayan kāmadānaiḥ /
bhaktānāmuttamaṃ coddhavamamaragurorāptanītiṃ sakhāyaṃ
labdhvā tuṣṭo nagaryāṃ pavanapurapate! rundhi me sarvarogān // Nar_10,75.10

gatvā sāndīpanimatha catuṣṣaṣṭimātrairahobhiḥ
sarvajñastvaṃ saha musalinā sarvavidyāṃ gṛhītvā /
putraṃ naṣṭaṃ yamanilayanādāhṛtaṃ dakṣiṇārthaṃ
dattvā tasmai nijapuramagā nādayan pāñcajanyam // Nar_10,76.1

smṛtvā smṛtvā paśupasudṛśaḥ premabhārapraṇunnāḥ
kāruṇyena tvamapi vivaśaḥ prahiṇoruddhavaṃ tam /
kiñcāmuṣmai paramasuhṛde bhaktavaryāya tāsāṃ
bhaktyudrekaṃ sakalabhuvane durlabhaṃ darśayiṣyan // Nar_10,76.2

tvanmāhātmyaprathimapiśunaṃ gokulaṃ prāpya sāyaṃ
tvadvārtābhirbahu sa ramayāmāsa nandaṃ yaśodām /
prātardṛṣṭvā maṇimayarathaṃ śaṅkitāḥ paṅkajākṣyaḥ
śrutvau prāptaṃ bhavadanucaraṃ tyaktakāryāḥ samīyuḥ // Nar_10,76.3

dṛṣṭvā cainaṃ tvadupamalasadveṣabhūṣābhirāmaṃ
smṛtvā smṛtvā tava vilasitānyuccakaistāni tāni /
ruddhālāpāḥ kathamapi punargadgadāṃ vācamūcuḥ
saujanyādīn nijaparabhidāmapyalaṃ vismarantyaḥ // Nar_10,76.4

śrīman! kiṃ tvaṃ pitṛjanakṛte preṣito nirdayena
kvāsau kānto nagarasudṛśāṃ hā hare! nātha! pāyāḥ /
āśleṣāṇāmamṛtavapuṣo hanta te cumbanānā-
munmādānāṃ kuhakavacasāṃ vismaret kānta! kā vā // Nar_10,76.5

rāsakrīḍālulitalalitaṃ viślathatkeśapāśaṃ
mandodbhinnaśramajalakaṇaṃ lobhanīyaṃ tvadaṅgam /
kāruṇyābdhe! sakṛdapi samāliṅgituṃ darśayeti
premonmādād bhuvanamadana! tvatpriyāstvāṃ vilepuḥ // Nar_10,76.6

evamprāyairvivaśavacanairākulā gopikāstās-
tvatsandeśaiḥ prakṛtimanayat so'tha vijñānagarbhaiḥ /
bhūyastābhirmuditamatibhistvanmayībhirvadhūbhis-
tattadvārtāsarasamanayat kānicid vāsarāṇi // Nar_10,76.7

tvatprodgāṇaiḥ sahitamaniśaṃ sarvato gehakṛtyaṃ
tvadvārtaiva prasarati mithaḥ saiva cotsvāpalāpāḥ /
ceṣṭāḥ prāyastvadanukṛtayastvanmayaṃ sarvamevaṃ
dṛṣṭvā tatra vyamuhadadhikaṃ vismayāduddhavo'yam // Nar_10,76.8

rādhāyā me priyatamamidaṃ matpriyaivaṃ bravīti
tvaṃ kiṃ maunaṃ kalayasi sakhe! māninī matpriyeva /
ityādyeva pravadati sakhi! tvatpriyo nirjane mā-
mitthaṃvādairaramayadayaṃ tvatpriyāmutpalākṣīm // Nar_10,76.9

eṣyāmi drāganupagamanaṃ kevalaṃ kāryabhārād
viśleṣe'pi smaraṇadṛḍhatāsambhavānmāstu khedaḥ /
brahmānande milati nacirāt saṅgamo vā viyogas-
tulyo vaḥ syāditi tava girā so'karonnirvyathāstāḥ // Nar_10,76.10

evaṃ bhaktiḥ sakalabhuvane neśitā na śrutā vā
kiṃ śāstraughaiḥ kimiha tapasā gopikābhyo namo'stu /
ityānandākulamupagataṃ gokulāduddhavaṃ taṃ
dṛṣṭvā hṛṣṭo gurupurapate! pāhi māmāmayaughāt // Nar_10,76.11

sairandhryāstadanu ciraṃ smarāturāyā
yāto'bhūḥ salalitamuddhavena sārdham /
āvāsaṃ tvadupagamotsavaṃ sadaiva
dhyāyantyāḥ pratidinavāsasajjikāyāḥ // Nar_10,77.1

upagate tvayi pūrṇamanorathāṃ
pramadasambhramakamprapayodharām /
vividhamānanamādadhatīṃ mudā
rahasi tāṃ ramayañcakṛṣe sukham // Nar_10,77.2

pṛṣṭā varaṃ punarasāvavṛṇod varākī
bhūyastvayā suratameva niśāntareṣu /
sāyujyamastviti vaded budha eva kāmaṃ
sāmīpyamastvaniśāmityapi nābravīt kim // Nar_10,77.3

tato bhavān deva! niśāsu kāsucin-
mṛgīdṛśaṃ tāṃ nibhṛtaṃ vinodayan /
adādupaśloka iti śrutaṃ sutaṃ
sa nāradāt sāttvatatantravid babhau // Nar_10,77.4

akrūramandiramito'tha baloddhavābhyā-
mabhyarcito bahu nuto muditena tena /
enaṃ visṛjya vipināgatapāṇḍaveya-
vṛttaṃ viveditha tathā dhṛtarāṣṭraceṣṭām // Nar_10,77.5

vighātājjāmātuḥ paramasuhṛdo bhojanṛpater-
jarāsandhe rundhatyanavadhiruṣāndhe'tha mathurām /
rathādyairdyolabdhaiḥ katipayabalastvaṃ balayuta-
strayoviṃśatyakṣauhiṇi tadupanītaṃ samahṛthāḥ // Nar_10,77.6

baddhaṃ balādatha balena balottaraṃ tvaṃ
bhūyo balodyamarasena mumocithainam /
niśśeṣadigjayasamāhṛtaviśvasainyāt
ko'nyastato hi balapauruṣavāṃstadānīm // Nar_10,77.7

bhagnaḥ sa lagnahṛdayo'pi nṛpaiḥ praṇunno
yuddhaṃ tvayā vyadhita ṣoḍaśakṛtva evam /
akṣauhiṇīḥ śiva śivāsya jaghantha viṣṇo!
sambhūya saikanavatitriśataṃ tadānīm // Nar_10,77.8

aṣṭādaśe'sya samare samupeyuṣi tvaṃ
dṛṣṭvā puro'tha yavanaṃ yavanatrikoṭyā /
tvaṣṭrā vidhāpya puramāśu payodhimadhye
tatrātha yogabalataḥ svajanānanaiṣīḥ // Nar_10,77.9

padbhyāṃ tvaṃ padmamālī cakit iva purānnirgato dhāvamāno
mleccheśenānuyāto vadhasukṛtavihīnena śaile nyalaiṣīḥ /
suptenāṅghryāhatena drutamatha mucukundena bhasmīkṛte'smin
bhūpāyāsmai guhānte sulalitavapuṣā tasthiṣe bhaktibhāje // Nar_10,77.10

ekṣvāko'haṃ virakto'smyakhilanṛpasukhe tvatprasādaikakāṅkṣī
hā deveti stuvantaṃ varavitatiṣu taṃ nispṛhaṃ vīkṣya hṛṣyan /
muktestulyāṃ ca bhaktiṃ dhutasakalamalaṃ mokṣamapyāśu dattvā
kāryaṃ hiṃsāviśuddhyai tapa iti ca tadā prārtha lokapratītyai // Nar_10,77.11

tadanu mathurāṃ gatvā hatvā camūṃ yavanāhṛtāṃ
magadhapatinā mārge sainyaiḥ pureva nivāritaḥ /
caramavijayaṃ darpāyāsmai pradāya palāyito
jaladhinagarīṃ yāto vātālayeśvara! pāhi mām // Nar_10,77.12

tridivavardhakivardhitakauśalaṃ tridaśdattasamastavibhūtimat /
jaladhimadhyagataḥ tvamabhūṣayo navapuraṃ vapurañcitarociṣā // Nar_10,78.1

daduṣi revatabhubhṛti revatīṃ halabhṛte tanayāṃ vidhiśāsanāt /
mahitamutsavaghoṣamapūpuṣaḥ samuditairmuditaiḥ saha yādavaiḥ // Nar_10,78.2

atha vidarbhasutāṃ khalu rukmiṇīṃ praṇayiṇīṃ tvayi deva! sahodaraḥ /
svayamaditsata cedimahībhuje svatamasā tamasādhumupāśrayan // Nar_10,78.3

ciradhṛtapraṇayā tvayi bālikā sapadi kāṅkṣitabhaṅgasamākulā /
tava nivedayituṃ dvijamādiśat svakadanaṃ kadanaṅgavinirmitam // Nar_10,78.4

dvijasuto'pi ca tūrṇamupāyayau tava puraṃ hi durāśadurāsadam /
mudamavāpa ca sādarapūjitaḥ sa bhavatā bhavatāpahṛtā svayam // Nar_10,78.5

sa ca bhavantamavocata kuṇḍine nṛpasutā khalu rājati rukmiṇī /
tvayi samutsukayā nijadhīratārahitayā hi tayā prahito'smyaham // Nar_10,78.6

tava hṛtāsmi puraiva guṇairahaṃ harati māṃ kila cedinṛpo'dhunā /
ayi kṛpālaya! pālaya māmiti prajagade jagadekapate! tayā // Nar_10,78.7

aśaraṇāṃ yadi māṃ tvamupekṣase sapadi jīvitameva jāhāmyaham /
iti girā sutanoratanod bhṛśaṃ suhṛdayaṃ hṛdayaṃ tava kātaram // Nar_10,78.8

akathayastvamathainamaye sakhe! tadadhikā mama manmathavedanā /
nṛpasamakṣamupetya harāmyahaṃ tadayi tāṃ dayitāmasitekṣaṇām // Nar_10,78.9

pramuditena ca tena samaṃ tadā rathagato laghu kuṇḍinameyivān /
gurumarutpuranāyaka! me bhavān vitanutāṃ tanutāṃ nikhilāpadām // Nar_10,78.10

balasametabalānugato bhavān puramagāhata bhīṣmakamānitaḥ /
dvijasutaṃ tvadupāgamavādinaṃ dhṛtarasā tarasā praṇanāma sā // Nar_10,79.1

bhuvanakāntamavekṣya bhavadvapurnṛpasutasya niśamya ca ceṣṭitam /
vipulakhedajuṣāṃ puravāsināṃ saruditairuditairagamanniśā // Nar_10,79.2

tadanu vanditumindumukhī śivāṃ vihitamaṅgalabhūṣaṇabhāsurā /
niragamad bhavadarpitajīvitā svapurataḥ purataḥ subhaṭāvṛtā // Nar_10,79.3

kulavadhūbhirupetya kumārikā girisutāṃ paripūjya ca sādaram /
muhurayācata tatpadapaṅkaje nipatitā patitāṃ tava kevalam // Nar_10,79.4

samavalokya kutuhalasaṅkule nṛpakule nibhṛtaṃ tvayi ca sthite /
nṛpasutā niragād girijālayāt suruciraṃ rucirañjitadiṅmukhā // Nar_10,79.5

bhuvanamohanarūparucā tadā vivaśitākhilarājakadambayā /
tvamapi deva! kaṭākṣavimokṣaṇaiḥ pramadayā madayāñcakṛṣe manāk // Nar_10,79.6

kva tu gamiṣyasi candramukhīti tāṃ sarasametya kareṇa haran kṣaṇāt /
samadhiropya rathaṃ tvamapāhṛthā bhuvi tato vitato ninado dviṣām // Nar_10,79.7

kva nu gataḥ paśupāla iti krudhā kṛtaraṇā yadubhiśca jitā nṛpāḥ /
na tu bhavānudacālyata tairaho piśunakaiḥ śunakairiva kesarī // Nar_10,79.8

tadanu rukmiṇamāgatamāhave vadhamupekṣya nibadhya virūpayan /
hṛtamadaṃ parimucya baloktibhiḥ puramayā ramayā saha kāntayā // Nar_10,79.9

navasamāgamaljjitamānasāṃ praṇayakautukajṛmbhitamanmathām /
aramayaḥ khalu nātha! yathāsukhaṃ rahasi tāṃ hasitāṃśulasanmukhīm // Nar_10,79.10

vividhanarma bhirevamaharniśaṃ pramadamākalayan punarekadā /
ṛjumateḥ kila vakrāgirā bhavān varatanoratanodatilolatām // Nar_10,79.11

tadadhikairatha lālanakauśalaiḥ praṇayinīmadhikaṃ ramayannimām /
ayi mukunda! bhavaccaritāni naḥ pragadatāṃ gadatāntimapākuru // Nar_10,79.12

satrājitastvamatha lubdhavadarkalabdhaṃ
divyaṃ spamantakamaṇiṃ bhagavannayācīḥ /
tatkāraṇaṃ bahuvidhaṃ mama bhāti nūnaṃ
tasyātmajāṃ tvayi ratāṃ chalato vivoḍhum // Nar_10,80.1

adattaṃ taṃ tubhyaṃ maṇivaramanenālpamanasā
prasenastadbhrātā galabhuvi vahan prāp mṛgayām /
ahannenaṃ siṃho maṇimahasi māṃsabhramavaśāt
kapīndrastaṃ hatvā maṇimapi ca bālāya dadivān // Nar_10,80.2

śaśaṃsuḥ satrājidgiramanu janāstvāṃ maṇiharaṃ
janānāṃ pīyūṣaṃ bhavati guṇināṃ doṣakaṇikā /
tataḥ sarvajño'pi svajanasahito mārgaṇaparaḥ
prasenaṃ taṃ dṛṣṭvā harimapi gato'bhūḥ kapiguhām // Nar_10,80.3

bhavantamavitarkayannativayāḥ svayaṃ jāmbavān
mukundaśaranaṃ hi māṃ ka iha roddhumityālapan /
vibho! raghupate! hare! jaya jayetyalaṃ muṣṭibhi-
ścaraṃstava samarcanaṃ vyadhita bhaktacūḍāmaṇiḥ // Nar_10,80.4

buddhvātha tena dattāṃ navaramaṇīṃ varamaṇīṃ ca parigṛhṇan /
anugṛhṇannamumāgāḥ sapadi ca satrājite maṇiṃ prādāḥ // Nar_10,80.5

tadanu sa khalu vrīḍālolo vilolavilocanāṃ
duhitaramaho dhīmān bhāmāṃ giraiva parārpitām /
adita maṇinā tubhyaṃ labhyaṃ sametya bhavānapi
pramuditamanāstasyaivādānmaṇīṃ gahanāśayaḥ // Nar_10,80.6

vrīḍākulāṃ ramayati tvayi satyabhāmāṃ
kaunteyadāhakathayātha kurūn prayāte /
hī gāndineyakṛtavarmagirā nipātya
satrājitaṃ śatadhanurmaṇimājahāra // Nar_10,80.7

śokāt kurūnupagatāmavalokya kāntāṃ
hatvā drutaṃ śatadhunaṃ samaharṣayastām /
ratne saśaṅka iva maithilagehametya
rāmo gadāṃ samaśiśikṣata dhārtarāṣṭram // Nar_10,80.8

akrūra eṣa bhagavan! bhavadicchayaiva
satrājitaḥ kucaritasya yuyoja hiṃsām /
akrūrato maṇimanāhṛtavān punastvaṃ
tasyaiva bhūtimupadhātumiti bruvanti // Nar_10,80.9

bhaktastvayi sthirataraḥ sa hi gāndineyas-
tasyaiva kāpathamatiḥ kathamīśa! jātā /
vijñānavān praśamavānahamityudīrṇaṃ
garvaṃ dhruvaṃ śamayituṃ bhavatā kṛtaiva // Nar_10,80.10

yātaṃ bhayena kṛtavarmayutaṃ punasta-
māhūya tadvinihitaṃ ca maṇiṃ prakāśya /
tatriva suvaratadhare vinidhāya tuṣyan
bhāmākucāntaraśayaḥ pavaneśa! pāyāḥ // Nar_10,80.11

snigdhāṃ mugdhāṃ satatamapi tāṃ lālayan satyabhāmāṃ
yāto bhūyaḥ saha khalu tayā yājñasenīvivāham /
pārthaprītyai punarapi panāgāsthito hastipuryāṃ
śakraprasthaṃ puramapi vibho! saṃvidhāyāgato'bhūḥ // Nar_10,81.1

bhadrāṃ bhadrāṃ bhavadavarajāṃ kauraveṇārthyamānāṃ
tvadvācā tāmahṛta kuhanāmaskarī śakrasūnuḥ /
tatra kruddhaṃ balamanunayan pratyagāstena sārdhaṃ
śakraprasthaṃ priyasakhamude satyabhāmāsahāyaḥ // Nar_10,81.2

tatra krīḍannapi ca yamunākūladṛṣṭāṃ gṛhītvā
tāṃ kālindīṃ nagaramagamaḥ khāṇḍavaprīṇitāgniḥ /
bhrātṛtrastāṃ praṇayavivaśāṃ deva! paitṛṣvaseyīṃ
rājñāṃ madhye sapadi jahriṣe mitravindāmavantīm // Nar_10,81.3

satyāṃ gatvā punarudavaho nagnajinnandanāṃ tāṃ
baddhvā saptāpi ca vṛṣavarān saptamūrtirnimeṣāt /
bhadrāṃ nāma pradaduratha te deva! santardanādyās-
tatsodaryāṃ varada! bhavataḥ sāpi paitṛṣvaseyī // Nar_10,81.4

pārthādyairapyakṛtalavanaṃ toyamātrābhilakṣyaṃ
lakṣaṃ chitvā śapharamavṛthā lakṣaṇāṃ madrakanyām /
aṣṭāvevaṃ tava samabhavan vallabhāstatra madhye
śuśrotha tvaṃ surapatigirā bhaumaduśceṣṭitāni // Nar_10,81.5

smṛtāyātaṃ pakṣipravaramadhirūḍhastvamagamo
vahannaṅke bhāmāmupavanamivārātinagaram /
vibhindan durgāṇi truṭitapṛtanāśonitarasaiḥ
puraṃ tāvat prāgjyotiṣamakuruthāḥ śoṇitapūram // Nar_10,81.6

murastvāṃ pañcāsyo jaladhivanamadhyādudapatat
sa cakre cakreṇa pradalitaśirā maṅkṣu bhavatā /
catudantairdantāvalapatibhirindhānasamaraṃ
rathāṅgenacchitvā narakamakarostīrṇarakam // Nar_10,81.7

stuto bhūmyā rājyaṃ sapadi bhagadatte'sya tanaye
gajaṃ caikaṃ dattvā prajighāyitha nāgān nijapurīm /
khalenābaddhānāṃ svagatamanasāṃ ṣoḍaśa punaḥ
sahasrāṇi strīṇāmapi ca dhanarāśiṃ ca vipulam // Nar_10,81.8

bhaumāpāhṛtakuṇḍalaṃ tadaditerdātuṃ prayāto divaṃ
śakrādyairmahitaḥ samaṃ dayitayā dyustrīṣu dattahviyā /
hṛtvā kalpataruṃ ruṣābhipatitaṃ jitvendramabhyāgamas-
tattu śrīmadadoṣa īdṛśa iti vyākhyātumevākṛthāḥ // Nar_10,81.9

kalpadruṃ satyabhāmābhavanabhuvi sṛjan dvyaṣṭasāhasrayoṣāḥ
svīkṛtya pratyagāraṃ vihitabahuvapurlālayan kelibhedaiḥ /
āścaryānnāradālokitavividhagatistatra tatrāpi gehe
bhūyaḥ sarvāsu kurvan daśa daśa tanayān pāhi vātālayeśa! // Nar_10,81.10

pradyumno raukmiṇeyaḥ sa khalu tava kalā śambareṇāhṛtastaṃ
hatvā ratyā sahāpto nijapūramaharad rukmikanyāṃ ca dhanyām /
tatputro'thāniruddho guṇanidhiravahad rocanāṃ rukmipautrīṃ
tatrodvāhe gatastvaṃ nyavadhi musalinā rukmyapi dyūtavairāt // Nar_10,82.1

bāṇasya sā balisutasya sahasrabāhor-
māheśvarasya mahitā duhitā kiloṣā /
tvatpautramenamaniruddhamadṛṣṭapūrvaṃ
svapne'nubhūya bhagavan! virahāturābhūt // Nar_10,82.2

yoginyatīva kuśalā khalu citralekhā
tasyāḥ sakhī vilikhatī taruṇānaśeṣān /
tatrāniruddhamuṣyā viditaṃ niśāyā-
māneṣṭa yogabalato bhavato niketāt // Nar_10,82.3

kanyāpure dayitayā sukhamāramantaṃ
cainaṃ kathañcana babandhuṣi śarvabandhau /
śrīnāradoktatadudantadurantaroṣais-
tvaṃ tasya śoṇitapuraṃ yadubhirnyarundhāḥ // Nar_10,82.4

purīpālaḥ śailapriyaduhitṛnātho'sya bhagavān
samaṃ bhūtavrātairyadubalamaśaṅkaṃ nirurudhe /
mahāprāṇo bāṇo jaṭiti yuyudhānena yuyudhe
guhaḥ pradyumnena tvamapi purahantrā jaghaṭiṣe // Nar_10,82.5

niruddhāśeṣāstre mumuhuṣi tavāstreṇa giriśe
drutā bhūtā bhītāḥ pramathakulavīrāḥ pramathitāḥ /
parāskandat skandaḥ kusumaśarabāṇaiśca sacivaḥ
sa kumbhāṇḍo bhāṇḍaṃ navamiva balenāśu bibhide // Nar_10,82.6

cāpānāṃ pañcaśatyā prasabhamupagate chinnacāpe'tha bāṇe
vyarthe yāte sameto jvarapatiraśanairajvari tvajjvareṇa /
jñānī stutvātha dattvā tava caritajuṣāṃ vijvaraṃ sa jvaro'gāt
prāyo'ntarjñānavanto'pi ca bahutamasā raudraceṣṭā hi raudrāḥ // Nar_10,82.7

bāṇaṃ nānāyudhograṃ punarabhipatitaṃ durpadoṣād vitanvan
nirlūnāśeṣadoṣaṃ sapadi bubudhuṣā śaṅkareṇopagītaḥ /
tadvācā śiṣṭabāhudvitayamubhayato nirbhayaṃ tatpriyaṃ taṃ
muktvā taddattamāno nijapuramagamaḥ sāniruddhaḥ sahoṣaḥ // Nar_10,82.8

muhustāvacchakraṃ varuṇamajayo nandaharaṇe
yamaṃ bālānītau davadahanapāne'nilasakham /
vidhiṃ vatsasteye giriśāmiha bāṇasya samare
vibho! viśvotkarṣī tadayamavatāro jayati te // Nar_10,82.9

dvijaruṣā kṛkalāsavapurdharaṃ nṛganṛpaṃ tridivālayamāpayan /
nijajane dvijabhaktimanuttamāmupadiśan pavaneśvara! pāhi mām // Nar_10,82.10

rāme'thagokulagate pramadāprasakte
hūtānupetayamunādamane madāndhe /
svairaṃ samāramati sevakavādamūḍho
dūtaṃ nyayuṅkta tava pauṇḍrakavāsudevaḥ // Nar_10,83.1

nārāyaṇo'hamavatīrṇa ihāsmi bhūmau
dhatse kila tvamapi māmakalakṣaṇāni /
utsṛjya tāni śaraṇaṃ vraja māmiti tvāṃ
dūto jagāda sakalairhasitaḥ sabhāyām // Nar_10,83.2

dūte'tha yātavati yādavasainikastvaṃ
yāto dadarśitha vapuḥ kila pauṇḍrakīyam /
tāpena vakṣasi kṛtāṅkamanalpamūlya-
śrīkaustubhaṃ makarakuṇḍalapītacelam // Nar_10,83.3

kālāyasaṃ nijasudarśanamasyato'sya
kālānalotkarakireṇa sudarśanena /
śīrṣaṃ cakartitha mamarditha cāsya senāṃ
tanmitrakāśipaśiro'pi cakartha kāśyām // Nar_10,83.4

jāḍyena bālakagirāpi kilāhameva
śrīvāsudeva iti rūḍhamatiściraṃ saḥ /
sāyujyameva bhavadaikyadhiyā gato'bhūt
ko nāma kasya sukṛtaṃ kathamityaveyāt // Nar_10,83.5

kāśīśvarasya tanayo'tha sudakṣiṇākhyaḥ
śarvaṃ prapūjya bhavate vihitābhicāraḥ /
kṛtyānalaṃ kamapi bāṇaraṇātibhītair-
bhūtaiḥ kathañcana vṛtaiḥ samamabhyamuñcat // Nar_10,83.6

tālapramāṇacaraṇāmakhilaṃ dahantīṃ
kṛtyāṃ vilokya cakitaiḥ kathito'pi pauraiḥ /
dyūtotsave kamapi no calito vibho! tvaṃ
pārśvasthamāśu visasarjitha kālacakram // Nar_10,83.7

abhyāpatatyamitadhāmni bhavanmahāstre
hā heti vidrutavatī khalu ghorakṛtyā /
roṣāt sudakṣiṇamadakṣiṇaceṣṭitaṃ taṃ
puploṣa cakramapi kāśipurāmadhākṣīt // Nar_10,83.8

sa khalu vivido rakṣoghāte kṛtopakṛtiḥ purā
tava tu kalayā mṛtyuṃ prāptuṃ tadā khalatāṃ gataḥ /
narakasacivo halinā yudhyannaddhā papāta talāhataḥ // Nar_10,83.9

sāmbaṃ kauravyaputrīharaṇaniyamitaṃ sāntvanārthī kurūṇāṃ
yātastadvākyaroṣoddhṛtakarinagaro mocayāmāsa rāmaḥ /
te ghātyāḥ pāṇḍaveyairiti yadupṛtanāṃ nāmucastvaṃ tadānīṃ
taṃ tvāṃ durbodhalīlaṃ pavanapurapate! tāpaśāntyai niṣeve // Nar_10,83.10

kvacidatha tapanoparāgakāle puri nidadhat kṛtavarmakāmasūnū /
yadukulamahilāvṛtaḥ sutīrthaṃ samupagato'si samantapañcakākhyam // Nar_10,84.1

bahutarajanatāhitāya tatra tvamapi punan vinimajjya tīrthatoye /
dvijagaṇaparimuktavittarāśiḥ samamilathāḥ kurupāṇḍavādimitraiḥ // Nar_10,84.2

tava khalu dayitājanaiḥ sametā drupadasutā tvayi gāḍhabhaktibhārā /
taduditabhavadāhṛtiprakārairatimumude samamanyabhāminībhiḥ // Nar_10,84.3

tadanu ca bhagavan! nirīkṣya gopānatikutukādupagamya mānayitvā /
cirataravirahāturāṅgarekhāḥ paśupavadhūḥ sarasaṃ tvamanvayāsīḥ // Nar_10,84.4

sapadi ca bhavadīkṣaṇotsavena pramuṣitamānahṛdāṃ nitambinīnām /
atirasaparimuktakañculīke paricayahṛdyatare kuce nyalaiṣīḥ // Nar_10,84.5

ripujanakalahaiḥ punaḥ punarme samupagatairiyatī vilambanābhūt /
iti kṛtaparirambhaṇe tvayi drāgativivaśā khalu rādhikā nililye // Nar_10,84.6

apagatavirahavyathāstadā tā rahasi vidhāya dadātha tattvabodham /
paramasukhacidātmako'hamātmetyudayatu vaḥ sphuṭameva cetasīti // Nar_10,84.7

sukharasaparimiśrito viyogaḥ kimapi purābhavaduddhavopadeśaiḥ /
samabhavadamutaḥ paraṃ tu tāsāṃ paramasukaikyamayī bhavadvicintā // Nar_10,84.8

munivaranivahaistavātha pitrā duritaśamāya śubhāni pṛcchyamānaiḥ /
tvayi sati kimidaṃ śubhāntarairityuruhasitairapi yājitastadāsau // Nar_10,84.9

sumahati yajane vitāyamāne pramuditamitrajane sahaiva gopāḥ /
yadujanamahitāstrimāsamātraṃ bhavadanuṣaṅgarasaṃ pureva bhejuḥ // Nar_10,84.10

vyapagamasamaye sametya rādhāṃ dṛḍhamupagūhya nirīkṣya vītakhedām /
pramuditahṛdayaḥ puraṃ prayātaḥ pavanapureśvara! pāhi māṃ gadebhyaḥ // Nar_10,84.11

tato magadhabhūmṛtā ciranirodhasaṃkleśitaṃ
śatāṣṭakayutāyutadvitayamīśa! bhūmībhṛtām /
anāthaśaraṇāya te kamapi pūruṣaṃ prāhiṇo-
dayācata sa māgadhakṣapaṇameva kiṃ bhūyasā // Nar_10,85.1

yiyāsurabhimāgadhaṃ tadanu nāradodīritād
yudhiṣṭhiramakhodyamādubhayakāryaparyākulaḥ /
viruddhajayino'dhvarādubhayasiddhirityuddhave
śaśaṃsuṣi nijaiḥ samaṃ puramiyetha yaudhiṣṭhirīm // Nar_10,85.2

aśeṣadayitāyute tvayi samāgate dharmajo
vijitya sahajairmahīṃ bhavadapāṅgasaṃvardhitaiḥ /
śriyaṃ nirupamāṃ vahannahaha bhaktadāsāyitaṃ
bhavantamayi! māgadhe prahitavān sabhīmārjunam // Nar_10,85.3

girivrajapuraṃ gatāstadanu deva! yūyaṃ trayo
yayāca samarotsavaṃ dvijamiṣeṇa taṃ māgadham /
apūrṇasukṛtaṃ tvamuṃ pavanajena saṃgrāmayan
nirīkṣya saha jiṣṇunā tvamapi rājayudhvā sthitaḥ // Nar_10,85.4

aśāntasamaroddhataṃ viṭapapāṭanāsaṃjñayā
nipātya jarasaḥ sutaṃ pavanajena niṣpāṭitam /
vimucya nṛpatīn mudā samanugṛhya bhaktiṃ parāṃ
dideśitha gataspṛhānapi ca dharmaguptyai bhuvaḥ // Nar_10,85.5

pracakruṣi yudhiṣṭhire tadanu rājasūyādhvaraṃ
prasannabhṛtakībhavatsakalarājakavyākulam /
tvamapyayi jagatpate! dvijapadāvanejādikaṃ
cakartha kimu kathyate nṛpavarasya bhāgyonnatiḥ // Nar_10,85.6

tataḥ savanakarmaṇi pravaramagryapūjāvidhiṃ
vicārya sahadevavāganugataḥ sa dharmātmajaḥ /
vyadhatta bhavate mudā sadasi viśvabhūtātmane
tadā sasuramānuṣaṃ bhavanameva tṛptiḥ dadhau // Nar_10,85.7

tataḥ sapadi cedipo muninṛpeṣu tiṣṭhatsvaho
sabhājayati ko jaḍaḥ paśupadurdurūṭaṃ vaṭum /
iti tvayi sa durvacovitatimudvamannāsanā-
dudāpatadudāyudhaḥ samapatannamuṃ pāṇḍavāḥ // Nar_10,85.8

nivārya nijapakṣagānabhimukhasya vidveṣiṇas-
tvameva jahiṣe śiro danujadāriṇā svāriṇā /
janustritayalabdhayā satatacintayā śuddhadhīs-
tvayā sa paramekatāmadhṛta yogināṃ durlabhām // Nar_10,85.9

tataḥ sumāhito tvayā kratuvare nirūḍhe jano
yayau jayati dharmajo jayati kṛṣṇa ityālapan /
khalaḥ sa tu suyodhano dhutamanāḥ sapatnaśriyā
mayārpitasabhāmukhe sthalajalabhramādabhramīt // Nar_10,85.10

tadā hasitamutthitaṃ drupadandanābhīmayo-
rapāṅgakalayā vibho! kimapi tāvadujjṛmbhayan /
dharābharanirākṛtau sapadi nāma bījaṃ vapan
janārdana! marutpurīnilaya! pāhi māmāmayāt // Nar_10,85.11

sālvo bhaiṣmīvivāhe yadubalavijitaścandracūḍād vimānaṃ
vindan saubhaṃ sa māyī tvayi vasati kurūṃstvatpurīmabhyabhāṅkṣīt /
pradyumnastaṃ nirundhannakhilayadubhaṭairnyagrahīdugravīryaṃ
tasyāmātyaṃ dyumantaṃ vyajani ca samaraḥ saptaviṃśatyahāntam // Nar_10,86.1

tāvat tvaṃ rāmaśālī tvaritamupagataḥ khaṇḍitaprāyasainyaṃ
saubheśaṃ taṃ nyarundhāḥ sa ca kila gadayā śārṅgamabhraṃśayat te /
māyātātaṃ vyahiṃsīdapi tava puratastat tvayāpi kṣaṇārdhaṃ
nājñāyītyāhureke tadidamavamataṃ vyāsa eva nyaṣedhīt // Nar_10,86.2

kṣiptvā saubhaṃ gadācūrṇitamudakanidhau maṅkṣu sālve'pi cakre-
ṇotkṛtte dantavaktraḥ prasabhamabhipatannabhyamuñcad gadāṃ te /
kaumodakyā hato'sāvapi sukṛtanidhiścaidyavat prāpadaikyaṃ
sarveṣāmeṣa pūrvaṃ tvayi dhṛtamanasāṃ mokṣaṇārtho'vatāraḥ // Nar_10,86.3

tvayyāyāte'tha jāte kila kurusadasi dyūtake saṃyatāyāḥ
krandantyā yājñasenyāḥ sakaruṇamakṛthāścelamālāmanantām /
annāntaprāptaśarvāṃśajamunicakitadraupadīcintito'tha
prāptaḥ śākānnamaśnan munigaṇamakṛthāstṛptimantaṃ vanānte // Nar_10,86.4

yuddhodyoge'tha mantre milati sati vṛtaḥ phalgunena tvamekaḥ
kauravye dattasainyaḥ karipuramagamo dūtyakṛt pāṇḍavārtham /
mīṣmadroṇādimānye tava khalu vacane dhikkṛte kauraveṇa
vyāvṛṇvan viśvarūpaṃ munisadasi purīṃ kṣobhayitvāgato'bhūḥ // Nar_10,86.5

jiṣṇostvaṃ kṛṣṇa! sūtaḥ khalu samaramukhe bandhughāte dayāluṃ
khinnaṃ taṃ vīkṣya vīraṃ kimidamayi sakhe! nitya eko'yamātmā /
ko vadhyaḥ ko'tra hantā tadiha vadhabhiyaṃ projjhya mayyarpitātmā
dharmyaṃ yuddhaṃ careti prakṛtimanayathā darśayan viśvarūpam // Nar_10,86.6

bhaktottaṃse'tha bhīṣme tava dharaṇibharakṣepakṛtyaikasakte
nityaṃ nityaṃ vibhindatyavanibhṛdayutaṃ prāptasāde ca pārthe /
niśśastratvapratijñāṃ vijahadarivaraṃ dhārayan krodhaśālī-
vādhāvan prāñjaliṃ taṃ nataśirasamatho vīkṣya modādapāgāḥ // Nar_10,86.7

yuddhe droṇasya hastisthiraraṇabhagadatteritaṃ vaiṣṇavāstraṃ
vakṣasyādhatta cakrasthagitaravimahāḥ prārdayan sindhurājam /
nāgāstre karṇamukte kṣitimavanamayan kevalaṃ kṛttamauliṃ
tatre tatrāpi pārthaṃ kimiva na hi bhavān pāṇḍavānāmakārṣīt // Nar_10,86.8

yuddhādau tīrthagāmi sa khalu haladharo naimiśakṣetramṛccha-
nnapratyutthāyisūtakṣayakṛdatha sutaṃ tatpade kalpayitvā /
yajñaghnaṃ balvalaṃ parvaṇi paridalayam snātatīrtho raṇānte
samprāpto bhīmaduryodhanaraṇamaśamaṃ vīkṣya yātaḥ purīṃ te // Nar_10,86.9

saṃsuptadraupadeyakṣapaṇahatadhiyaṃ drauṇimetya tvaduktyā
tanmuktaṃ brāhmamastraṃ samahṛta vijayo mauliratnaṃ ca jahe /
ucchittyai pāṇḍavānāṃ punarapi ca viśatyuttarāgarbhamastre
rakṣannaṅguṣṭhamātraḥ kila jaṭharamagāścakrapāṇirvibho! tvam // Nar_10,86.10

dharmaughaṃ dharmasūnorabhidadhadakhilaṃ chandamṛtyuḥ sa bhīṣmas-
tvāṃ paśyan bhaktibhūmnaiva hi sapadi yayau niṣkalabrahmabhūyam /
saṃyājyāthāśvamedhaistribhiratimahitairdharmajaṃ pūrṇakāmaṃ
samprāpto dvārakāṃ tvaṃ pavanapurapate! pāhi māṃ sarvarogāt // Nar_10,86.11

kucelanāmā bhavataḥ satīrthyatāṃ gataḥ sa sāndīpanimandire dvijaḥ /
tvadekarāgeṇa dhanādiniḥspṛho dināni ninye praśamī gṛhāśramī // Nar_10,87.1

samānaśīlāpi tadāyavallabhā tathaiva no cittahayaṃ sameyusī /
kadācidūce bata vṛttilabdhaye ramāpatiḥ kiṃ na sakhā niṣevyate // Nar_10,87.2

itīrito'yaṃ priyayā kṣudhārtayā jugupsamāno'pi dhane madāvahe /
tadā tvadālokanakautukād yayau vahan paṭānte pṛthukānupāyanam // Nar_10,87.3

gato'yamāścaryamayīṃ bhavatpūrīṃ gṛheṣu śaibyābhavanaṃ sameyivān /
praviśya vaikuṇṭhamivāpa nirvṛtiṃ tavātisambhāvanayā tu kiṃ punaḥ // Nar_10,87.4

prapūjitaṃ taṃ priyayā ca vījitaṃ kare gṛhītvākathayaḥ purā kṛtam /
yadindhanārthaṃ gurudāracoditairapartuvarṣaṃ tadamarṣi kānane // Nar_10,87.5

trapājuṣo'smāt pṛthukaṃ balādatha pragṛhya muṣṭau sakṛdāśite tvayā /
kṛtaṃ kṛtaṃ nanviyateti sambhramād ramā kilopetya karaṃ rurodha te // Nar_10,87.6

bhakteṣu bhaktena sa mānitastvayā purīṃ vasannekaniśāṃ mahāsukham /
batāparedyurdraviṇaṃ vinā yayau vicitrarūpastava khalvanugrahaḥ // Nar_10,87.7

yadi hyayāciṣyamadāsyadacyuto vadāmi bhāryāṃ kimiti vrajannasau /
tvaduktilīlāsmitamagnadhīḥ punaḥ kramādapaśyanmaṇidīpramālayam // Nar_10,87.8

kiṃ mārgavibhraṃśa iti bhraman kṣaṇaṃ gṛhaṃ praviṣṭaḥ sa dadarśa vallabhām /
sakhīparītāṃ maṇihemabhūṣitāṃ bubodha ca tvatkaruṇāṃ mahādbhutām // Nar_10,87.9

sa ratnaśālāsu vasannapi svayaṃ samunnamadbhaktibharo'mṛtaṃ yayau /
tvamevamāpūritabhaktavāñchito marutpurādhīśa! harasva me gadān // Nar_10,87.10

prāgevācāryaputrāhṛtiniśamanayā svīyaṣaṭsūnuvīkṣāṃ
kāṅkṣantyā māturukatyā sutalabhuvi baliṃ prāpya tenārcitastvam /
dhātuḥ śāpāddhiraṇyānvitakaśipubhavān śaurijān kaṃsabhagnā-
nānīyainān pradarśya svapadamanayathāḥ pūrvaputrān marīceḥ // Nar_10,88.1

śrutadeva iti śrutaṃ dvijendraṃ bahulāśvaṃ nṛpatiṃ ca bhaktipūrṇam /
yugapat tvamanugrahītukāmo mithilāṃ prāpitha tāpasaiḥ sametaḥ // Nar_10,88.2

gacchan dvimūrtirubhayoryugapanniketa-
mekena bhūrivibhavairvihitopacāraḥ /
anyena taddinabhṛtaiśca phalaudanādyais-
tulyaṃ praseditha dadātha ca muktimābhyām // Nar_10,88.3

bhūyo'tha dvāravatyāṃ dvijatanayamṛtiṃ tatpralāpānapi tvaṃ
ko vā daivaṃ nirundhyāditi kila kathayan viśvavoḍhāpyasoḍhāḥ /
jiṣṇorgarvaṃ vinetuṃ tvayi manujadhiyā kuṇṭhitāṃ cāsya buddhiṃ
tattvārūḍhāṃ vidhātuṃ paramatamapadaprekṣaṇeneti manye // Nar_10,88.4

naṣṭā aṣṭāsya putrāḥ punarapi tava tūpekṣayā kaṣṭavādaḥ
spaṣṭo jāto janānāmatha tadavasare dvārakāmāra pārthaḥ /
maitryā tatroṣito'sau navamasutabhṛtau vipravaryaprarodaṃ
śrutvā cakre pratijñāmanupahṛtasutaḥ sannivekṣye kṛśānum // Nar_10,88.5

mānī sa tvāmapṛṣṭvā dvijanilayagato bāṇajālairmahāstrai
rundhānaḥ sūtigehaṃ punarapi sahasā dṛṣṭanaṣṭe kumāre /
yāmyāmaindrīṃtathāyāḥ suravaranagarīrvidyayāsādya sadyo
moghodyogaḥ patiṣyan hutabhuji bhavatā sasmitaṃ vārito'bhūt // Nar_10,88.6

sārdhaṃ tena pratīcīṃ diśamatijavinā syandanenābhiyāto
lokālokaṃ vyatītastimirabharamatho cakradhāmnā nirundhan /
cakrāṃśukliṣṭadṛṣṭiṃ sthitamatha vijayaṃ paśya paśyeti vārāṃ
pāre tvaṃ prādadaśaḥ kimapi hi tamasāṃ dūradūraṃ padaṃ te // Nar_10,88.7

tatrāsīnaṃ bhujaṅgādhipaśayanatale divyabhūṣāyudhādyai-
rāvītaṃ pītacelaṃ pratinavajaladaśyāmalaṃ śrīmadaṅgam /
mūrtīnāmīśitāraṃ paramiha tisṛṇāmekamarthaṃ śrutīnāṃ
tvāmeva tvaṃ parātman! priyasakhasahito nemitha kṣemarūpam // Nar_10,88.8

yuvāṃ māmevadvāvadhikavivṛtāntarhitatayā
vibhinnau sundraṣṭuṃ svayamahamahārṣaṃ dvijasutān /
nayetaṃ drāgenāniti khalu vitīrṇān punaramūn
dvijāyādāyādāḥ praṇutamahimā pāṇḍujanuṣā // Nar_10,88.9

evaṃ nānāvihārairjagadabhiramayan vṛṣṇivaṃśaṃ prapuṣṇa-
nnījāno yajñabhaidairatulavihṛtibhiḥ prīṇayanneṇanetrāḥ /
bhūbhārakṣepadambhāt padakamalajuṣāṃ mokṣaṇāyāvatīrṇaḥ
pūrṇaṃ brahmaiva sākṣād yaduṣu manujatārūṣitastvaṃ vyalāsīḥ // Nar_10,88.10

prāyeṇa dvāravatyāmavṛtadayi tadī nāradastvadrasārdras-
tasmāllebhe kadācit khalu sukṛtanidhistvatpitā tattvabodham /
bhaktānāmagrayāyī sa ca khalu matimānuddhavastvatta eva
prāpto vijñānasāraṃ sa kila janahitāyādhunāste vadaryām // Nar_10,88.11

so'yaṃ kṛṣṇāvatāro jayati tava vibho! yatra sauhārdabhīti-
snehadveṣānurāgaprabhṛtibhiratulairaśramairyogabhedaiḥ /
ārtiṃ tīrvā samastāmamṛtapadamaguḥ sarvataḥ sarvalokāḥ
sa tvaṃ viśvārtiśāntyai pavanapurapate! bhaktipūrtyai ca bhūyāḥ // Nar_10,88.12

ramājāne! jāne yadiha tava bhakteṣu vibhavo
na sampadyaḥ sadyastadiha madakṛttvādaśaminām /
praśāntiṃ kṛtvaiva pradiśasi tataḥ kāmamakhilaṃ
praśānteṣu kṣipraṃ na khalu bhavadīye cyutikathā // Nar_10,89.1

sadyaḥprasādaruṣitān vidhiśaṅkarādīn
kacid vibho! nijaguṇānuguṇaṃ bhajantaḥ /
bhraṣṭā bhavanti bata kaṣṭamadīrghadṛṣṭyā
spaṣṭaṃ vṛkāsara udāharaṇaṃ kilāsmin // Nar_10,89.2

śakunijaḥ sa hi nāradamekadā tvaritatoṣṣamapṛcchadadhīśvaram /
sa ca dideśa girīśamupāsituṃ na tu bhavantamabandhumasādhuṣu // Nar_10,89.3

tapastaptv ghoraṃ sa khalu kupitaḥ saptamadine
śiraśchittvā sadyaḥ puraharamupasthāpya purataḥ /
atikṣudraṃ raudraṃ śirasi karadānena nidhanaṃ
jagannāthād vavre bhavati vimukhānāṃ kva śubhadhūḥ // Nar_10,89.4

moktāraṃ bandhamukto hariṇapatiriva prādravat so'tha rudraṃ
daityād bhītyā sma devo diśi diśi valate pṛṣṭhato dattadṛṣṭiḥ /
tūṣṇīke sarvaloke tava padamadhirokṣyantamudvīkṣya śarvaṃ
dūrādevāgratastvaṃ paṭuvaṭuvapuṣā tasthiṣe dānavāya // Nar_10,89.5

bhadraṃ te śākuneya! bhramasi kimadhunā tvaṃ piśācasya vācā
sandehaścenmaduktau tava kimu na karoṣyaṅgulīmaṅga! maulau /
itthaṃ tvadvākyamūḍhaḥ śirasi kṛtakaraḥ so'patacchinnapātaṃ
bhraṃśo hyevaṃ paropāsiturapi ca gatiḥ śūlino'pi tvameva // Nar_10,89.6

bhṛguṃ kila sarasvatīnikaṭavāsinastāpasā-
strimurtiṣu samādiśannadhikasattvatāṃ veditum /
ayaṃ punaranādarāduditaruddharoṣe vidhau
hare'pi ca jihiṃsiṣau girijayā dhṛte tvāmagāt // Nar_10,89.7

suptaṃ ramāṅkabhuvi paṅkajalocanaṃ tvāṃ
vipre vinighnati padena mudotthitastvam /
sarvaṃ kṣamasva munivarya! bhavet sadā me
tvatpādacihnamiha bhūṣaṇamityavādīḥ // Nar_10,89.8

niścitya te ca sudṛḍhaṃ tvayi baddhabhāvāḥ
sārasvatā munivarā dadhire vimokṣam /
tvāmevamacyuta! punaścyutidoṣahīnaṃ
sattvoccayaikatanumeva vayaṃ bhajāmaḥ // Nar_10,89.9

jagatsṛṣṭyādau tvāṃ nigamanivahairvandibhiriva
stutaṃ viṣṇo! saccitparamarasanirdvaitavapuṣam /
parātmānaṃ bhūman! paśupavinatābhāgyanivahaṃ
parītapaśrāntyai pavanapuravāsin! paribhaje // Nar_10,89.10

vṛkabhṛgusunimohinyambarīṣādivṛtte-
ṣvayi tava hi mahattvaṃ sarvaśarvādijaitram /
sthitamiha paramātman! niṣkalārvāgabhinnaṃ
kimapi yadavabhātaṃ taddhi rūpaṃ tavaiva // Nar_10,90.1

mūrtitrayeśvarasadāśivapañcakaṃ yat
prāhuḥ parātmavapureva sadāśivo'smin /
tatreśvarastu sa vikuṇṭhapadastvameva
tritvaṃ punarbhajasi satyapade tribhāge // Nar_10,90.2

tatrāpi sāttvikatanuṃ tava viṣṇumāhur-
dhātā tu sattvaviralo rajasaiva pūrṇaḥ /
satttvotkaṭatvamapi cāsti tamovikāra-
ceṣṭādikaṃ ca tava śaṅkaranāmni mūrtau // Nar_10,90.3

taṃ ca trimūrtyatigataṃ purapūruṣaṃ tvāṃ
śarvātmanāpi khalu sarvamayatvahetoḥ /
śaṃsantyupāsanaavidhau tadapi svatastu
tvadrūpamityatidṛḍhaṃ bahu naḥ pramāṇam // Nar_10,90.4

śrīśaṅkaro'pi bhagavān sakaleṣu tāvat
tvāmeva mānayati yo na hi pakṣapātī /
tvanniṣṭhameva sa hi nāmasahasrakādi
vyākhyad bhavatstutiparaśca gatiṃ gato'nte // Nar_10,90.5

mūrtitrayātigamuvāca ca mantraśāstras-
yādau kalāyasuṣamaṃ sakaleśvaraṃ tvām /
dhyānaṃ ca niṣkalamasau praṇave khalūktvā
tvāmeva tatra sakalaṃ nijagāda nānyam // Nar_10,90.6

samastasāre ca purāṇasaṃgrahe visaṃśayaṃ tvanmahimaiva varṇyate /
trimūrtiyuksatyapadatribhāgataḥ paraṃ padaṃ te kathitaṃ na śūlinaḥ // Nar_10,90.7

yad brāhmakalpa iha bhāgavatadvitīya-
skandhoditaṃ vapuranāvṛtamīśa! dhātre /
tasyaiva nāma hariśarvamukhaṃ jagāda
śrīmādhavaṃ śivaparo'pi purāṇasāre // Nar_10,90.8

ye svaprakṛtyanuguṇā giriśaṃ bhajante
teṣāṃ phalaṃ hi dṛḍhayaiva tadīyabhaktyā /
vyāso hi tena kṛtavānadhikārihetoḥ
skāndādikeṣu tava hānivaco'rthavādaiḥ // Nar_10,90.9

bhūtārthakīrtiranuvādaviruddhavādau
tredhārthavādagatayaḥ khalu rocanārthāḥ /
skāndādikeṣu bahavo'tra viruddhavādās-
tvattāmasatvaparibhūtyupaśikṣaṇādyāḥ // Nar_10,90.10

yatkiñcidapyaviduṣāpi vibho! mayoktaṃ
tanmantraśāstravacanādyabhidṛṣṭameva /
vyāsoktisāramayabhāgavatopagīta!
kleśān vidhūya kuru bhaktibharaṃ parātman! /// Nar_10,90.11

śrīkṛṣṇa! tvatpadopāsanamabhayatamaṃ baddhamithyārthadṛṣṭer-
martyasyārtasya manye vyapasarati bhayaṃ yena sarvātmaiva /
yattāvat tvatpraṇītāniha bhajanavidhīnāsthito mohamārge
dhāvannapyāvṛtākṣaḥ skhalati na kuhacid devadevākhilātman! // Nar_11,91.1

bhūman! kāyena vācā muhurapi manasā tvadbalapreritātmā
yadyat kurve samastaṃ tadiha paratare tvayyasāvarpayāmi /
jātyāpīha śvapākastvayi nihitamanaḥ karmavāgindriyārtha-
prāṇo viśvaṃ punīte na tu vimukhamanāstvatpadād vipravaryaḥ // Nar_11,91.2

bhītirnāma dvitīyād bhavati nanu manaḥkalpitaṃ ca dvitīyaṃ
tenaikyābhyāsaśīlo hṛdayamiha yathāśakti buddhyā nirundhyām /
māyāviddhe tu tasmin punarapi na tathā bhāti māyādhināthaṃ
tat tvāṃ bhaktyā mahatyā satatamanubhajannīśa! bhītiṃ vijahyām // Nar_11,91.3

bhakterutpattivṛddhī tava caraṇajuṣaṃ saṅgamenaiva puṃsā-
māsādye puṇyabhājāṃ śriya iva jagati śrīmatāṃ saṅgamena /
tatsaṅgo deva! bhūyānmama khalu satataṃ tanmukhādunmiṣaddhis-
tvanmāhātmyaprakārairbhavati ca sudṛḍhā bhaktiruddhūtapāpā // Nar_11,91.4

śreyomārgeṣu bhaktāvadhikabahumatirjanmakarmāṇi bhūyo
gāyan kṣemāṇi nāmānyapi tadubhayataḥ pradrutaṃ pradrutātmā /
udyaddhāsaḥ kadācit kuhācidapi rudan kvāpi garjan pragāya-
nnunmādīva pranṛtyannayi kuru karuṇāṃ lokabāhyaścareyam // Nar_11,91.5

bhūtānyetāni bhūtātmakamapi sakalaṃ pakṣimatsyān mṛgādīn
martyān mitrāṇi śatrūnapi yamitamatistvanmayānyānamāni /
tvatsevāyāṃ hi sidhyenmama tava kṛpayā bhaktidārḍhyaṃ virāgas-
tvattattvasyāvabodho'pi ca bhuvanapate! yatnabhedaṃ vinaiva // Nar_11,91.6

no muhyan kṣuttṛḍādyairbhavasaraṇibhavaistvannilīnāśayatvā-
ccintāsātatyaśālī nimiṣalavamapi tvatpadādaprakampaḥ /
iṣṭāniṣṭeṣu tuṣṭivyasanavirahito māyikatvāvabodhā-
jjyotsnābhistvannakhendoradhikaśiśiritenātmanā sañcareyam // Nar_11,91.7

bhūteṣveṣu tvadaikyasmṛtisamadhigatau nādhikāro'dhunā cet
tvatprema tvatkamaitrī jaḍamatiṣu kṛpā dviṭsu bhūyādupekṣā /
ārcāyāṃ vā samarcākutukamurutaraśraddhayā vardhatāṃ me
tvatsaṃsevī tathāpi drutamupalabhate bhaktalokottamatvam // Nar_11,91.8

āvṛtya tvatsvarūpaṃ kṣitijalamarudādyātmanā vikṣipantī
jīvīn bhūyiṣṭhakarmāvalivivaśagatīn duḥkhajāle kṣipantī /
tvanmāyā mābhibhūnmāmayi bhuvanapate! kalpate tatpraśāntyai
tvatpāde bhaktirevetyavadadayi vibho! siddhayogī prabuddhaḥ // Nar_11,91.9

duḥkhānyālokya jantuṣvalamuditaviveko'hamācāryavaryā-
llabdhvā tvadrūpatattvaṃ guṇacaritakathādyudbhaktibhūmā /
māyāmenāṃ taritvā paramasukhamaye tvatpade moditāhe
tasyāyaṃ pūrvaraṅgaḥ pavanapurapate! nāśayāśeṣarogān // Nar_11,91.10

vaidaiḥ sarvāṇi karmāṇyaphalaparatayā varṇitānīti buddhvā
tāni tvayyarpitānyeva hi samanucaran yāni naiṣkarmyamīśa! /
mā bhūd vedairniṣiddhe kuhacidapi manaḥkarmavācāḥ pravṛttir-
durvarjaṃ cedavāptaṃ tadapi khalu bhavatyarpaye citprakāśe // Nar_11,92.1

yastvanyaḥ karmayomastava bhajanamayastatra cābhīṣṭamūrtiṃ
hṛdyāṃ sattvaikarūpāṃ dṛṣadi hṛdi mṛdi kvāpi vā bhāvayitvā /
puṣpairmandhairnivedyairapi ca viracitaiḥ śaktito bhaktipūtair-
nityaṃ varyāṃ saparyāṃ vidadhadayi vibho! tvatprasādaṃ bhajeyam // Nar_11,92.2

strīśūdrāstvatkathādiśravaṇavirahitā āsatāṃ te dayārhās-
tvatpādāsannayātān dvijakulajanuṣo hanta śocāmyaśāntān /
vṛttyarthaṃ te yajanto bahukathitamapi tvāmanākarṇayanto
dṛptā vidyābhijātyaiḥ kimu na vidadhate tādṛśaḥ mā kṛthā mām // Nar_11,92.3

papo'yaṃ kṛṣṇa! rāmetyabhilapati nijaṃ gūhituṃ diścāritraṃ
nirlajjasyāsya vācā bahutarakathanīyāni me vighnitāni /
bhrātā me vandhyaśīlo bhajati kila sadā viṣṇumitthaṃ budhāṃste
nindantyuccairhasanti tvayi nihitaratīṃstādṛśaṃ mā kṛthā mām // Nar_11,92.4

śvetacchāyaṃ kṛte tvāṃ munivaravapuṣaṃ prīṇayante tapobhi-
stretāyāṃ sruksruvādyaṅkitamaruṇatanuṃ yajñarūpaṃ yajante /
sevante tantramārgairvilasadarigadaṃ dvāpare śyāmalāṅgaṃ
nīlaṃ saṅkīrtanādyairiha kalisamaye mānuṣāstvāṃ bhajante // Nar_11,92.5

so'yaṃ kāleyakālo jayati muraripo! yatra saṅkīrtanādyair-
niryatnaireva mārgairakhilada! nacirāt tvatprasādaṃ bhajante /
jātāstretākṛtādāvapi hi kila kalau sambhavaṃ kāmayante
daivāt tatraiva jātān viṣayaviṣarasairmā vibho! vañcayāstmān // Nar_11,92.6

bhaktāstāvat kalau spurdramilabhuvi tato bhūriśastatra coccaiḥ
kāverīṃ tāmraparṇīman kila kṛtamālāṃ ca puṇyāṃ pratīcīm /
hā māmapyetadantarbhavamapi ca vibho! kiñcidañcidrasaṃ tva-
yyāśāpāśairnibadhya bhramaya na magavan! pūraya tvanniṣevām // Nar_11,92.7

dṛṣṭvā dharmadruhaṃ taṃ kalimapakaruṇaṃ prāṅ mahīkṣit parīkṣi-
ddhantuṃ vyākṛṣṭakhaḍgo'pi na vinihatavān sāravedī muṇāṃśāt /
tvatsevādyāśu sidhyedasadiha na tathā tvatpare caiṣa bhīrur-
yattu prāgeva rogādibhirapaharate tatra hā śikṣayainam // Nar_11,92.8

gaṅgā gītā ca gāyatryapi ca tulasikā gopikācandanaṃ tat
sālagrāmābhipūjā parapuruṣa! tathaikādaśī nāmavarṇāḥ /
etānyaṣṭāpyayatnānyayi kalisamaye tvatprasādapravṛddhyā
kṣipraṃ muktipradānītyabhidadhurṛṣayasteṣu māṃ sajjayethāḥ // Nar_11,92.9

devarṣīṇāṃ pit ṇāmapi na punarṛṇī kiṅgaro vā sa bhūman!
yo'sau sarvātmanā tvāṃ śaraṇamupagataḥ sarvakṛtyāni hitvā /
tasyotpannaṃ vikarmāpyakhilamapanudasyeva cittasthitastvaṃ
tanme papotthatāpān pavanapurapate! rundi bhaktiṃ praṇīyāḥ // Nar_11,92.10

bandhusnehaṃ vijahyāṃ tava hi karuṇayā tvayyupāveśitātmā
sarvaṃ tvaktvā careyaṃ sakalamapi jagad vīkṣya māyāvilāsam /
nānātvād bhṛāntijanyāt sati khalu guṇadoṣāvabodhe vidhirvā
vyāsedho vā kathaṃ tau tvayi nihitamatervītavaiṣamyabuddheḥ // Nar_11,93.1

kṣuttṛṣṇālopamātre satatakṛtadhiyo jantaghaḥ santyanantā-
stebhyo vijñānavattvāt puruṣa iha varastajjanirdurlabhaiva /
tatrāpyātmātmanaḥ syāt suhṛdapi ca ripuryastvayi nyastacetā-
stāpocchitterupāthaṃ smarati sa hi suhṛt svātmavairī tato'nyaḥ // Nar_11,93.2

tvatkāruṇye pravṛtte ka iva na hi gururlokavṛtte'pi bhūman!
sarvākrāntāpi bhūmirna hi calati tataḥ satkṣamāṃ śikṣayeyam /
gṛhṇīyāmīśa! tattadviṣayaparicate'pyaprasaktiṃ samīrād
vyāptatvaṃ cātmano me gaganaguruvaśād bhātu nirlepatā ca // Nar_11,93.3

svacchaḥ syāṃ pāvano'haṃ madhura udakavad vahnivanmā sma gṛhṇāṃ
sarvānnīno'pi doṣaṃ taruṣu tamiva māṃ sarvabhūteṣvaveyām /
puṣṭirnaṣṭiḥ kalānāṃṃ śaśina iva tanornātmano'stīti vidyāṃ
toyādivyastamārtaṇḍavadapi ca tanuṣvekatāṃ tvatprasādāt // Nar_11,93.4

snehād vyādhāstaputrapraṇayamṛtakapotīyito mā sma bhūvaṃ
prāptaṃ prāśnan saheya kṣudhamapi śayuvat sindhuvat syāmagādhaḥ /
mā paptaṃ yoṣidādau śikhini śalabhavad bhṛṅgavat sārabhāgī
bhūyāsaṃ kintu tadvad dhanacayanavaśānmāhamīśa! praneśam // Nar_11,93.5

mā badhyāsaṃ taruṇyā gaja iva vaśayā nārjayeyaṃ dhanaughaṃ
hartānyastaṃ hi mādhvīhara iva mṛgavanmā guhaṃ grāmyagītaiḥ /
nātyāsajjeya bhojye jhaṣa iva baḍiśe piṅgalāvannirāśaḥ
supyāṃ bhartavyayogāt kurara iva vibho! sāmiṣo'nyairna hanyai // Nar_11,93.6

varteya tyaktamānaḥ sukhamatiśiśuvannissahāyaścareyaṃ
kanyāyā ekaśeṣo valaya iva vibho! varjitānyonyaghoṣaḥ /
tvaccitto nāvabudhyai paramiṣukṛdiva kṣmābhṛdāyānaghoṣaṃ
geheṣvanyapraṇīteṣvahiriva nivasānyundurormandireṣu // Nar_11,93.7

tvayyeva tvatkṛtaṃ tvaṃ kṣapayasi jagadityūrṇanābhāt pratīyāṃ
tvaccintā tvatsvarūpaṃ kuruta iti dṛḍhaṃ śikṣeye peśakārāt /
viḍbhasmātmā ca dehi bhavati guruvaro yo vivekaṃ viraktiṃ
dhatte sañcintyamāno mama tu bahurujāpīḍito'yaṃ viśeṣāt // Nar_11,93.8

hī hī me dehamohaṃ tyaja pavanapurādhīśa! yatpremahetor-
gehe citte kalatrādiṣu ca vivāśitāstvatpadaṃ vismaranti /
so'yaṃ vahneḥ śuno vā paramiha parataḥ sāmprataḥ cākṣikarṇa-
tvagjihvādyā vikarṣantyavaśamata itaḥ ko'pi na tvatpadābje // Nar_11,93.9

durvāro dehamoho yadi punaradhunā tarhi niśśeṣarogān
hṛtvā bhaktiṃ dradhiṣṭhāṃ kuru tava padapaṅkeruhe paṅkajākṣa! /
nūnaḥ nānābhavānte samadhigatamimaṃ muktidaṃ vipradehaṃ
kṣudre hā hanta mā mā kṣipa viṣayarase pāhi māṃ māruteśa! // Nar_11,93.10

nānātvasthaulyakārśyādi tu guṇajavapussaṅgato'dhyāsitaṃ te
vahnerdāruprabhedeṣviva mahadaṇutādīptatāśāntatādi // Nar_11,94.1

ācāryākhyādharasthāraṇisamanumilacchiṣyarūpottarāre-
ṇyāvedhodbhāsitena sphuṭataraparibodhāgninā dahyamāne /
karmālīvāsanātatkṛtatanubhuvanabhrāntikāntārapūre
dāhyābhāvane vidyāśikhini ca virate tvanmayī khalvavasthā // Nar_11,94.2

evaṃ tvatprāptito'nyo nahi khalu nikhilakleśahānerupāyo
naikāntātyantikāste kṛṣivadagadaṣāḍguṇyaṣaṭkarmayogāḥ /
durvaikalyairakalyā api nigamapathāstatphalānyapyavāptā
mattāstvāṃ vismarantaḥ prasajati patane yāntyanantān viṣādān // Nar_11,94.3

tvallokādanyalokaḥ kva nu bhayarahito yat parārdhadvayānte
tvadbhītaḥ sapyaloke'pi na sukhavasatiḥ padmabhūḥ padmanābhaḥ! /
evambhāve tvadharmārjitabahutamasāṃ kā kathā nārakāṇāṃ
tanme tvaṃ chindhi bandhaṃ varada! kṛpaṇabandho! kṛpāpūrasindho! // Nar_11,94.4

yāthārthyāt tvanmasyaiva hi mama na vibho! vastuto bandhamokṣau
māyāvidyātanubhyāṃ tava tu viracitau svapnabodhopamau tau /
baddhe jīvadvimuktiṃ gatavati ca bhidā tāvatī tāvedeko
bhuṅkte dehadrumastho viṣayaphalarasān nāparo nirvyathātmā // Nar_11,94.5

jīvanmuktatvamevaṃvidhamiti vacasā kiṃ phalaṃ dūradūre
tannāmāśuddhabuddherna ca laghu manasaḥ śodhanaṃ bhaktito'nyat /
tanme viṣṇo! kṛṣīṣṭhāstvayi kṛtasakalaprārpaṇaṃ bhaktibhāraṃ
yena syāṃ maṅkṣu kiñcidguruvacanamilattvatprabodhastvadātmā // Nar_11,94.6

śabdabrahmaṇyapīha prayatitamanasastvāṃ na jānanti kecit
kaṣṭaṃ vandhyaśramāste cirataramiha gāṃ bibhrate niṣprasūtim /
yasyāḥ viśvābhirāmāḥ sakalamalaaharā divyalīlāvatārāḥ
saccitsāndraṃ ca rūpaṃ tava na nigaditaṃ tāṃ na vācaṃ bhriyāsam // Nar_11,94.7

yo yāvān yādṛśo vā tvamiti kimapi naivāvagacchāmi bhūma-
nnevañcānanyabhāvastvadanubhajanamevādriye caidyavairin! /
tvalliṅgānāṃ tvadaṅghripriyajanasadasāṃ darśanasparśanādir-
bhayānme tvatprapūjānatinutiguṇakarmānukīrtyādaro'pi // Nar_11,94.8

yadyallabhyeta tattat tava samupahṛtaṃ deva! dāso'smi te'haṃ
tvadgehonmārjanādyaṃ bhavatu mama muhuḥ karma nirmāyameva /
sūryāgnibrāhmaṇātmādisu lasitacaturbāhumārādhaye tvāṃ
tvatpremārdratvarūpo mama satatamabhiṣyandatāṃ bhaktiyogaḥ // Nar_11,94.9

ekyaṃ te dānohimavrataniyamatapassāṅkhyayogairdurāpaṃ
tvatsaṅgenaiva gopyaḥ kila sukṛtitamāḥ prāpurānandasāndram /
bhakteṣvanyeṣu bhūyassvapi bahumanuṣe bhaktimeva tvamāsāṃ
tanme tvadbhaktimeva draḍhaya hara gadān kṛṣṇa! vātālayeśa! // Nar_11,94.10

ādau hairaṇyagabhīṃ tanumavikalajīvātmikāmāsthitastvaṃ
jīvatvaṃ prāpya māyāguṇagaṇakhacito vartase viśvayone! /
tatrodvṛddhena sattvena tu gaṇayugalaṃ bhaktibhāvaṃ gatena-
cchitvā sattvaṃ ca hitvā punaranupahito vartitāhe tvameva // Nar_11,95.1

sattvonmeṣāt kadācit khalu viṣayarase doṣabodhe'pi bhūman!
bhūyo'pyeṣu pravṛttiḥ satamasi rajasi proddhate durnivārā /
cittaṃ tāvad guṇāśca grathitamiha mithastāni sarvāṇi roddhuṃ
turye tvayyekabhaktiḥ śaraṇamiti bhavān haṃsārūpī nyagādīt // Nar_11,95.2

santi śreyāṃsi bhūyāṃsyapi rucibhidayā karmiṇāṃ nirmitāni
kṣudrānandāśca sāntā bahuvidhagatayaḥ kṛṣṇa! tebhyo bhaveyuḥ /
tvaṃ cācakhyātha sakhye nanu mahitatamāṃ śreyasāṃ bhaktimekāṃ
tvadbhaktyānandatulyaḥ khalu viṣayajuṣāṃ sammadaḥ kena vā syāt // Nar_11,95.3

tvadbhaktyā tuṣṭabuddheḥ sukhamiha carato vicyutāśasya cāśāḥ
sarvāḥ syuḥ saukhyamayyaḥ salilakuharagasyeva toyaikamayyaḥ /
so'yaṃ khalvindralokaṃ kamalajabhavanaṃ yogasiddhīśca hṛdyā
nākāṅkṣatyetadāstāṃ svayamanupatite mokṣasaukhye'pyanīhaḥ // Nar_11,95.4

tvadbhakto bādhyamāno'pi ca viṣayarasairindriyāśāntihetor-
bhaktyaivākramyamāṇaiḥ punarapi khalu tairdurbalairnābhijayyaḥ /
saptārcirdīpitārcirdahati kila yathā bhūridāruprapañcaṃ
tvadbhaktyoghe tathaiva pradahati duritaṃ durmadaḥ kvendriyāṇām // Nar_11,95.5

cittārdrībhāvavamuccairvapuṣi ca pulakaṃ harṣabāṣyaṃ ca hitvā
cittaṃ śudhyet kathaṃ vā kimu bahutapasā vidyayā vītabhakteḥ /
tvadgāthāsvādasiddhāñjanasatatamarīmṛjyamāno'yamātmā
cakṣurvat tattvasūkṣmaṃ bhajati na tu tathābhyastayā tarkakoṭyā // Nar_11,95.6

dhyānaṃ te śīlayeyaṃ samatanusukhabaddhāsano nāsikāgra-
nyastākṣaḥ pūrakādyairjitapavanapathaścittapadmaṃ tvavāñcam /
ūrdhvāgraṃ bhavayitvā ravividhuśikhinaḥ saṃvicintyopariṣṭāt
tatrasthaṃ bhāvaye tvāṃ sajalajaladharaśyāmalaṃ komalāṅgam // Nar_11,95.7

ānīlaślakṣṇakeśaṃ jvalitamakarasatkuṇḍalaṃ mandahāsa-
syandārdraṃ kaustubhaśrīparigatavanamāloruhārābhirāmam /
śrīvatsāṅkaṃ subāhuṃ mṛdulasadudaraṃ kāñcanacchāyacelaṃ
cārusnigdhorumambhoruhalalitapadaṃ bhāvayeyaṃ bhavantam // Nar_11,95.8

sarvāṅgeṣvaṅga! raṅgatkutukamatimuhurdhārayannīśa! cittaṃ
tatrāpyekatra yuñje vadanasarasije sundare mandahāse /
tatrālīnaṃ tu cetaḥ paramasukhacidadvaitarūpe vitanva-
nnanyanno cintayeyaṃ muhuriti samupārūḍhayogo bhaveyam // Nar_11,95.9

itthaṃ tvaddhyānayoge sati punaraṇimādyaṣṭasaṃsiddhayastā
dūraśrutyādayo'pi hyahamahamikayā sampateyurmurāre! /
tvatsamprāptau vilambāvahamakhimidaṃ nādriye kāmaye'haṃ
tvāmevānandapūrṇaṃ pavanapurapate! pāhi māṃ sarvatāpāt // Nar_11,95.10

tvaṃ hi brahmaiva sākṣāt paramurumahimannakṣarāṇāmakāra-
stāro mantreṣu rājñāṃ manurasi muniṣu tvaṃ bhṛgurnārado'pi /
prahlādo dānavānāṃ paśuṣu ca surabhiḥ pakṣiṇāṃ vainateyo
nāgānāmasyanantaḥ surasaridapi ca srotasāṃ viśvamūrte! // Nar_11,96.1

brahmaṇyānāṃ balistvaṃ kratuṣu ca japayajño'so vīreṣu pārtho
bhaktānāmuddhavastvaṃ balamasi balināṃ dhāma tejasvināṃ tvam /
nāstyantastvadvibhūtervikasadatiśayaṃ vastu sarvaṃ tvameva
tvaṃ jīvastvaṃ pradhānaṃ yadiha bhavadṛte tanna kiñcit prapañce // Nar_11,96.2

dharmaṃ varṇāśramāṇāṃ śrutipathavihitaṃ tvatparatvena bhaktyā
kurvanto'ntarvirāge vikasati śanakaiḥ santyajanto labhante /
sattāsphūrtipriyatvātmakamakhilapadārtheṣu bhinneṣvabhinnaṃ
nirmūlaṃ viśvamūlaṃ paramamahamiti tvadvibodhaṃ viśuddham // Nar_11,96.3

jñānaṃ karmāpi bhaktistritayamiha bhavatprāpakaṃ tatra tāvad
nirviṇṇānāmaśeṣe viṣaya iha bhaved jñānayoge'dhikāraḥ /
saktānāṃ karmayogastvayi hi vinihito ye tu nātyantasaktā
nāpyatyantaṃ viraktāstvayi ca dhṛtarasā bhaktiyogo hyamīṣām // Nar_11,96.4

jñānaṃ tvadbhaktatāṃ vā laghu sukṛtavaśānmartyaloke labhante
tasmāt tatraiva janma spṛhayati bhagavan! nākago nārako vā /
āviṣṭaṃ māṃ tu daivād bhavajalanidhipotāyite martyadehe
tvaṃ kṛtvā karṇadhāraṃ gurumanuguṇavātāyitastārayethāḥ // Nar_11,96.5

avyaktaṃ mārgayantaḥ śrutibhirapi nayaiḥ kevalajñānalubdhāḥ
kliśyante'tīva siddhiṃ bahutarajanuṣāmanta evāpnuvanti /
durasthaḥ karmayogo'pi ca paramaphale nanvayaṃ bhaktiyoga-
stvāmūlādeva hṛdyastvaritamayi! bhavatprāpako vardhatāṃ me // Nar_11,96.6

jñānāyaivātiyatnaṃ munirapavadate brahmatattvaṃ tu śṛṇvan
gāḍhaṃ tvatpādabhaktiṃ śaraṇamayati yastasya muktiḥ karāgre /
tvaddhyāne'pīha tulyā punarasukaratā cittacāñcalyaheto-
rabhyāsādāśu śakyaṃ vaśayituṃ tvatkṛpācārutābhyām // Nar_11,96.7

nirviṇṇaḥ karmamārge khalu viṣamatame tvatkathādau ca gāḍhaṃ
jātaśraddho'pi kāmānayi bhuvanapate! naiva śaknomi hātum /
tad bhūyo niścayena tvayi nihitamanā doṣabuddhyā bhajaṃstān
puṣṇīyāṃ bhaktimeva tvayi hṛdayagate maṅkṣu naṅkṣyanti saṅgāḥ // Nar_11,96.8

kaścit kleśārjitārthakṣayavimalamatirnudyamāno janaudhaiḥ
prāgevaṃ prāhi vipro na khalu mama janaḥ kālakarmagrahā vā /
ceto me duḥkhahetustadiha guṇagaṇaṃ bhāvayat sarvakārī-
tyuktvā śānto gatastvāṃ mama ca kuru vibho! tādṛśīṃ cittaśāntim // Nar_11,96.9

elaḥ prāgurvaśīṃ pratyativivaśamanāḥ sevamānaściraṃ tāṃ
gāḍhaṃ nirvidya bhūyo yuvatisukhamidaṃ kṣudrameveti gāyan /
tvadbhaktiṃ prāpya pūrṇaḥ sukhataramacarat tadvaduddhūya saṅgaṃ
bhaktottaṃsaṃ kriyā māṃ pavanapurapate! hanta me rundhirogān // Nar_11,96.10

traiguṇyād bhinnarūpaṃ bhavati hi bhuvane hīnamadhyottamaṃ ya-
jñānaṃ śraddhā ca kartā vasatirapi sukhaṃ karma cāhārabhedāḥ /
tvatkṣetratvanniṣevādi tu yadiha punastvatparaṃ tattu sarvaṃ
prāhurnairguṇyaniṣṭhaṃ tadanubhajanato maṅkṣu siddho bhaveyam // Nar_11,97.1

tvayyeva nyastacittaḥ sukhamayi vicaran sarvaceṣṭāstvadarthaṃ
tvadbhaktaiḥ sevyamānānapi caritacarānāśrayan puṃṇyadeśān /
dasyau vipre gṛhādiṣvapi ca samamatirmucyamānāvamāna-
spardhāsūyādidoṣaḥ satatamakhilabhūteṣu sampūjaye tvām // Nar_11,97.2

tvadbhāvo yāvadeṣu sphurati na viśadaṃ tāvadevaṃ hyupāstiṃ
kurvannaikātmyabodhe jhaṭiti vikasati tvanmayo'haṃ careyam /
tvaddharmasyāsya tāvat kimapi na bhagavan! prastutasya praṇāśa-
stasmāt sarvātmanaiva pradiśa mama vibho! bhaktimārgaṃ manojham // Nar_11,97.3

taṃ cainaṃ bhaktiyogaṃ draḍhayitumayi! me sādhyamārogyamāyur-
diṣṭyā tatrāpi sevyaṃ tava caraṇamaho bheṣajāyeva dugdham /
mārkaṇḍeyo hi pūrvaṃ gaṇakanigaditadvādaśābdāyuruccaiḥ
sevitvā vatsaraṃ tvāṃ tava bhaṭanivahairdrāvayāmāsa mṛtyum // Nar_11,97.4

mārkaṇḍeyaścirāyuḥ sa khalu punarapi tvatparaḥ puṣpabhadrā-
tīre ninye tapasyannatulasukharatiḥ ṣaṭ tu manvantarāṇi /
devendraḥ saptamastaṃ surayuvatimarunmanmathairmohayiṣyan
yogoṣmapluṣyamāṇairna tu punaraśakat tvajjanaṃ nirjayet kaḥ // Nar_12,97.5

prītyā nārāyaṇākhyastvamatha narasakhaḥ prāptavānasya pārśvaṃ
tuṣṭyā toṣṭūyamānaḥ sa tu vividhavarairlobhito nānumene /
draṣṭuṃ māyāṃ tvadīyāṃ kila punaravṛṇod bhaktitṛptāntarātmā
māyāduḥkhānabhijñastadapi mṛgayate nūnamāścaryahetoḥ // Nar_12,97.6

yāte tvayyāśu vātākulajaladagalattotapūrṇātighūrṇa-
tsaptārṇorāśimagne jagati sa tu jale sambhraman varṣakoṭīḥ /
dīnaḥ praikṣiṣṭa dūre vaṭadalaśayanaṃ kañcidāścaryabālaṃ
tvāmeva śyāmalāṅgaṃ vadanasarasijanyastapādāṅgulīkam // Nar_12,97.7

dṛṣṭvā tvāṃ hṛṣṭaromā tvaritamabhigataḥ spraṣṭukāmo munīndraḥ
śvāsenāntarniviṣṭaḥ punariha sakalaṃ dṛṣṭavān viṣṭapaugham /
bhūyo'pi śvāsavātairbahiranupatito vīkṣitastvatkaṭākṣair-
modādāśleṣṭukāmastvayi pihitatanau svāśrame prāgvadāsīt // Nar_12,97.8

gauryā sārdhaṃ tadagre purabhidatha gatastvatpriyaprekṣaṇārthī
siddhānevāsya dattvā svayamayamajarāmṛtyutādīn gato'bhūt /
evaṃ tvatsevayaiva smararipurapi sa prīyate yena tasmā-
nmūrtitrayyātmakastvaṃ nanu sakalaniyanteti suvyaktamāsīt // Nar_12,97.9

tryaṃśe'smin satyaloke vidhiharipurabhinmandirāṇyūrdhvamūrdhvaṃ
tebhyo'pyūrdhvaṃ tu māyāvikṛtivirahito bhāti vaikuṇṭhalokaḥ /
tatra tvaṃ kāraṇāmbhasyapi paśupakule śuddhasattvaikarūpī
saccidbrahmādvayātmā pavanapurapate! pāhi māṃ sarvarogāt // Nar_12,97.10

yasminnetad vibhātaṃ yata idamabhavad yena cedaṃ ya etad
yo'smāduttīrṇarūpaḥ khalu sakalamidaṃ bhāsitaṃ yasya bhāsā /
yo vācāṃ dūradūre punarapi manasāṃ yasya devā nunīndrā
no vidyustattvarūpaṃ kimu punarapare kṛṣṇa! tasmai namaste // Nar_12,98.1

janmātho karma nāma sphuṭamiha guṇadoṣādikaṃ vā na yasmin
lokānāmūteya yaḥ svayamanubhajate tāni māyānusārī /
bibracchaktīrarūpo'pi ca bahutararūpo'vabhātyaddhutātmā
tasmai kaivalyadhāmne pararasaparipūrṇāya viṣṇo! namaste // Nar_12,98.2

no tiryañcaṃ na martyaṃ na ca suramasuraṃ na striyaṃ no pumāṃsaṃ
na dravyaṃ karma jātiṃ guṇamapi sadasad vāpi te rūpamāhuḥ /
śiṣṭaṃ yat syānniṣedhe sati nigamaśatairlakṣaṇāvṛttitastat
kṛccheṇāvedyamānaṃ paramasukhamayaṃ bhāti tasmai namaste // Nar_12,98.3

māyāyāṃ bimbitastvaṃ sṛjasi mahadahaṅkāratanmātrabhedair-
bhūtagrāmendriyādyairapi sakalajagat svapnasaṅkalpakalpam /
bhūyaḥ saṃhṛtya sarvaṃ kamaṭha iva padānyātmanā kālaśaktyā
gambhīre jāyamāne tamasi vitimiro bhāsi tasmai namaste // Nar_12,98.4

śabdabrahmeti karmetyaṇuriti bhagavan! kāla ityālapanti
tvāmekaṃ viśvahetuṃ sakalamayatayā sarvathā kalpyamānam /
vedāntairyat tu gītaṃ puruṣaparacidātmābhidhaṃ tat tu tattvaṃ
prekṣāmātreṇa mūlaprakṛtivikṛtikṛt kṛṣṇa! tasmai namaste // Nar_12,98.5

sattvenāsattayā vā na ca khalu sadasattvena nirvācyarūpā
dhatte yāsāvavidyā guṇaphaṇimativad viśvadṛśyāvabhāsam /
vidyātvaṃ saiva yātā śrutivacanalavairyatkṛpāsyandalābhe
saṃsārāraṇyasadyastruṭanaparaśutāmeti tasmai namaste // Nar_12,98.6

bhūṣāsu svarṇavad vā jagati ghaṭaśarāvādike mṛttikāvat
tattve sañcintyamāne sphurati tadadhunāpyadvitīyaṃ vapuste /
svapnadraṣṭuḥ prabodhe timiralayavidhau jīrṇarajjośca yadvad
vidyālābhe tathaiva sphuṭamapi vikaset kṛṣṇa! tasmai namaste // Nar_12,98.7

yadbhītyodeti sūryo dahati ca dahano vāti vāyustathānye
yadbhītāḥ padmajādyāḥ punarucitabalīnāharante'nukālam /
yenaivāropitāḥ prāṅ nijapadamapi te cyāvitāraśca paścāt
tasmai viśvaṃ niyantre vayamapi bhavate kṛṣṇa! kurmaḥ praṇāmam // Nar_12,98.8

trailokyaṃ bhāvayantaṃ triguṇamayamidaṃ tryakṣarasyaikavācyaṃ
trīśānāmaikyarūpaṃ tribhirapi nigamairgīyamānasvarūpam /
tisro'vasthā vidantaṃ triyugajanijuṣaṃ trikramakrāntaviśvaṃ
traikālye bhedahīnaṃ tribhirahamaniśaṃ yogabhedairbhaje tvām // Nar_12,98.9

satyaṃ śuddhaṃ vibuddhaṃ jayati tava vapurnityamuktaṃ nirīhaṃ
nirdvandvaṃ nirvikāraṃ nikhilaguṇagaṇavyañjanādhārabhūtam /
nirmūlaṃ nirmalaṃ tanniravadhimahimollāsi nirlīnamantar-
nissaṅgānāṃ munīnāṃ nirupamaparamānandasāndraprakāśam // Nar_12,98.10

durvāraṃ dvādaśāraṃ triśataparimilatṣaṣṭiparvābhivītaṃ
saṃbhṛāmyat krūravegaṃ kṣaṇamanu jagadācchidya sandhāvamānam /
cakraṃ te kālarūpaṃ vyathayatu na tu māṃ tvatpadaikāvalambaṃ
viṣṇo! kāruṇyasindho! pavanapurapate! pāhi sarvāmayaughāt // Nar_12,98.11

viṣṇorvīryāṇi ko vā kathayatu dharaṇeḥ kaśca reṇūn mimīte
yasyaivāṅghritrayeṇa trijagadabhimitaṃ modate pūrṇasampat /
yo'sau viśvāni dhatte priyamiha paramaṃ dhāma tasyābhiyāyāṃ
tadbhaktā yatra mādyantyamṛtarasamarandasya yatra pravāhaḥ // Nar_12,99.1

ādyāyāśeṣakartre pratinimiṣanavīnāya bhartre vibhūter-
bhaktātmā viṣṇave yaḥ prādiśati havirādīni yajñārcanādau /
kṛṣṇādyaṃ janma vā mahadiha mahato varṇayet so'yameva
prītaḥ pūrṇo yaśobhistvaritamabhisaret prāpyamante padaṃ tat // Nar_12,99.2

he stotāraḥ! kavīndrāstamiha khalu yathā cetayadhve tathaiva
vyaktaṃ vedasya sāraṃ praṇuvata jananopāttalīlākathābhiḥ /
jānantaścāsya nāmānyakhilasukhakarāṇīti saṅkīrtayadhvaṃ
he viṣṇo! kīrtanādyaistava khalu mahatastattvabodhaṃ bhajeyam // Nar_12,99.3

viṣṇoḥ karmāṇi sampaśyata manasi sadā yaiḥ sa dharmānabadhnād
yānīndrasyaiṣa bhṛtyaḥ priyasakha iva ca vyātanot kṣemakārī /
vīkṣante yogasiddhāḥ parapadamaniśaṃ pasya samyakprakāśaṃ
viprendrā jāgarūkāḥ kṛtabahunutayo yacca nirbhāsayante // Nar_12,99.4

no jāto jāyamāno'pi ca samadhigatastvanmahimno'vasānaṃ
deva! śreyāṃsi vidvān pratimuhurapi te nāma śaṃsāmi viṣṇo! /
taṃ tvāṃ saṃstaumi nānāvidhanutivacanairasya lokatrayasyā-
pyūrdhvaṃ vibhrājamāne viracitavasatiṃ tatra vaikuṇṭhaloke // Nar_12,99.5

āpaḥ sṛṣṭyādijanyāḥ prathamamayi vibho! garbhadeśe dadhustvāṃ
yatra tvayyeva jīvā jalaśayana! hare! saṅgatā ekyamāpan /
tasyājasya prabho! te vinihitamabhavat padmamekaṃ hi nābhau
dikpatraṃ yat kilāhuḥ kanakadharaṇibhṛtkarṇikaṃ lokarūpam // Nar_12,99.6

he lokā viṣṇuretad bhavanamajanayat tanna jānītha yūyaṃ
yuṣmākaṃ hyantarasthaṃ kimapi tadaparaṃ vidyate viṣṇurūpam /
nīhāraprakhyamāyāparivṛtamanaso mohitā nāmarūpaiḥ
prāṇaprītyaikatṛptāścaratha makhaparā hanta necchā mukunde // Nar_12,99.7

mūrdhnāmakṣaṇāṃ padānāṃ vahasi khalu sahasrāṇi sampūrya viśvaṃ
tat protkramyāpi tiṣṭhan parimitavivare bhāsi cittāntare'pi /
bhūtaṃ bhavyaṃ ca sarvaṃ parapuruṣa! bhavān kiñca dehendriyādi-
ṣvāviṣṭo hyudgatatvādamṛtasukharasaṃ cānubhuṅkṣe tvameva // Nar_12,99.8

yat tu trailokyarūpaṃ dadhadapi ca tatonirgatānantaśuddha-
jñānātmā vartase tvaṃ tava khalu mahimā so'pi tāvān kimanyat /
stokaste bhāga evākhilabhuvanatayā dṛśyate tryaṃśakalpaṃ
bhūyiṣṭhaṃ sāndramodātmakamupari tato bhāti tasmai namaste // Nar_12,99.9

avyaktaṃ te svarūpaṃ duradhigamatamaṃ tat tu śuddhaikasattvaṃ
vyaktaṃ cāpyetadeva sphuṭamamṛtarasāmbhodhikallolatulyam /
sarvotkṛṣṭāmabhīṣṭāṃ tadiha guṇaramenaiva cittaṃ harantīṃ
mūrtiṃ te saṃśraye'haṃ pavanapurapate! pāhi māṃ kṛṣṇa! rogāt // Nar_12,99.10

agre paśyāmi tejo nibiḍatarakalāyāvalīlobhanīyaṃ
pīyūṣāplāvito'haṃ tadanu tadudare divyakaiśoraveṣam /
tāruṇyārambharamyaṃ paramasukharasāsvādaromāñcitāṅgai-
rāvītaṃ nāradādyaivilasadupaniṣatsundarīmaṇḍalaiśca // Nar_12,100.1

nīlābhaṃ kuñcitāgraṃ ghanamamalataraṃ saṃyataṃ cārubhaṅgyā
ratnottaṃsābhirāmaṃ valayitamudayaccandrakaiḥ piñchajālaiḥ /
mandārasraṅnivītaṃ tava pṛthukabarībhāramālokaye'haṃ
snigdhaścetordhvapuṇḍrāmapi ca sulalitāṃ phālabālenduvīthīm // Nar_12,100.2

hṛdyaṃ pūrṇānukampārṇavamṛdulaharīcañcalabhrūvilāsai-
rānīlasnigdhapakṣmāvaliparilasitaṃ netrayugmaṃ vibho! te /
sāndracchāyaṃ viśālāruṇakamaladalākāramāmugdhatāraṃ
kāruṇyālokalīlāśiśiritabhuvanaṃ kṣipyatāṃ mayyanāthe // Nar_12,100.3

uttuṅgollāsināsaṃ harimaṇimukuraprollasadgaṇḍapālī-
vyālolatykarṇapāśāñcitamakaramaṇīkuṇḍaladvandvadīpram /
unmīladdantapaṅktisphuradaruṇataracchāyabimbādharāntaḥ-
prītiprasyandimandasmitaśiśirataraṃ vaktramudbhāsatāṃ me // Nar_12,100.4

bāhudvandvena ratnojjvalavalayabhṛtā śoṇapāṇipravāle-
nopāttāṃ veṇunālīṃ prasṛtanakhamayūkhāṅgulīsaṅgaśārām /
kṛtvā vaktrāravindre sumadhuravikasadrāgamudbhāvyamānaiḥ
śabdabrahmāmṛtaistvaṃ śiśiritabhuvanaiḥ siñca me karṇavīthīm // Nar_12,100.5

utsarpatkaustubhaśrūtatibhiraruṇitaṃ komalaṃ kaṇṭhadeśaṃ
vakṣaḥ śrīvatsaramyaṃ taralatarasamuddīprahārapratānam /
nānāvarṇaprasūnāvalikisalayinīṃ vanyamālāṃ vilola-
llolambāṃ lambamānāmurasi tava tathā bhāvaye ratnamālām // Nar_12,100.6

aṅge pañcāṅkarāgairatiśayavikasatsaurabhākṛṣṭalokaṃ
līnānekatrilokīvitatimapi kṛśāṃ bibhrataṃ madhyavallīm /
śakrāśmanyastataptojjvalakanakanibhaṃ pītacelaṃ dadhānaṃ
dhyāyāmi dīptaraśmisphuṭamaṇiraśanākiṅgiṇīmaṇḍitaṃ tvām // Nar_12,100.7

ūrū cārū tavorū ghanamasṛṇarucau cittacorau ramāyā
viśvakṣobhaṃ viśaṅkya dhruvamaniśamubhau pītacelāvṛtāṅgau /
ānamrāṇāṃ purastānnyasanadhṛtasamastārthapālīsamudga-
cchāyāṃ jānudviyaṃ ca kramapṛthulamanojñe ca jaṅghe niṣeve // Nar_12,100.8

mañjīraṃ mañjunādairiva padabhajanaṃ śreya ityālapantaṃ
pādāgraṃ bhrāntimajjatpraṇatajanamanomandaroddhārakūrmam /
uttuṅgātāmrarājannakharahimakarajyotsnayā cāśritānāṃ
santāpadhvāntahattrīṃ tatimanukalaye maṅgalāmaṅgulīnām // Nar_12,100.9

yogīndrāṇāṃ tvadaṅgeṣvadhikasumadhuraṃ muktibhājāṃ nivāso
bhaktānāṃ kāmavarṣadyutarukisalayaṃ nātha! te pādamūlam /
nityaṃ cittasthitaṃ me pavanapurapate! kṛṣṇa! kāruṇyasindho!
hṛtvā niḥśeṣatāpān pradiśatu paramānandasandohalakṣmīm // Nar_12,100.10

ajñātvā te mahattvaṃ yadiha nigaditaṃ viśvanātha! kṣamethāḥ
stotraṃ caitat sahasrottaramadhikataraṃ tvatprsādāya bhūyāt /
dvedhā nārāyaṇīyaṃ śrutiṣu ca januṣā stutyatāvarṇanena
sphītaṃ līlāvatārairidamiha kurutāmāyurārogyasaukhyam Nar_12,100.11
— Nārāyaṇabhaṭṭa: Nārāyaṇīya (Academic edition — see source file header)

